
ESIPUHE. 

Kalevalan kertomarunojen oppaan tarkoituksena on 
esittää yleiskatsaus sankarirunojemme tutkimukseen. Sup- 
peaan esitykseen on ollut mahdoton saada mahtumaan 
muuta kuin tuloksia , joihin tähän asti on tultu. Lähem- 
mät perustelut löytää lukija teoksista , joihin itsekunkin 
luvun alussa on viitattu. Paitsi nykyistä Kalevalan lai- 
tosta , jota esitys runo runolta seuraa , on lukiessa hyödyl- 
listä pitää käsillä „ Suomen MuinaiSrunojct’ ja Alku-Kale- 
valaa. Myöskin Vanha Kalevala on uutena huokeana 
laakapainoksena saatavissa. 

Toivon, että oppaastani on apua tuleville Kalevalan 
harrastajille heidän tutkimustensa alkicasteella niihin sekä 
yleisiin että erikoisiin kysymyksiin tutustuttajana, joihin 
Kalevala niin runsain määrin antaa aihetta, sekä opetta- 
jille, jotka haluavat antaa oppilailleen jotain käsitystä Ka- 
levalan syntyhistoriastakin. 

Helsingissä helmikuulla 1932. 


Kaarle Krohn. 

LYHEN N YKS lÄt 

= Alku- Kalevala. 

- Eesti rahvalaulud. 

= F F Communications. 

= Finnisch-ugrische Forschungen. 

= Kalevalan kysymyksiä (= SUSA XXXV, XXXVI). 
= Kalevalam runojen historia. 

= Kalevalaseuran vuosikirja. 

= Kanteletar. 

= Muinaisrunoja (= Röususarja VI). 

= Suomalaisen kirjallisuuden historia. 

= Suomalaisia synty loitsu ja. 

= Suomen muinaisrunoja. 

= Suomalaisten runojen uskonto (= Suomensuvun 
uskonnot I). 

= Suomalaisen tiedeakatemian esitelmiä. 

= Suomalais-ugrilaisen seuran aikakauskirja. 

= Suomalais-ugrilaisen seuran toimituksia. 

= Tunnelmarunojen tutkimuksia. 

= Uusi Kalevala. 

= Vanha Kalevala. 

= Vienan läänin runot. 



Kalevalan runojen tutkimus. 

KKys I s. i — 93; FFC 53 s. 1 — 30; Valvoja 1896 s. 157 — 78. 
Niemi, Kalevalan kokoonpano I. 

Sankarirunojemme tutkimuksen voi sanoa alkaneen. jo 
ennen Kalevalan ilmestymistä. V. 1820 yritti Reinhold 
v. Becker, julkaistessaan „Turun Viikkosanomissa” muu- 
tamia runoja Väinämöisestä, etsiä niistä tietoja kansamme 
muinaisuudesta. V. 1827 painatti Elias Lönnrot latinan- 
kielisen väitöskirjan „De Väinämöine” ja v. 1832 julkaisi 
Gabriel Rein ruotsiksi kirjoituksen , /Väinämöisestä histo- 
riallisena henkilönä”. Tieteellisen havainnon, jonka arvo 
vasta puoli vuosisataa myöhemmin käsitettiin, teki v. 1823 
Vienan Karjalan runoalueen ilmisaaja Sakari Topelius 
vanhempi huomauttaessaan runoissa kuvatun tammen, 
„joka ei luonnan kasva koko Pohjanmaalla”, viittaavan 
niiden eteläisempään syntymämajaan. 

Että v. 1835 ilmestynyt Kalevala herätti halua van- 
hojen runojen tutkimuksiin ja tuli sille pääasialliseksi 
pohjaksi, oli aivan luonnollista. Sen tarjoomaa aineistoa 
pidettiin luotettavana ja riittävänä. Vanhemmat runojul- 
kaisut tuntuivat sen rinnalla vähäpätöisiltä. Käsikirjoitus- 
kokoelmia, joista suurin osa oli vielä Lönnrotin hallussa, ei 
kaivattukaan siinä uskossa, että niistä oli otettu Kalevalaan 
juuri oikeat runot ja säkeet. Olihan Lönnrot sitäpaitsi 
liittänyt Vanhan Kalevalan loppuun „Toisintoja”, s.o. 
niitä kertomarunojen säkeitä, joita ei saanut runoelmaan 
sovitetuiksi. Uuteen Kalevalaan ei näitä eriäviä säkeen- 



muunnoksia kokoelmien kasvamisen vuoksi enää voitu liit- 
tää, joten yleisestä tietoisuudesta unohtui, että oli vielä 
muitakin säkeitä ja säkeenmuotoja, jotka saattoivat olla 
»oikeampia” kuin Kalevalaan valitut. 

Kuinka lujasti juurtuneena on ollut usko Kalevalan 
kaikenpuoliseen todistuskelpoisuuteen, näkyy paraiten 
Julius Krohnin Kalevalantutkimusten toisen vihkon esi- 
puheesta, jossa hän ilmoittaa kesken työtä koko käsitys- 
kantansa muuttuneen : »Erittäinkin on minun täytynyt 
luopua siitä luulosta, että kaikilla painetun Kalevalan sei- 
koilla on vastineensa kansan laulussa, ainakin siinä yhtey- 
dessä, missä ne kirjassa ilmautuvat”. 

Kalevalaa ei ole kokoonpantu vain kahteen otteeseen. 
Meillä on tallella paitsi vuosien 1835 ja 1849 painoksia 
käsikirjoituksena säilytetty Runokokous Väinämöisestä 
vuodelta 1833 sekä samalta vuodelta tämän aineksina käy- 
tetyt yritykset panna kokoon Lemminkäisen ja Väinämöi- 
sen runoja ynnä Naimakansan virsiä. Ne on julkaistu 
Suomi-kirjassa vv. 1891 — 2, Runokokous Väinämöisestä 
vielä erikseen v. 1928 Alku-Kalevalan nimellä. Näistä on 
A. R. Niemi käsikirjoituksiin verraten suorittanut tarkan 
yksityissäkeisiin ulottuvan tutkimuksen, jossa ainoastaan 
1 % Alku-Kalevalan 5000 säkeestä on jäänyt selvittä- 
mättä. 

Niemen tutkimuksesta käy ilmi, että selvitetyistä sä- 
keistä vain 5 % on runotoisinnoissa löytymättömiä. Mutta 
kansanomaisten säkeitten sananmuotoon on tehty muutoksia, 
jotka ulottuvat sisällykseenkin. Esim. Otavan , jonka Väi- 
nämöinen Pohjolasta palattuaan laulaa loitsimaansa kulta- 
latvaan kuuseen, on Lönnrot saanut korjaamalla yhden kir- 
jaimen kansanlaulun oravasta, minkä jälkeen hän vielä 
vaihtoi näädän kuuksi. 

Yksistään säkeitten valinta saman runon eri laulu- 
tavoista, toisen ottaminen ja toisen jättäminen, tai niiden 



keskenään yhdistäminen on voinut vaikuttaa ajatukseen. 
Niinpä Uudessa Kalevalassa kahdessa kohti tavattava 
säepari (3:21 — 2, 6:23 — 4): „olipa nuori Joukahainen, 
laiha poika lappalainen”, antaa lukijalle sen käsityksen, 
että Joukahainen olisi ollut lappalaissukuinen. Vastaa- 
vissa kansanrunoissa, Kilpalaulannassa ja Väinämöisen 
ammunnassa, kuuluu edellinen säe edelliseen runoon, jäl- 
kimmäinen jälkimmäiseen. Runojen tilapäisesti yhtyessä 
on jompikumpi säkeistä sysännyt toisen syrjään, mutta ne 
eivät milloinkaan esiinny yhtaikaa samassa toisinnossa. 

Vielä enemmän asiallisia muutoksia on saanut aikaan 
eri runojen tai niiden osien yhdisteleminen, joka on aiheut- 
tanut yhdenmukaisuuden tavoittelemista myös henkilöjen 
ja paikkojen nimissä. 

»Kalevala, vaikka se on niin taitavasti kokoonpantu, 
taikka oikeastaan juuri sen tähden kun se on niin taitavasti 
kokoonpantu, ei ollenkaan sovellu tieteellisten tutkimusten 
perustaksi”, on Julius Krohn luennoillaan lausunut. Sen 
täytyisi kelvata ainoastaan siinä tapauksessa, että Lönnrot 
ei olisi niin huolellisesti säilyttänyt kaikkia runojen käsi- 
kirjoituksia. Juuri tämän tunnollisuuden vuoksi hänen 
kokoonpanonsa, jonka merkitys kansallisessa kirjallisuu- 
dessamme on kansanrunojen tieteellisen keräyksen ja tut- 
kimuksen liikkeelle pannut, tälle tutkimukselle hyödytön, 
mikäli se koskee runojen alkumuotoa ja syntyä. Lönnrotin 
kokoonpanon tutkimuksella on oma viehätyksensä, mutta 
varsinaisen runotutkimuksen on pysyttävä alkuperäisissä 
kansanrunojen kirjaanpanoissa. 

Runojen tutkimusta ei kuitenkaan voi suorittaa minkä 
kirjaanpanon perustuksella tahansa. Ensinkin eivät kaikki 
sisällä kansan suusta kirjaanpantu ja vanhoja runoja. 
Ensimmäinen painettu runo, piispa Bängin v. 1675 jul- 
kaisema: »Medzän dyris voitettu”, ei ole ,,Ohdon virttä”, 
vaan siitä kertova uudenaikuinen, runomitallisesti kömpelö 



esitys. Tätä on käyttänyt hyväkseen Ilmariselle, Ahdolle 
ja Auringolle osoitettujen rukousten sepittäjä, jotka Tope- 
liuksen veljen poika on kopioinut Lencqvistin käsikirjoi- 
tuksista ja Topelius painattanut Suomen kansan vanhojen 
runojen toiseen vihkoon. Viimeksimainittuun runoon 
Bängin julkaisusta lainatut säkeet todistavat epäämättö- 
mästi, etteivät nämä rukoukset voi olla kansanomaisia, 
minkä muutenkin niiden runomitasta ja kielestä pitäisi 
käydä selville (vrt. UK 49: 415 — 6) : 

Tuo meil täyttä terveyttä — Tuo meill’ täyttä terveyttä, 

Tuo tuhatta tullesassa, Tuo tuliaiset tullessasi, 

Saata sata saalihixi. . Siirrä saama saatavihin. 

Muistiinpanovihkoihinsa, milloin niihin jäi tyhjää tilaa, 
on Lönnrot joskus kirjoittanut omiä kokobnpanoyrityksiään. 
Tässä työssään hän on jo voinut tehdä alkuperäisiin kir- 
jaanpanoihinsakin lisäyksiä ja korjauksia, joita on ollut 
välistä vaikea selvästi erottaa käsikirjoitusta julkaistaessa. 
Muutamilla vanhoilla kerääjillä, onneksi harvoilla, on ollut 
se käsitys, että heidän velvollisuutensa on ollut muistiin- 
panojaan puhtaaksi kirjoittaessaan valmiiksi yhdistellä 
saman runon toisintoja. Toiset ovat katsoneet tarpeelliseksi 
laajentaa kansanrunoa omilla lisäsäkeillä tai käyttäneet sitä 
pelkästään alustana omintakeiselle runoilulle. 

Vielä ovat huomioon otettavat ne tapaukset, joissa kir- 
jaanpantu runo on pelkkä toisto ennen muistiinpannusta. 
Vanhempana aikana, jolloin runoja oli vain vähän julkaistu, 
oli hyvin tavallista, että kansanrunoudenharrastaja kopioi 
itselleen toisten muistiinpanoja. Myöhempänä aikana on 
tuhkatiheään kirjaanpantu kansan suusta runoja, joita on 
opittu kirjoista. Etenkin Europaeuksen „Pieni runoseppä” 
on aikaansaanut sekaannusta inkeriläiseen kansanlauluun 
sen kautta, että yhtäläiset kansanomaiset toisinnot ovat 
sulautuneet laulajan muistissa kirjasta opittuun, 



Kansanrunoja tutkittaessa on varminta asettaa ne toi- 
sinnot, joiden kansanomaisuudesta on vähintäkin epäilystä, 
ulkopuolelle ainesten järjestelyä ja vertailua aivan erikseen 
tarkastettaviksi. 

Puhtaasti kansanomaisetkaan toisinnot eivät ilman 
muuta anna meille oikeata käsitystä runosta. Suusta suu- 
hun kulkeutuneina ne ovat joutuneet laulajainsa muistissa 
säilyneiden muiden runojen kosketukseen ja yleensä kaik- 
kien ajatuksensiirron lakien alaisiksi. Ainoastaan vertai- 
lemalla toisintoja keskenään voimme päästä selville runon 
alkumuodosta. Mutta tästä alkumuodosta eivät toisinnot 
ole välittömästi lähteneet, vaan monien eri aikoina ja eri 
paikoin muodostuneiden välimuotojen kautta. Niiden kes- 
kinäisen suhteen selvittämiseksi on aineiston järjestely sekä 
ajallisesti että erittäin paikallisesti välttämätön. Sille 
havainnolle, että jokaisella alueella yksityistä kylääkin myö- 
ten on ollut oma laulutapansa ja että nämä laulutavat ovat 
maantieteellisessä suhteessa toisiinsa, perusti Julius Krohn 
maantieteellisen ja samalla historiallisen tutkimustapansa, 
jota nykyään yleisesti noudatetaan kansanrunoudentutki- 
muksen alalla. Tämän n.s. „suomalaisen tutkimustavan” 
yksityiskohtia on selostettu v. 1918 ilmestyneen teokseni 
»»Kalevalan kysymyksiä” ensimmäisessä osassa. 


Kysymys kotiperästä. 

KKys I s. 105 — 32; FUF XVI s. 1 — 45; FFC 53 s. 30 — 70; 
SSL s. 250 — 2; KRH s. 818 — 25. 

Niistä kysymyksistä, jotka ovat askarruttaneet Kaleva- 
lan tutkijoita, on kysymys Kalevalan runojen kotiperästä 
aikaisimpia. 

Luonnollista oli, että huomio ensin kiintyi pohjoisiin 
koulualueisiin, joilta paraat toisinnot oli muistiinpantu. 



Kuitenkaan ei kuviteltu runojen syntyneen Maanselän 
karuilla harjanteilla, vaan sinne siirtyneiden karjalaisten 
aikaisemmilla asuinpaikoilla. Lönnrot piti runojen koti- 
paikkana muinaisten bjarmien asumaa Vienan eli Valkean 
meren kaakkoisrantaa taikka aluetta, joka siitä leviää Uiku- 
järven, Äänisjärven ja Laatokan seuduille. Ahlqvist ulotti 
runolaulun aikaisemman alueen myös länteen nykyisestä 
aina Pohjanlahden rannikolle asti, jonka kainulaisiksi nimi- 
tettyjä asukkaita hän piti bjarmien maalta siirtyneinä kar- 
jalaisina. ! i 

Olettamusta, että Vienan läänin runoalueen asukkaat 
olisivat tulleet Vienan meren rannoilta ja sieltä tuoneet 
runolaulun mukanaan, horjutti ensimmäisenä A. A. Bore- 
nius (Lähteenkorva) v. 1873 „ Suomen Kuvalehdessä” jul- 
kaisemallaan kirjoituksella „Missa Kalevala on syntynyt?” 
Keräysmatkoillaan hän oli todennut, ettei runoja lauleta 
kaikkialla venäjänpuoleisessa Karjalassa, vaan ainoastaan 
kaitaisella alalla pitkin Suomen rajaa ja että runoseutujen 
kieli eroaa rannempana asuvain runotaidottomain karjalais- 
ten kielestä, mikä johtuu siitä, että runolaulajain suvut 
ovat osittain tulleet Suomen puolelta. Lisäksi hän teki 
huomioita lukuisista Suomen läntisten murteiden kieli- 
muodoista ja sanoista, etenkin myöhemmistä ruotsalaisista 
lainasanoista, joita ei runoalueenkaan puhekielessä käy- 
tetä. Vielä tärkeämmät olivat ne havainnot, jotka Bore- 
nius teki runojen sisällyksestä. Hän kuuli häärunoissa 
laulettavan sikojen silittämistä ja ■porsaitten polkemista 
teistä, mutta tällaisia pihoja hän ei tavannut venäjän- 
puoleisessa Karjalassa muualla kuin sen eteläisemmissä 
osissa, joissa venäläisten esimerkin mukaan uusimpana 
aikana jossakussa oli ruvettu sikoja pitämään. Vielä hän 
pani merkille seikkoja, jotka osoittivat runojen kulkeneen 
Ruotsin vallan alaisuuteen ja roomalaiskatolisen kirkon 
vaikutuspiiriin joutuneesta Suomesta. Vienan puolella 



sanotaan karhunpeijaisrunoissa veitsi, jolla karhu nylje- 
tään, tuoduksi suolalaivassa Tukulmista. Loitsuissa on 
Maarialla mainesana neitsyt, joksi ei siellä päin koskaan 
sanota , Jumalan emää”, ja Pietarilla, jota puhekielessä vas- 
taa Pedri, latinalainen määräys santta, *pyhä\ 

„Historialliset ja kielelliset olot Venäjän Karjalassa”, 
lausuu Borenius lopuksi, ,, oikein pakottamalla pakottavat 
siihen päätökseen, että runo Venäjän Karjalaan on tullut 
lännestä päin, Suomesta, eikä päinvastoin sieltä ole levin- 
nyt yli Suomen niemen.” Tätä johtopäätöstä ovat Julius 
Krohn ja myöhemmät Kalevalan tutkijat tukeneet yhä 
uusilla todisteilla. Erityisesti on huomattava, että runoissa 
hyvin harvoin tapaa venäjänpuoleisen Karjalan paikan- 
nimiä, sen sijaan runsaasti suomenpuoleisia, eikä vain itä- 
suomalaisia. Länsisuomalaisista ja etäisemmistä mainitta- 
koon itse Suomi Varsinais-Suomen merkityksessä ynnä 
Turku, Viro ja Tanikan linna, Tanskan- ja Saksanmaa 
ynnä Juutinraumaa tarkoittava Saksansalmi eli Suolasalmi 
sekä Vuojola s.o. Voionmaa, Gotlannin vanha nimitys. 

Pohjois-Aunuksessa on runoalue vieläkin kapeampi kuin 
Vienan läänissä rajoittuen Suomen rajaa lähinnä oleviin 
Repolan ja Himolan pitäjiin. Jotkut laulajat sanovat esi- 
isänsä" olleen kotoisin Ruotsin Lapista, jolla tarkoitetaan 
Ilomantsin pitäjää, tai itse käyneensä Suomen puolella oppi- 
massa, kuten Borenius on muistiinpannut. 

Että myös Suomen Pohjois- ja Itä-Karjalan runot ovat 
lännempää tulleet, osoittaa rajan takana Keski-Aunuksessa 
tavattujen runojen vähäinen luku ja vaillinainen runomitta 
sekä paraasta päästä Laatokan rannoilta Tverin ja Nov- 
gorodin lääneihin 1600 luvulla muuttaneitten karjalaisten 
runoköyhyys. Paitsi puhekielelle outoja kielimuotoja ja 
sanoja on Raja-Karjalankin runoissa länteen ja etelään 
viittaavia paikannimiä. 



Tutkimuksessaan , .Kalevalan kotiperästä” (Suomi 
III 4) Ad. Neovius on osoittanut, että Vuoksen virran 
laskupaikat tosin paremmin siksi soveltuvat kuin pohjoisem- 
mat karjalaisalueet. Kuitenkin hän huomauttaa löytyvän 
..sellaistakin, joka Etelä-Karjalassa ei oikein hyvästi sovellu 
Kalevalaan”. Näille seuduille on viimeksi U. Harva koet- 
tanut sijoittaa häärunojen syntymäpaikan. Hänen esiin- 
tuomansa seikat, joista edempänä lisää, eivät kuitenkaan 
runojen alkuperäistä karjalaisuutta tue, ennenkuin toinen 
yleisempi kysymys on ratkaistu: ovatko Vuoksen seutujen 
aikaisemmat asuttajat tulleet kaakkoispuolelta Laatokkaa 
karjalaisten vanhimmilta asuinsijoilta vai Lounais-Suo- 
mesta. Uusimpien muinaistieteellisten tutkimusten mukaan 
olisivat lounaissuomalaiset siirtolaiset saapuneet vuoden 
800 vaiheilla ja karjalainen asutus levinnyt Inkeriin ja Kar- 
jalan kannakselle vasta vuoden 1000 tienoilla. 

Monet runojen karjalaisuutta vastaan tehdyt kielelliset 
muistutukset poistuvat, jos siirrymme lännemmäs savo- 
laisten alueelle; toiset kuitenkin edelleen pitävät paik- 
kansa. Olen syntyloitsuja tutkiessani ollut taipuvainen 
olettamaan niiden osittain muodostuneen pohjoisilla savo- 
laisalueilla, mutta myöhemmin on minussa herännyt epäi- 
lyksiä. Sankarirunojemme syntymisen niillä tienoin osoit- 
taa mahdottomaksi meren alituinen ja järven harvinai- 
nen maininta, jonka R. Dillström on erikoisesti merkille 
pannut. 1 

Aug. Ahlqvistin v. 1887 ilmestynyt yksinomaan pai- 
nettuihin Kalevalan laitoksiin perustuva ..Kalevalan karja- 
laisuus” on jäänyt viimeiseksi yritykseksi puoltaa käsitystä 
runojemme yksinomaisesta karjalaisesta alkuperästä. Ny- 
kyisemmin on karjalaiskysymys yhdistetty oletukseen, että 

1 Kalevala ja meri (Suomen laivastoyhdistyksen julkaisuja I 
s. x — 53). 



vanha kansanrunomme olisi syntynyt yhteissuomalaisella 
ajalla, mutta vasta pohjoisille karjalaisalueille levittyään 
puhjennut kukoistukseensa. 

„Suomi”-kirjassa v. 1855 oli Ahlqvist väittänyt n. s. jää- 
mien, Ajoihin hän .iuki, paitsi hämäläisiä ja virolaisia, myös 
vepsäläiset ja vatjalaiset, jo yhteissuomalaisena aikana 
olleen runottomia. Hänen Virossa käydessään oli varsin 
vähän kerätty runoja. Nekin oli saatu uudemmin kielimuo- 
doin saneltuina sekä vanhanaikuisella oikeinkirjoituksella 
muistiinpantuina, joka teki ne vielä virheellisemmän näköi- 
siksi. Myöhemmin on Virosta koottu enemmän kuin puoli- 
sataa tuhatta runon toisintoa, niiden joukossa yhtä pitkiä ja 
täyteläisiä kuin paraimmilla Vienan läänin laulupaikoilla. 
Runomitan ja runokielen puolesta virolaiset laulut ovat nou- 
dattaneet ja paikoittain vielä noudattavat aivan samoja 
lakeja kuin suomalaiset runot. Rikkaan alkuperältään viro- 
laisen runouden olemassaoloa ei kukaan enää pane kysy- 
myksenalaiseksi. 

Mutta vielä nykyään on tahdottu kieltää länsisuoma- 
laisten osuus Kalevalan runoihin. Niemen mukaan sitä 
vastustaisi länsisuomalaisen kansanrunouden »»alkeellinen 
tila” virolaiseenkin verraten. „Länsi-Suomessa ei kansa 
koskaan saavuttanut Suomenlahden eteläpuolista korkeata 
runotekniikkaa. Siitä syystä se ei ole voinut esiintyä jona- 
kin muualta löytymättömien eepillisten runojen kehtona 
eikä niitä sieltä ole saatukaan. Täytyyhän ajatella, että 
niistä toki joku jälki näkyisi, jos niitä kerran oli muillekin 
antaa” (KSVK V s. ;8). 

Ylimalkaisten päätelmäin poluilta erikoistutkimusten 
yksistään perille vieville urille on astuttu Julius Krohnin 
tutkimuksissa, joiden ei mitenkään voi sanoa yksipuolista 
suuntaa tavoitelleen runojen kotiperän määräämisessä. 
Esim. Sammon taonnan hän selittää muodostuneen Vienan 
Karjalassa; venäläisperäisen Iivana Kojosen pojan runon 



hän päättää saaneen suomalaisen asunsa Suomen Karja- 
lassa; Kilpalaulannan hän arvelee olevan lähtöisin Inke- 
ristä; Ainorunon syntymäpaikan hän asettaa Viroon; Väi- 
nämöisen polvenhaavan hän johtaa Länsi-Suomesta; Luo- 
misrunon hän siirtää yhteissuomalaiseen alkukotiin. Usein 
hän on jättänyt avoimeksi kysymyksen runon kotiperästä, 
etenkin kun on ollut valittavana Länsi-Suomi ja Viro. 

Virolaisten runoainesten erottamiseen oli mahdollista 
ryhtyä vasta sitten, kun J. Hurtin toimeenpanema uusi kan- 
sanrunouden keräys oli muutamassa vuodessa lisännyt viro- 
laisten toisintojen luvun moninkertaiseksi, joten runojen 
vaihtelua ja kehitystä Virossa saattoi seurata miltei pitä- 
jästä pitäjään. Tämän kehityksen suunta useimmissa 
tapauksissa osoittaa . runon kulkua läntiseltä merenranni- 
kolta Peipusjärveä ja Narvajokea kohti. Saman runon kul- 
kua ja kehitystä voi vielä seurata toisellekin puolen Narva- 
jokea Länsi-Inkerin kolmelle niemekkeelle: Narvusin, 
Soikkolan ja Hevaan, joilta samoihin aikoihin 'suomalaisten 
runojen runsaimmat toisintomäärät koottiin. 

Sisällyksellisistä ynnä kielellisistä muunnoksista on 
voitu jotensakin varmasti päättää, mitkä Inkerin runot ovat 
virolaisperäisiä, ja myöskin, mitkä eivät ole. Niitä runoja, 
joilla ei ole virolaisia vastineita, ei ilman erikoisen pai- 
navia syitä saa olettaa unohtuneiksi Virossa, missä kansan- 
laulu on niin kauan säilynyt ja niin tarkoin talteen korjattu. 

Virolaisperäisten runojen ohella lauletaan Inkerissä toi- 
sia, jotka ovat ilmeisesti Länsi-Suomesta peräisin. Sem- 
moisia, joiden alkumuodot ovat vielä tallella Länsi-Suo- 
messa, mainittakoon Annikan Turun tytön ja uskollisen 
Inkeri-neidon runot sekä Luojan virsiin kuuluva Tapanin 
laulu. Muista Luojan virsistä voimme tehdä yhtäläisen 
johtopäätöksen sen nojalla, että niiden aiheet tavataan 
samassa länsimaisessa legendarunoudessa, josta Tapanin 
laulukin on lähtöisin. 



Tarkastaessani näiden länsisuomalaisten runojen leviä- 
mistä Varsinais-Inkerissä, tulin havaitsemaan, että ne ovat 
hyvin edustettuina itäisimmällä Hevaan niemekkeellä, osit- 
tain myös Soikkolassa, mutta Narvusissa vain katkelmina 
taikka ei ollenkaan. Sitä vastoin virolaisperäiset runot ovat 
Narvusissa paraiten edustettuina perusmuotoon nähden ja 
Soikkolassa paremmin kuin Hevaalla, jossa ne poisjättöjen 
ja lisäysten kautta ovat yhä tuntuvammassa määrin muun- 
tuneet. Mainittu erilaisuus ei voi johtua muusta, kuin että 
Varsinais-Inkerin runoista jälkimmäistä laatua olevat runot 
ovat kulkeneet lännestä itään: Narvasta Pietaria kohti, ja 
edelliset alkuperältään länsisuomalaiset Karjalan kannak- 
sen kautta saapuen päinvastaista suuntaa : Pietarista länttä 
kohti. Tästä voimme tehdä sen johtopäätöksen, että ne 
runot, jotka ovat paraiten Hevaalla ja huonoimmin tai ei 
ollenkaan Narvusissa edustettuina ja joiden vastineita ei 
ole Virossa, saattavat olla Suomen puolelta, länsi-Suomes- 
takin asti saapuneita. 

Virolaisten ja suomalaisten toisintojen välisen suhteen 
voi myös kokeellisesti saada selville siten, että virolaisia 
erikseen käsittelemällä koettaa päästä niiden perusmuodosta 
selville. Jollei lyhentyneitä virolaisia kielimuotoja palaut- 
tamalla alkuperäiseen asuun voi saada säkeitä runomitalli- 
sesti virheettömään muotoon, ei runo voi olla vanhaa viro- 
laista perua. Tätä yrittäessäni on minun täytynyt vastoin 
aikaisempaa käsitystäni siirtää Viron orjan virren ja Marke- 
tan runon (SMR 52 ja 26) kotiperä Virosta Suomeen. 

Suomalaisten toisintojen vertailussa on taas tarkattava 
Inkerin, Suomen Karjalan ja Vienan Karjalan laulutapo- 
jen keskinäistä suhdetta. Jos ne ovat toisistaan riippumat- 
tomia, voi niiden päättää eri teitä lännempää levinneen. 
Mutta jos ovat toisistaan riippuvaisia siten, että pohjoi- 
sempi muodostus edellyttää eteläiscmpäänsä, on inkeriläi- 



nen alkuperä mahdollinen, milloin ei ole kysymys viro- 
laisesta. 

Hapuilevaa on ollut suomenpuolisten ja inkeriläisten 
runojen erottaminen toisistaan. Sankarirunoistamme olin 
kauan taipuvainen olettamaan inkeriläissyntyisiksi Lem- 
minkäisen, Ahdin ja Kaukamoisen eli Kaukomielen runoja 
ynnä Kalervon ja Untamon riidan, kuten „Kalevalan runo- 
jen historiasta” voi nähdä. Vasta vähitellen tulin siihen 
loppupäätökseen, että nekin voivat olla länsisuomalaista 
alkuperää, joten en siihen mistään ennakkokäsityksestä 
johtunut. 

Aikaisemmin oletin lähes puolet Kalevalan aineksista 
olevan Virosta peräisin. Uudistetut tutkimukset ovat tun- 
tuvasti supistaneet virolaisten lainojen lukumäärää, kun on 
käynyt selville, että yhtäläiseltä näyttävä suomalainen ja 
virolainen runo on voinut syntyä toisistaan riippumatta. 
Siten siirtyivät loputkin Kalevalan sankarinimiin alku- 
peräiset! liittyvistä runoista länsisuomalaisiksi luettavien 
joukkoon. 

Se runous, mikä on Länsi-Suomessa säilynyt, osoittaa, 
että runon rakenne on ollut täydelleen sama kuin virolai- 
sessa ja itäsuomalaisessa runoudessa. Tosin sielläkin kieli- 
muodot ovat kuluneet, joten ne on palautettava runojen- 
aikuiseen kieleen runomittaa arvosteltaessa, mutta tämä on 
tapahtunut paljoa vähemmässä määrin kuin useimmissa pai- 
koin Virossa ja Itä-Karjalan rajalla. Säkeitä kadonneista 
runoista on säilynyt Ritvalan Helkavirsissä sekä Elinan 
surmarunossa, joka sisällyksen draamallisessa esityksessä 
edustaa vanhan runomme kehittyneintä astetta ja jolle saa 
hakea kauneudessa vertoja koko maailman kansanrunou- 
desta. Sitä paitsi on, kuten mainittu (s. io), jo ylimal- 
kaisessa karjalaisten tallentamain runojen tarkastuksessa 
ilmennyt jälkiä niiden alkuperäisestä länsisuomalaisuudesta. 
Sankarirunojamme yksityiskohtaisesti tutkittaessa tapaa 



näitä jälkiä miltei kaikissa. Yrittäessäni palauttaa kerto- 
vaisia runojamme ja loitsujamme, mikäli mahdollista, nii- 
den alkumuotoon, olen julkaisuuni »Suomen muinaisrunoja” 
koonnut yhteen länsisuomalaista alkuperää olevat ainekset. 

Sankarirunoutemme leviäminen Länsi-Suomesta Itä- 
Suomeen ja rajan taakse ei kuitenkaan riitä todistamaan, 
että se olisi kokonaisuudessaan Länsi-Suomesta lähtöisin. 
Länsisuomalaisen runouden suhde virolaiseen vaatii vielä 
huomiotamme. Todistettavaa yhteyttä Viron ja Länsi- 
Suomen välillä on kyllä muutamiin Kalevalanaiheisiinkin 
kertomarunoihin nähden, jotka ovat Länsi-Suomesta Itä- 
Suomen ja Inkerin kautta vaeltaneet Viroon. Mutta ainoan- 
kaan virolaisen runon ei ole vielä todettu päinvastaista 
suuntaa kulkeutuneen ympäri Suomenlahden Savoa län- 
nemmäksi. Pohjois-Viron rannikolle voi joitakuita runoja 
osoittaa siirtolaisten mukana joutuneen yli meren Suomen- 
lahden itäiseltä rannikolta, mutta ei läntiseltä, jonne ei 
virolainenkaan laulu ole enää kristillisenä aikana ulottunut. 
Joitakin jälkiä aikaisemmasta virolaisesta vaikutuksesta 
Länsi-Suomessa saattaa kenties vielä löytää, mutta suu- 
rinta varovaisuutta ja pidättäväisyyttä on päätelmissä nou- 
datettava. 


Kysymys synlymäajasta. 

KKys I s. 133 — 92; FFC 53 s. 63 — 92; KRH s. 826 — 35. 
Niemi, Suomi IV 19; Salminen, KSVK 9 s. 52 — 76, Suomi V 7, 8. 

Se käsitys, että Kalevalan karjalaisuus ja runojen iki- 
vanhuus olisivat kuuluneet yhteen, on erheellinen. Päin- 
vastoin on Lönnrot ensimmäisenä asettanut aikarajan runo- 
jen tutkimukselle olettaessaan niiden syntyneen „Permian 
vallan aikana”. Sen karjalaisheimon haaran, jota sanotaan 
bjarmeiksi, hän arveli siirtyneen Vienanjoen suulle 6:nnella 



tai 7 :nnellä vuosisadalla. Ahlqvist, jolla oli se harha- 
luulo, ettei inkerikoilla ole tavattu runoja, väitti heidän 
esi-isäinsä eronneen karjalaisten pääheimosta jo ennen kuin 
runolaulu tämän keskuudessa oli syntynyt, minkä hän 
kuvitteli tapahtuneen Pohjanlahden ja Vienanmeren väli- 
sellä alueella skandinaavisesta vaikutuksesta. Myös ita- 
lialainen D. Comparet-ti määrää ajan, jolloin suomalainen 
runomitta muodostui, viikinkiretkien eli vuosien 800 ja 
1000 väliseksi. Loitsurunoudesta kehittyen olisi kertoma- 
runous vasta vuoden 1000 jälkeen ilmaantunut. 

Toiselta puolen on Kalevalan aiheiden syntymäajan 
yrittänyt mahdollisimman kauas taaksepäin siirtää Kaleva- 
lan yksipuolisen karjalaisuuden ensimmäinen epäilijä 
Castren. Jos Kalevalan runot olisivat syntyneet vasta 
bjarmien vallan aikana, niin oh vaikea ymmärtää, miksi ne 
sittemmin olisivat levinneet yli koko Suomen, vieläpä 
Viroon, jonne bjarmilaisajan vaikutus ei ainakaan ole voi- 
nut ulottua. Yhtäläisiä lauluja Castren oli tavannut myös 
kaukaisemmilla suomensukuisilla kansoilla, jotka eivät ole 
mitenkään voineet käydä laulunopissa karjalaisten luona. 
Hän luuli löytäneensä muutamia suomalaisugrilaisia, jopa 
uralaltailaisia perintätarinoita ; toisten sitävastoin hän 
selitti syntyneen vasta suomalaisella maaperällä. 

Julius Krohn koetti yksityisten runojen yksityiskohtai- 
sella tutkimuksella selvittää niiden syntymäaikaakin. Eikä 
hän ajanmääräyksissäänkään ole ollut yksipuolinen. Toi- 
selta puolen hän olettaa Vienan läänin laulajille ominaisten 
runomuodostusten syntyneen vasta Isonvihan jälkeen, jol- 
loin laulutaitoinen väestö sinne muutti Suomen puolelta. 
Toiselta puolen hänkin pyrki kauas hämärään muinaisuu- 
teen olettaessaan Luomisrunon pohjana olevaa tarua yhtei- 
seksi koko uralaltailaiselle sukukunnalle. Vertailevaan 
runotutkimukseensa Julius Krohn on koettanut sovittaa 
kielitieteen tuloksia lainasanojen ikää määriteltäessä. Esim. 



germaanisia taruaiheita hän olettaa lainatun runsaimmin 
skandinaavisia lainasanoja vastaavalta ajalta (400 — 1000 
j.Kr.), joka hänestä näyttää voitavan jakaa kahteen jak- 
soon. 

Myöhemminkin on yritetty määrätä runon ikää sen vie- 
raan esikuvan avulla, josta se voisi olla mukailtu. Mutta 
sitä tietä ei ole päästy aivan kauas taaksepäin ajassa. Täl- 
lainen ajanmääräys vaatisi, että esikuvana ja mukaelmana 
rinnastetut olisivat todella yhteen kuuluvia, eivätkä vaan 
näennäisesti yhtäpitäviä, ja että oletetun esikuvan ei ainoas- 
taan syntymisaika, vaan myös myöhäisin mahdollinen 
leviämis- ja lainaamisaika olisi tiedossa. Yhteyden tulisi 
myös olla suoranaisen, sillä jos se riippuu yhteisestä läh- 
teestä, on mahdollinen laina yhteisestä esikuvasta voinut 
tapahtua vielä sen jälkeen kuin kosketuksen mahdollisuus 
verrattavien välillä on lakannut. Niin on laita muutamain 
islantilaiselle ja suomalaiselle kansanrunoudelle yhteisten 
tarujen. Ehdottomasti varmaa katolisen ajan takaista lai- 
naa ei runoissamme vielä ole onnistuttu osoittamaan. Sitä 
paitsi ovat sankarirunomme osoittautuneet aivan harvinai- 
sessa määrässä omintakeisiksi aiheiltansa, niin ahkerasti ja 
tunnollisesti kuin niitä onkin yritetty verrata toisten kan- 
sojen lauluihin. 

Runojen ikää voi myös määrätä niiden sisällyksen 
avulla. Kalevalan runoissa on osoitettavissa aiheita ja 
piirteitä, jotka johtavat pakanuuden rajan taakse. Mutta 
muistettava on, että muistoja pakanuudesta on voitu säi- 
lyttää vielä jonkin aikaa kristillisellä puolen aikarajaa ja 
vasta silloin pukea runomuotoon. 

Kristinuskontakainen ajanmääräys saataisiin kyllä, jos 
onnistuttasiin osoittamaan Länsi-Suomelle ja Virolle 
yhteisiä runoja, jotka eivät ole selitettävissä Itä-Suomen ja 
Tnkerin välittämän lainan eivätkä yhteisen skandinaavisen 



esikuvan avulla. Että suoranaisen yhteyden vielä valli- 
tessa on voinut olla yhteisiä lauluja, osoittaa suomalaisen 
ja virolaisen runon rakenteen samuus. Runomitta on toden- 
näköisesti muodostunut eteläpuolella Suomenlahtea, josta 
Länsi-Suomen asutuskin on tullut, mahdollisesti lättiläisen 
vaikutuksen alaisena, kuten Niemi on koettanut osoittaa. 

Mutta voisihan olettaa vanhan runoutemme olemassa 
oloa jo yhteissuomalaisena aikana ja tällä edellytyksellä 
selittää virolaisille, länsisuomalaisille ja karjalaisille yhtei- 
siä runoja yhteissuomalaiselta ajalta periytyviksi. Paraana 
todistuksena runolaulun alkuperäisyydestä muillakin kuin 
virolaisilla ja länsisuomalaisilla olisivat toisille Suomen hei- 
moille ominaiset runot, joita ei voisi epäillä lainatuiksi tai 
myöhäsyntyisiksi. 

Tässä suhteessa odottaisi eristetyimmän karjalaisasu- 
tuksen Tverin läänissä jotakin huomattavaa tarjoovan. 
Mutta sieltä, kuten mainittu, on saatu aniharvoja runoja, 
nekin Suomesta aikoinaan mukana tuotuja lainoja. Suo- 
men puolelta Aunuksen kautta levinnyttä on myös se vähä, 
mikä vepsäläisillä on tavattu vanhaa runoa; mikään ei 
viittaa omintakeiseen kalevalaiseen runoiluun. 

Länsi-Inkerissä asuvat vatjalaiset ovat naapureiltaan 
saaneet sekä suomalais- että virolaisperäisiä runoja. Niitä 
laulaessaan ovat he voineet joitakuita uusia säkeitä sepit- 
tää. Etenkin häärunoihin on helposti tullut tilanteen 
aiheuttamia lisäyksiä. Kertomarunoja, joita ei muualta 
Inkeristä tunneta, on löytynyt vain yksi, joka esittää kes- 
tityksen viemistä veljen haudalle; silläkin on vastineensa 
Viron puolella ( Weske, Eesti rahva laulud I 2, 3). 

Vatjalaisten runojen ohella Väinö Salminen on eritel- 
lyt myös Inkerin muiden heimojen laulutapoja tutkiakseen, 
missä määrin runovarat ja runomuodot riippuvat heimolli- 
sista, eivätkä maantieteellisistä suhteista. Runojen run- 



saus on paljon suurempi vanhemmilla asukkailla, inkeri- 
koilla, kuin myöhemmin Suomesta muuttaneilla äyrämöi- 
sillä ja savakoilla. Tämä ei kuitenkaan vielä todista muuta 
kuin että kreikanuskoinen lukutaidoton väestö on kauem- 
min säilyttänyt runoja kuin luterinuskoinen lukutaitoinen, 
jolta ensinmainittu ne on aikoinaan voinut saada, kuten itse 
joskus tunnustaakin. Tärkeämpää olisi todeta eri heimo- 
jen laulaneen samaa runoa eri tavalla sekä toisin kuin maan- 
tieteelliseen asemaan nähden odottaisi. Tähän saakka on 
todettu vain laulutavan riippuvaisuus laulupaikasta. Länsi- 
Inkerin vatjalaiset, inkerikot ja suomalaiset, Keski-Inkerin 
sekä Pohjois-Inkerin inkerikot, äyrämöiset ynnä savakot 
noudattavat yhtäläisesti näiden laulualueiden suuresti toi- 
sestaan eriäviä laulutapoja. Muuta poikkeusta maantie- 
teellisestä järjestyksestä on vaikea havaita kuin se, mikä 
johtuu Europaeuksen Runosepän vaikutuksesta lukutaitoi- 
siin luterilaisiin. Nämät ovat kirjasta opittuaan muka 
oikeamman muodostuksen voineet unohtaa paikkakunnal- 
lisen laulutavan, jonka lukutaidottomat kreikanuskoiset 
ovat säilyttäneet. 

Kysymys vanhan runomitan käytöstä yhteissuomalai- 
sena aikana liittyy läheisesti kysymykseen säännöllisen 
runomitan synnystä naapurikansoilla ja edellyttää myös 
vanhan runosävelmän selvitystä. Viisitahtinen suomalai- 
nen lienee muodostunut nelitahtisesta virolaisesta. Molem- 
mat ovat nähtävästi levinneet, samoinkuin eritahoiset runot- 
kin, toinen Länsi-Suomesta Itä-Suomen kautta Inkeriin, 
toinen Virosta Inkerin kautta Itä-Suomeen, esiintyen edel- 
linen enemmän Keski-Inkerissä, jälkimmäinen paremmin 
Länsi-Inkerissä. 



H i stori ai 1 i siako vai tarullisia? 

KKys I s. 192 — 229; FFC 53 s. 93 — 131; KRH s. 836 — 44. 

Vielä suuremmassa määrin kuin kysymykset Kalevalan 
runojen kotipaikasta ja syntymäajasta on tutkijain mieltä 
askarruttanut kysymys, perustuvatko ne historiallisiin 
tapahtumiin vai mielikuvituksen luomiin taruihin. Tähän 
kysymykseen on kiinteästi liittynyt toinenkin : ovatko 
Kalevalan päähenkilöt, Väinämöinen ja Ilmarinen, olleet 
sankareita vai jumalia, joina Agricola Psalttarinsa esi- 
puheessa heitä esittää. 

Porthanista lähtöisin on se käsitys, että he olivat san- 
kareja, jotka kuoltuansa korotettiin jumalien joukkoon. 
Tähän historialliseen käsitykseen olivat yhtyneet, kuten 
mainittu, v. Becker, Lönnrot sekä Gabriel Rein; viimeksi- 
mainittu selitti Väinämöisen taisteluissa Pohjolan asuk- 
kaita vastaan kuvastuvan niiden sotien, joita suomalaisten 
maahan tullessaan täytyi käydä lappalaisia vastaan. 

Vanhan Kalevalan esipuheen luonnoksessa Lönnrot yh- 
tyen Reiniin puhuu runojen ».historiallisesta totuudesta” ja 
jakaa kertovaiset runot historiallisiin ja synnyntärunoihin, 
„ jotka myös alusta lienevät historiallisia olleet”. Mutta 
Mehiläisessä 1839, sijoittaessaan runojen synnyn Viena- 
joen seuduille, hän arvelee joen suupuolella, Pohjolassa, asu- 
neen, ei lapualaisia, vaan jonkin eri lahkokunnan suomalai- 
sia. Hän on huomauttanut koko elämänlaadun Pohjolassa 
paljon- eroavan Lapin niin nykyisestä kuin arvattavasti 
ominaisestakin elämänlaadusta. 

Tämän huomautuksen Castren mytologiassaan myönsi 
oikeaksi, mutta osoitti Kalevalassa sellaisiakin kohtia, joi- 
den mukaan Pohjolassa on käytetty poroa ja puhuttu lapin- 
kieltä. Näennäisen ristiriidan hän selitti johtuvan Pöh- 



j oi a-käs i t teen epämääräisyydestä asukkaitten kansallisuu- 
teen nähden. 

Suomalaisten ja lappalaisten välisen vastakohdan väitti 
vielä Ahlqvist kuvastuvan Kalevalassa. Hän ei kuiten- 
kaan nähnyt sen yksityisissä sankareissa historiallisia 
olioita, vaan ihannekuvia kansan oman luonteen eri puo- 
lista. Myös Comparetti oli sitä mieltä, että suomalaisten 
naapurikansoista ainoa runoissa esiintyvä ovat lappalaiset. 
Mutta näiden ja suomalaisten välisen taistelun hän selitti 
henkiseksi loitsintakilpailuksi. Väinämöisen ja Ilmarisen 
hän käsitti runollisiksi loitsijani tyypeiksi, joista toinen 
edusti tietäjää, toinen taitajaa. 

Yhtäläisen ajatuksen oli jo v. 1838 lausunut Fabian 
Collan osoittaessaan, etteivät lappalaisvainot voineet väke- 
vämmiltä ja edistyneemmiltä suomalaisilta vaatia niin suu- 
ria ponnistuksia, että juuri ne, edellä etevämpien kanssa 
käytyjen taistelujen, olisivat voineet kohottaa kansallis- 
tuntoa sankarien ja urostöiden sarjassa ilmenevän voiman 
kautta. Mutta suomalaiset olivat tottuneet pitämään poh- 
joisia naapureitaan mestareina loitsutaidossa; alituiset 
taistelut näitä vihollisia vastaan, joita kuviteltiin käydyn 
etupäässä sanan voimalla, saivat vielä suuremman moraa- 
lisen merkityksen sulautuessaan aikaisempiin taruihin 
jumalain ja ihmisten taisteluista pahoja henkiolentoja vas- 
taan. 

Sen selityksen sijalle, että Kalevalan perusaiheena olisi 
hyvän ja pahan vastakohta, tuli luonnontarullinen teoria 
valon ja pimeyden, päivän ja yön, kesän ja talven vasta- 
kohdasta, pysyen pitkän aikaa yleisesti tunnustettuna. 
Huomattavin sensuuntainen julkaisu oli Eliel Aspelinin 
v. 1881 kirjoitettu „Pohjola ja Kalevala”. Tätä selitys- 
tapaa on myös Julius Krohn etupäässä käyttänyt, vaikka 
hyvin varovasti menetellen. Kuitenkaan ei hän tahtonut 
runoiltamme kokonaan kieltää historiallista pohjaa. Vii- 



meisenä on luonnon tarullista käsitystä edustanut E. N. 
Setälä, tutkimuksissaan Kilpalaulannasta ja Sammosta. 

Julius Krohn ei kuitenkaan pitänyt Kalevalan runoista 
etsimiään taruja suomalaisina, vaan muualta lainattuina. 
Siinä kohden hän vaistomaisesti tajusi sen erotuksen, joka 
on olemassa tarullisten ja historiallisten aiheiden välillä. 
Edelliset mielenkuvituksen luomat ovat enimmiten useilla 
kansoilla yhteiset, jälkimmäiset todellisemmalla pohjalla 
liikkuvat ovat kullakin kansalla erikoiset. Tämä näkökohta 
tuli yhä enemmän esille, mitä vähempään Julius Krohnin 
vertailua varten keräilemistä aineksista lainojen osoittami- 
seksi todella kelpoiset supistuivat. Sitäpaitsi kävi epäilyk- 
sen alaiseksi, olisiko oletetuissa ulkomaisissakaan esikuvissa 
mitään luonnonilmiöitä kuvaavia karuja. Lainatut ainek- 
set osoittautuivat kristillisten legendojen, länsieurooppa- 
laisten balladien, yleiseen taikauskoon perustuvien tarinoi- 
den tai kaikkialle levinneitten satujen aiheiksi. 

Historiallisia aiheita etsin ensialuksi isävainajani viit- 
tausten mukaan Lemminkäis- ja Kullervorunoista. „Kale- 
valan runojen historiassa” olettoi Ahdin ja Tieran meriret- 
ken kuvastavan sitä seikkailuhenkeä, joka teki Suomenlah- 
denpohjan ynnä Laatokan karjalaiset tunnetuiksi ja pelä- 
tyiksi noo- ja 1200-luvuilla. Näiden karjalaisten vielä 
talttumattoman mielialan käsitin ilmenevän myös Kauko- 
mielen runossa, joka Kalevan pojan olutjuomingeissa mie- 
hen surmattuaan pakenee Saareen, missä hurjastelee nais- 
ten kera. Mainituksi Saareksi arvelin Retusaarta (nyk. 
Kronstadtia), johon niinikään sovitin Kultaneidon taon- 
nassa esiintyvän kuvauksen saroin jaetuista Saaren maista. 
Samoille seuduille sijoitin vielä Kalervon ja Untamon kes- 
kinäisen vainon, jonka samoinkuin isävainajani selitin ruot- 
sin- ja venäjänpuolisten karjalaisten väliseksi rajariidaksi. 

Mutta todettuani länsisuomalaista vaikutusta Kullervo- 
runoissa rupesin epäilemään Kullervon ja Untamon riidan 



karjalaista syntyperää ja koetin hakea tapausten paikkaa 
Lounais-Suomesta, jossa on ollut vanha Untamalan seura- 
kunta, nykyisin kylä Laitilassa. 

Nojautuen Agricolan tiedonantoon ruotsinkielisistä 
luotolaisista, jotka ennen (varsinais) suomalaisia tulivat 
kristityiksi ja saivat kokea vihollisuutta pakanallisten naa- 
puriensa puolelta, oletin saman vastakohdan ilmenevän myös 
Lemminkäisen retkessä Luotolaan sisarensa ja lankonsa 
luokse, jotka tarjoovat hänelle käärmeolutta ja jotka hän 
sen johdosta surmaa miekallaan. Lemminkäisrunon siir- 
ryttyä Länsi-Suomeen, joutui myös Ahdin meriretken ja 
Kaukomielen seikkailujen sijoittaminen n. s. Karjalanpoh- 
jaan epäilyksenalaiseksi. Ahdin runossa markan ja pen- 
ningin mainitseminen ei ainoastaan tilapäisenä sotasaaliina, 
vaan vielä kotoisena kätkönä, viittasi läheisempään suhtee- 
seen Ruotsin kanssa. Saari, josta kevytmielinen Kauko- 
mieli edelleen pakenee: syvemmälle Ruotsinmaata, keskelle 
Viron taroa, ei ollut etsittävä Suomen lahden pohjukasta, 
vaan Itämereltä. 

Pitemmälle menemästä historiallisten aiheitten hakemi- 
sessa esti minua se vakiintunut katsantokanta, että Väinä- 
möinen ja Ilmarinen olivat alkuansa jumaluusolentoja. To- 
sin havaitsin että heitäkin oli useissa runoissa esitetty ikään- 
kuin historiallisina henkilöinä. Mutta pysyen siinä käsi- 
tyksessä, että Väinämöinen ja Ilmarinen olivat näihin runoi- 
hin myöhemmin siirtyneitä muutamista harvoista runoista, 
joissa voitiin selittää heidän esiintyvän jumalina, pidin 
näiden runojen historiallisuuden pelkästään näennäisenä. 

Historiallisten runojen tunnusmerkkinä on mainittu, 
että niiden aiheet eivät ole kansainvälisiä. Sankariruno- 
jemme harvinainen omintakeisuus on runolainoja etsittäessä 
ja pohdittaessa tullut yhä selvemmin näkyviin. Mutta oli- 
sihan ajateltavissa, että ne olisivat muodostuneet kotimai- 
sen mielikuvituksen piirissä ilman muuta todellisuuden 



pohjaa, kuin minkä laulajan oma sisäinen ja ulkonainen 
näkemyspiiri tarjosi. Eikö sitäpaitsi olisi mahdollista, että 
vähäisestä aiheesta usean peräkkäisen laulajan sitä käsi- 
tellessä olisi kehittynyt laajakin runo pelkän mielikuvituk- 
sen avulla? 

Mitenkä runoja ja niiden osia yhdistellessä on voinut 
syntyä uusiakin kokonaisuuksia, on Julius Krohn osoitta- 
nut; siitä on n. s. Aino-runo selvimpänä esimerkkinä. Tä- 
män havainnon hän on yleistänyt olettamalla, että yksistään 
Vienan Karjalassa tavattavat uudet muodostukset ovat syn- 
tyneet siellä Isonvihan jälkeisenä aikana. Itse Sampojak- 
sokin on hänen mielestään vasta tällä ajalla syntynyt Väi- 
nämöisen ammunnan ja-Sammonryöstön yhteen liittyessä 
Kilpakosinnasta muodostetun Sammontaonnan välityksellä. 
Väinämöisen ammunnan isävainajani selitti Lemminkäisen 
surmarunon myöhemmäksi muunnokseksi. 

Tähän suuntaan jatkaen oletin Sammonryöstön kokoon- 
pannuksi Päivänpäästöstä ja Kantelen syntyyn kuuluvasta 
Laivaretkestä. Ottaen huomioon myös Väinämöisen 
ammuntaan kiintyneen Luomisrunon ja sen oletetun kehi- 
tyksen saatoin Sampojakson tehdä havainnolliseksi seuraa- 
valla sivulla olevalla taulukolla. 

Niinikään yritin johtaa vienanpuoleisen Kilpakosinnan 
yksinkertaisesta inkeriläisestä ansiotyökosinnasta, johon 
oletin kahden virolaisen runon ainesta antaneen, selitellen 
runon vähin erin muuntuneen ja kasvaneen pitkällä mat- 
kallaan Virosta Inkerin kautta Suomen puolelle ja rajan- 
takaiseen Karjalaan. 

Hurtin ja Porkan kokoelmain avulla todentamani voi- 
makas virolainen runovirtaus Inkerissä, joka osittain ulot- 
tuu Suomen puolellekin ja joka jatkuvassa sarjassa on syn- 
nyttänyt peräkkäisiä muodostuksia, houkutteli soveltamaan 
runon kehitystä selityksenä rohkeammin ja pitemmälle kuin 
olisi pitänyt. 



Laiva I retki II Päivän I päästö 




Siirtäen runojen leviämisen yhteissuomalaisena aikana 
asutuksen mukana tapahtuneeksi on myös A. R. Niemi tätä 
selitystapaa käyttänyt . 1 »Synnyinseuduillansa Virossa ja 
siihen liittyvässä Inkerissä versoi laulu kotoisessa maaperäs- 
sään moniväriseksi kukkaskedoksi. — Länsi-Suomessa, sii- 
hen luettuna Häme ja Pohjanmaa, jonne asutus on osaksi 
meren yli levinnyt siirtolaisuuden muodossa, vei halla kotoi- 
sen laulun hennon taimen jo heti alussa. — Onnellisimmaksi 
muodostui laulumme kohtalo kauimpana uuden sivistyksen 
rintamailta, Savon ja Karjalan harvaan asutuilla seuduilla.” 

— Vanhat, yksinkertaiset runoaiheet joutuivat uudestaan 
kansan sulatusahjoon ja tulivat entistä ehompina ilmoille. 

— Koko heimon henkisen* luomistyön tuloksena sukeutui- 
vat kertovaiset Kalevalarunomme.” 

Pohjoisten alueitten laulajat ovat toisinaan pystyneet 
aikaansaamaan uutta kokoonpanemalla osia useammasta 
runosta. Niitä ei ole ainoastaan perätysten toisiinsa lii- 
tetty, vaan myös sisätysten, kuten Lemminkäis jaksossa. 
Isävainajani tutkimuksia jatkaessani saatoin osoittaa ne eri 
sankareja esittävät runot, joista tämä jakso on kokoonpantu. 
Yhdistämisen ovat aiheuttaneet etupäässä kolmen runon 
yhteiset piirteet: 


Kaukomieli. 
Juominkeihin 
Kalevan luo 
kutsuttuna. 

Oluthumala 
aiheuttaa 
pitovierasten 
kaksintaistelun. 
Surmaajan pako. 


L emminkäinen . 

Sukulaisiin 

Luotolaan 

epämieluisana. 

Esteet tiellä. 

Käärmeolut 

aiheuttaa 

isäntäväen 

surman. 


Patoinen -poika . 

Pitoihin 

Päivölään 

kutsumatta. 

Esteet tiellä. 

Loukkaus 

aiheuttaa 

pitovieraan 

kuoleman. 

Pelastusyritys. 


1 Kalevalan selityksiä 1915 — 6 s. XV — XVI, 



Näistä kolmesta sarjasta saattoi yksityinen laulaja 
miltei joka kohdalta mieleisensä piirteen valita, vieläpä 
ottaa yhtaikaa kahdesta sarjasta. Näin syntyi joukko vaih- 
televia laulutapoja. Mutta huomattava on, ettei tässä ole 
minkäänlaista runon kehitystä tapahtunut, eikä myöskään 
eheätä kokonaisuutta. 

Aino-runossa on epäilemättä kehitystä havaittavissa, 
jos seuraa sen eri osien ja kokoonpanojen vaihtelua Inke- 
ristä Vienan Karjalaan, mutta siitäkään ei ole syntynyt 
johdonmukaista kokonaisuutta, ennenkuin Lönnrotin tasoi- 
tusten ja lisäysten kautta. 

Useammanker täistä peräkkäistä kehitystä olettaessani 
en ollut asettanut itselleni kysymystä, voiko yhä muuntele- 
malla ja lisäilemällä säkeitä syntyä täysin eheä runo, ja toi- 
selta puolen, voiko todellinen runo syntyä muuten kuin 
kertakaikkisen luomistyön kautta. 

Tältä kannalta katsoen muuttui käsitykseni muutamista 
Kalevalan päärunoista perinpohjin. Kieltämättä eheä ja 
johdonmukainen kokonaisuus on vienanpuoleinen Sampo- 
jakso, jos siitä erotamme Luomisrunon, ja samoin Kilpa- 
kosinta, jos erotettuamme jatkoksi liittyneen Kultaneidon 
taonnan sovitamme siihen etelämpänä säilyneen morsiamen 
lokiksi muuttamisen. Käsittämällä ne alkuperäisiksi koko- 
naisuuksiksi pääsee mutkikkaista vähittäisen kokoonpanon 
selityksistä. 

Siten selvisi myös kysymys Väinämöisestä ja Ilmari- 
sesta. Heidän oletettu jumaluutensa soveltui, kuten mai- 
nittu, vain muutamiin runoihin ja oli ylläpidettävissä 
ainoastaan mainitulla edellytyksellä, että he näistä runoista 
olivat kaikkiin muihin myöhemmin siirtyneitä alkuperäi- 
sempäin henkilöjen sijalle, mikä tosin pitää paikkansa muu- 
tamiin runoihin nähden, vaan ei useimpiin. Sitä vastoin 



voidaan sankarikäsitys soveltaa heihin kaikissa runoissa, 
joihin he alkuperäisesti kuuluvat. Tätä käsitystä ja 
samalla runojen länsisuomalaisuutta puoltaa Väinämöisen 
ja Ilmarisen esiintyminen Joukahaisen, Kalevan, Untamon, 
Osmon, Kaukomielen, Ahdin ja Teurin ohella Länsi-Suomen 
vanhoissa henkilö- ja paikannimissä. 

Runojen historiallisuus ja lounaissuomalaisuus kuulu- 
vat läheisesti yhteen, sillä minnekään muualle kuin Lounais- 
Suomen rannikolle ja saaristoon ynnä siitä ulottuvalle Itä- 
merelle ei voi sijoittaa Kalevalan tapauksia, mikäli ne on 
pidettävä todellisina. Molempiin hyvin soveltuu myös 
runojen kuvaamien olojen sijoittaminen pakanuuden loppu- 
aikaan. 

Toiselta puolen on runojen alkuperän siirtäminen 
yhteissuomalaiseen aikaan edellytyksenä uudemmilla karja- 
laisuuden puoltajilla. Myös luonnon tarullinen selitys on 
helpommin sovitettavissa kaukaisen muinaisuuden hämä- 
rään kuin historiallisen ajan kynnykselle. 

Ajanero ei ole vähempi kuin tuhannen vuotta, joten ei 
pitäisi olla mahdotonta päästä selville, kummalle puolen 
kertomarunomme ovat sijoitettavat. Muuta keinoa kysy- 
myksen ratkaisemiseksi ei ole, kuin ottaa jokainen runo 
erikseen tarkastettavaksi. Voimme tämän tehdä siinä jär- 
jestyksessä kuin runot esiintyvät meille kaikille tutussa 
Kalevalassa. Koska esityksen suppeassa oppaassa tulee olla 
lyhyen, on jokaisen runon alussa viitattu laajempiin tutki- 
muksiin, joista tiedonhaluinen lukija voi saada yksityis- 
kohtaisempia tietoja. 



Alku- ja loppusanat. 

UK i: j — 102, 50: 513 — 620 < VK 1: 1 — 72, 32 Liite 1 — 29. 
IWR s. 14 — 24, 88 — 94; Tunnelmarunojen tutkimuksia I; FFC 
53 s. 131 — 6. 

Kalevalan alkusäkeissä astuvat esille runojen laulajat. 
Eteläisillä alueilla esittävät nykyisin kaikkia runoja etu- 
päässä nuoret neidot, jotka sitten vanhoinakin voivat niitä 
muistella. Pohjoisilla alueilla esittävät kertomarunoja 
enimmäkseen vanhat miehet. Edelliset laulavat kuorossa 
yhden kerrallaan ja vuorollaan johtaessa, jälkimmäiset kah- 
den, joista toinen on päämiehenä, toinen säestäjänä. 

Vienankarjalaisissa laulajan alkusanoissa laulaja kehoit- 
taa kumppaniaan panemaan käden kätehen, sormet sormien 
lomahan, mutta todellisuudessa hän sitä ei tee. Tämä tapa 
tunnetaan Suomen puolelta, josta alkuruno on voinut tulla 
Vienan puolelle. Tätä päätelmää vahvistaa sana kumppali , 
joka on alasa ksalainen ruotsinkielisten länsisuomalaisille 
välittämä lainasana. Vienan-Kar.jalan puhekielessä käyte- 
tään sanaa toveri . Huomattavat ovat myös yhdyssanat 
kasyinkumppali , joka soveltuisi paremmin nuorten keski- 
seen puhutteluun, ja kielikitonppali, joka on väännös suo- 
menpuoleisissa runoissa tavattavaa koulukumppalia. Vielä 
merkillisemmät ovat alkurunossa nimitykset intin poika ja 
vaimon poika , puhekielen käyttäessä sanoja emo ja nainen. 
Vaimon pojaksi puhuttelee länsisuomalaisessa piispa Hen- 
rikin virressä kuningas Eerik hengellistä veljeänsä (SMR 
38). Myös Neidon ja lohikäärmeen runossa tarkoittaa 
tämä nimitys hengelliseen säätyyn kuuluvaa (SMR 51). 

Laulajan alkusanat ovat ilmeisesti keskiajan koulutei- 
nien esittämiä, joiden vielä myöhempinä aikoina tiedetään 
kulkeneen ympäri pitäjiä virsiä laulamassa. Itse Lönnrotin 
mainitaan käyneen toverinsa kanssa täten opintoapua kerää- 
mässä. 



Nuoriin iaulajiin soveltuu myös kuulijain mainitsemi- 
nen kultaisiks-i ja mielitehtoisiksi, s.o. mielitietyiksi. Kul- 
kijaelämään viittaa laulajan alkusanoissa ilmoitus, että 
runot ovat tien ohesta temmottuja, sitä kuvailevat myös 
useat „poloisen pojan” valitusrunot. 

Loppusanoissa vienankarjalainen lukutaidoton laulaja 
sanoo kerivänsä virret ja panevansa kerän aitan parven 
päähän, joskus nimenomaan kirjavakkaseen säilytettäväksi. 
Myös vienanpuoleisen runolaulajan palkaksi pyytämät raha- 
lajit: talari, äyri, tolppa ja (p)lootu, viittaavat Ruotsin 
vallan alaiseen ja aikuiseen Suomeen. Näitä kertomaruno- 
jen laulajien alku- ja loppusanoja on Lönnrot Vanhassa 
Kalevalassa sovittanut runoelmansa alkuun ja loppuun. 

Lukuisat alasa ksalaise t lainasanat sankarirunoissamme, 
pikäli niitä ei käy myöhempinä lisäyksinä syrjäyttäminen, 
tekevät todennäköiseksi, että näitäkin runoja on historialli- 
sella ajalla muodostettu. Toiselta puolen on epäilemätöntä, 
että tämä on tapahtunut aikaisempain kansanmuistelmain 
perusteella ja vanhastaan käytetyllä runomitalla. 

Pakanuudenaikaista runolaulua Suomessa voivat mah- 
dollisesti valaista ne tiedot, joita meillä on germaanisesta 
sankarilaulusta. Saksalainen tutkija Walther A. Berend- 
sohn 1 on viitannut siihen mahdollisuuteen, että vaikka san- 
karirunojemme aiheet ovatkin omaperäisiä, itse tapa laulaen 
esittää sankaritekoja juhlatilaisuuksissa osoittaisi germaa- 
nista vaikutusta, esim. kahdenlauluun nähden. Kreikka- 
lainen kirjailija Priskos, joka v. 448 kävi lähettiläänä Atti- 
lan luona, kertoo, mitenkä ilta-aterian aikana, kun soihdut 
olivat sytytetyt, kaksi skyyttalaista, s.o. gootilaista, laula- 
jaa astui kuninkaan eteen esittääkseen lauluja hänen uro- 
töistään. Kahdenlaulusta anglosaksilaisen kuninkaan 

1 Der Stand der Kalevalaforschung (Germanisch-Romanische 
Monatschrift XIX s. 241 — 6). 



hovissa mainitaan YVidsith runoelmassa 7 — 8:nnella vuosi- 
sadalla. 

Keskiajalla olivat Suomessa vanhat runot, kuten balla- 
dit Skandinaavissa, kaikkien säätyjen yhteisenä ajanviet- 
tona. Vasta uudella ajalla jäi vanha runous yksistään 
talonpoikaisen kansan muistin varaan A’etäytyen yhä sy- 
vemmälle sisämaahan, jonne se oli rannikolta asutuksen 
mukana levinnyt. Siirtolaisten mukana se vaelsi ulkopuo- 
lelle Suomen rajojenkin; lännessä Ruotsin ja Norjan väli- 
siin metsäseutuihin, idässä TVerin lääniin asti Sisä-Venä- 
jälle. Samoin on siirtolaisuus kuljettanut runoja Inkeriin 
1600-luvulla. Isonvihan aikana muistellaan moniaiden 
Vienan Karjalan laulajasukujen muuttaneen Oulun lää- 
nistä. Tämä seikka voi selittää, mitenkä muutamani meri- 
termien ohella kilpikonnia muodossa kU^ikaiualvita on voi- 
nut joutua käärmeitten ja sisiliskojen sekaan vienanpuoli- 
seen kuvaukseen Lemminkäiselle tarjotusta oluesta (VLR 
757 )- 

Tavallisin runojen leviäminen oli kuitenkin se, että ne 
kulkeutuivat suusta suuhun, naapurista naapuriin, kylästä 
kylään, laulajien pysytellessä lähimmässä ympäristössään. 
Ei Ruotsin ja Venäjän välinen valtakunnanraja eikä Viron 
ja Inkerin välinen kieliraja ole runojen vaellukselle ollut 
esteenä. Tämä leviämistapa on selvimmin havaittavissa 
Virossa, missä moisioiden alustalaiset olivat ^turpeeseensa 
kiinnitettyjä” ilman vapaata liikkumisoikeutta. Virolai- 
sissa runoissa, jotka suurimmalta osalta näyttävät synty- 
neen länsirannikolla, voimme askel askeleelta seurata, miten 
runot vaeltavat itää kohti aikaansaaden sarjan peräkkäisiä 
muunnoksia runon säkeistössä. Edelleen, kuten, mainittu, 
voimme seurata virolaisen runon kulkua yli Narvajoen ja 
kautta Inkerin Suomen puolelle jatkuvasti muuntelevin 
säkein. 



Vaakasuoraksi kuviteltavan paikallisen leviämisen rin- 
nalla on otettava lukuun myös* pystysuora ajallinen leviä- 
minen polvesta polveen periytymällä. Tämä jälkimmäinen 
on alkanut kullakin paikkakunnalla siitä hetkestä, jolloin 
runo on paikalle saapunut, ja siitä muodosta lähtien, joka 
runolla on saapuessaan ollut. Pystysuoralla linjalla syn- 
tyy yhtä hyvin kuin vaakasuoralla muunnoksia, joten 
runon kulkusuuntaan katsoen myöhemmällä paikkakunnalla 
on voinut säilyä alkuperäisimpiä piirteitä kuin aikaisem- 
malla alueella. Niin esim. Suomen puolelta Inkeriin kul- 
keutuneen Päivänpäästörunon kaunis loppu on säilynyt 
alkuperäisempänä Soikkolassa kuin Hevaalla, joka on 
kulkusuuntaan nähden .aikaisempi alue. 

Pitempiaikaista pystysuoraa periytymistä on Inkerin 
puolella savakkojen ja äyrämöisten runoissa, joita he ovat 
tuoneet siinä muodossa, kuin niitä on aikoinaan laulettu 
Savossa ja Kaakkois-Kar jalassa. Ovatko Inkerikot tuo- 
neet mukanaan runoja Laatokan eteläpuolitse saapuessaan 
ja onko vatjalaisilla ollut omaperäisiä runoja ennen runo- 
jen vaakasuoraa vaeltamista toiselta puolen Suomesta toi- 
seltapuolen Virosta, mikä on voinut tapahtua sekä ennen 
että jälkeen Suomesta tulleiden siirtolaisten saapumisen, 
on vielä kysymyksenalaista. Toistaiseksi on epätietoista, 
onko vanha runomittakaan yhteissuomalainen. Toden- 
näköisesti se on ollut olemassa, ennenkuin virolainen siir- 
tolaisuus Lounais-Suomessa lakkasi. Sen mukana on tain- 
nut tulla runoja, joita jokunen mahdollisesti voi löytyä 
säilyneidenkin joukossa. Siinä tapauksessa voisi joku lou- 
naissuomalainen runo siirtolaisten mukanaan tuomana joh- 
tua pystysuorassa linjassa vastaavasta virolaisesta. 

Kysymys vaakasuoran ja pystysuoran linjan keski- 
näisestä suhteesta ei rajoitu suomalaiseen kansanrunoon. 
Se on nykyänsä pohdinnan alaisena kansansatujenkin 
alalla, jolla Grimm-veljesten käsitys satujen indogermaa- 



nisesta eli indoeurooppalaisesta alkukodista on uudel- 
leen otettu esille. Toisille kansoille, kuten suomalai- 
sille, oletetaan edelleen satujen tulleen vaakasuoran maan- 
tieteellisen vaelluksen kautta. Mutta indoeurooppalaisen 
sukukunnan arvellaan näitä säilyttäneen pystysuorana 
perintönä, josta jokainen sen jäsen on muodostanut kotoiset 
tyyppinsä . 1 

Sisällyksen puolesta on tosin vielä vaikeampi sovittaa 
satuja indoeurooppalaisten yhteisaikaan ulottaen sen ajan 
uudempaan kivikauteen asti kuin sankari runojamme yhteis- 
suomalaiseen aikaan. Mutta pohjimmaltaan koskee kysy- 
mys tyyppikriteeriota. Tosiasia on, että jokaisella paikka- 
kunnalla on oma laulu- ja kertomatapansa, minkä Julius 
Krohn on ensin todennut suomalaisissa runoissa. Kysymys 
koskee näiden paikkakunnalleen tyyppien keskinäistä 
suhdetta, missä määrin niiden suurempi tai vähäisempi 
yhtäläisyys riippuu maantieteellisestä läheisyydestä tai 
etäisyydestä, jolle Julius Krohn on pannut pääpainon, 
ja missä määrin kansatieteellisestä sukulaisuudesta, sekä 
kuinka pitkälle ajassa taaksepäin jälkimmäisen vaikutus 
on todettavissa. Viimeksimainittua vaikutusta voidaan 
jonkinverran osoittaa esim. 1200-luvulla Siebenbiirgeniin 
muuttaneiden saksalaisten saduissa, mutta yleensä on hei- 
dän sadustonsa sisällykseen ja muotoon nähden yhtäläistä 
kuin samoilla seuduin asuvain unkarilaisten, romaanilaisten 
ja slaavilaisten. Suomalaisten runojen leviämistä siirto- 
laisten mukana emme voi seurata uuden ajan taakse. Pää- 
asialliseksi pohjaksi runojemme tutkimukselle jäävät 
nykyisten muistiinpanojen edustamat eri paikkakuntien 
laulutavat, joiden maantieteelliset suhteet saavat ratkaista 

1 Tämän suunnan edustaja, ruotsalainen C. W. von Sydow 
käyttää nimitystä ökotyp (kreikkal. oikos •= koti). 



kysymyksen. Tätä varten ei ole ainoastaan jokaista runoa 
erikseen tutkittava, vaan myös jokaista säettä tai oikeam- 
min säeparia. Vasta sitten kuin miljoonan ylittävästä toi- 
sintosäkeitten luvusta joka ainoa on synnyltään, ''paikältaan 
ja alkumuodoltaan selvitetty, voi sanoa runojemme tutki- 
muksen päättyneen. 


Luomisruno. 

UK i: 103 — 244, 289—344 < VK 1 : 73 — ** 2 - 2 ?o — 3*5 
< AK 1: 77 — 113. SMR 1; KSVK 10 s. 1 — 25; KKys II 
s. 1 — 26; FFC 75 s. 6 — n; FUF IV s. n — 9; KRH s. 357 — 9, 
190 — 213, 791 — 4. Okkonen KSVK 1 s. 123 — 37; Niemi KSVK 
9 s. 38 — 51 ; Salminen KSVK 9 s. 57 — 65, Suomi V 8 I s. 190 — 3. 

Suomalaisen luomisrunon alkuperäinen sisällys on ollut 
seuraava. 

Mereen laskeutuneesta ilman immestä ja meritursaasta 
taijkiturilaasta syntyy Väinämöinen, maattuaan emon koh- 
dussa 700 vuotta' eri'9'uroon ikää. Pesän sijaa etsivä sotka 
luulee Väinämöisen merestä nostamaa polvea mättääksi, 
munii kultaisen munan ja asettuu sitä hautomaan. Väinä- 
möisen liikuttaessa kuumenevaa polveansa, muna vierähtää 
veteen ja särkyy 6 — 8 kappaleeksi, Väinämöisen sanan voi- 
malla syntyvät munan kuorista maaemä ja taivas, valkuai- 
sesta päivä, ruskuaisesta kuu, kirjavaisesta tähdet (SMR 1). 

Myöhemmässä kansanlaulussa on runo katkennut kah- 
tia. Edellinen Väinämöisen syntymistä esittävä osa on 
säilynyt Gananderin julkaiseman Lapsensynnytysloitsun 
johdantona. Siinä mainittu aikamäärä, 30 kesää, on eksy- 
nyt Kyykäärmeen synnyn sodankuvauksesta (SMR 77 F). 
Useamman kerran on kertomus -Väinämöisen vanhemmista 
säilynyt Yhdeksän taudin synnyn johdantona. 



Jälkiosa on pohjoisilla runoalueilla tullut sovitetuksi 
moniosaiseen Samporunoon sille kohdalle, missä Lappalai- 
sen ampuman hevosen selästä mereen suistunut Väinämöi- 
nen ajelehtii 6 vuotta, 7 kesää muodostellen merta ja man- 
nerta (SMR 7 I). Yhdessä Ilomantsin toisinnossa on tal- 
lella -Väinämöisen syntyyn kuuluva määräaika, 9 uroon 
ikää eli 700 vuotta, jälkimmäinen kuitenkin 7 seilauskesän 
muuntamassa muodossa: 107 kesää. Munan 6 — 8 särky- 
neestä kappaleesta on Vienan puolella aiheutunut tarpeet- 
tomasti monistettu luku itse munille: kuusi kultaista mu- 
naa ja seitsemäs rautamuna. Muunnoksen muotoon on vai- 
kuttanut viikon päivien arvoitus: pesässä kuusi munaa, 
seitsemäs rautamuna (FFC 26 s. 95). 

Alku-Kalevala esittää Väinämöisen ammuntaan liitty- 
neen jälkiosan runoa ilman mainittavia muutoksia. Vanha 
Kalevala alkaa Väinämöisen syntymisellä Gananderin mu- 
kaan. Sitten seuraa erään vienanpuoleisen toisinnon kuvaus, 
kuinka hän yöllä syntyneenä menee päivällä pajaan ja takoo 
hevosen, jolla lähtee merta pitkin ajelemaan, joutuen lap- 
palaisen väijyksiin. Väinämöisen yöllä syntymisen, joka 
pajaan menon yhteydessä on Ilmariselta tai nimettömältä 
sepältä lainattu, on Lönnrot vielä vanhassa Kalevalassa 
muuntanut yksin syntymiseksi ja sovittanut Väinämöisen 
syntymisen kuvauksen edelle, lisäten öitten ja päivien 
yksin ilmestymisen Vellamon neidon onginnan toisinnosta, 
jossa Väinämöinen valittaa yksinäisyyttään. 

Uudessa Kalevalassa on Lönnrot irroittanut Lappa- 
laisen ammunnan Luomisrunon yhteydestä, mutta jättänyt 
jäljelle tähän kuuluvan meren ja manteren muodostamisen, 
siirtäen sen maailman luomisen jälkeen. Molemmat tehtä- 
vät on hän antanut ilmasta veteen laskeutuneelle immelle, 
arvellen Väinämöisen kansanrunossa tulleen alkuperäisem- 
män veen emosen tilalle. Isäksi Väinämöiselle hän on 



ottanut tuulen Yhdeksän taudin synnystä (SMR 61). Väi- 
nämöisen syntymisen hän esittää vasta runon lopussa. 

Kansanomainen käsitys Väinämöisen vanhuudesta, joka 
ilmenee hänen alituisessa mainesanassaan vanha, on Luomis- 
runossa paisutettu kuvitteluksi, että hän jo syntyessään on 
ollut tavattoman vanha (700 = 9 X 77 Vs vuotta). 

Runon pääajatukset: yliluonnollisen sukuperän ja 
maailman luomisen omistaminen kansallissankarille, ei 
edellytä enempää kuin mitä muillakin kansoilla on omin- 
takeisina kuvitelmina tavattu. Vieraaseen vaikutukseen, 
vieläpä kristilliseen viittaavat kuitenkin liikkuminen vet- 
ten päällä ja luominen sanan voimalla. Myös sijaa etsivä 
lintu on saattanut aiheutua raamatullisesta vedenpaisumus- 
kertomuksesta. Mielikuva maailman munasta on voinut 
kulkeutua klassillisesta ja itämaisesta muinaisuudesta keski- 
ajan kirja- ja muistitiedon välityksellä. 

Sekä alku- että loppuosassa runoa on sanoja, jotka viit- 
taavat runon länsisuomalaiseen alkuperään. Väinämöisen 
isän maininnat tursaaksi tai turilaaksi ovat yhdistettävissä 
muinaisskandinaavisiin sanoihin thurs 'jättiläinen' ja troll, 
trull 'jättiläisen tai kääpiön kaltainen hiisi’. Sana luuli on 
epäkarj alainen, jonka vuoksi sen sijalle on toisinaan ase- 
tettu toivoi ; edellisen alkuperäisyyttä vahvistaa siitä ään- 
teellisesti vääntynyt kuuli (polvensa palavan). 

Suomalaisesta Luomisrunosta riippumatta on Virossa 
sepitetty runo taivaankappalten synnystä, jota nuoret nei- 
toset ovat kiikulla laulaneet (ERL I 2). Pääskynen, päi- 
vänlintu, kaunis (ilus) lintu, jolla on punainen kuvun, kel- 
tainen vatsan ja sininen pyrstön alusta, etsii maata muniak- 
seen, pensasta pesiäkseen. Lentää meidän lepikköaitauk- 
seemme; siellä on kolme pensasta: punainen, sininen ja 
kullankarvallinen, minkä viimein valitsee. Alkaa tehdä 
pesää, munii kolme munaa, joita hautoo kolmatta kuuta. 



Verisulille kasvaneet poikaset pääskynen jakelee, pannen 
yhden päiväksi paistamaan, toisen kuuksi kumottamaan, 
kolmannen tähdeksi taivaalle. 

Virolaisen runon syntyminen nuoren neitosen mieli- 
kuvituksessa on helposti ymmärrettävä. On ollut auringon- 
laskun aika, jolloin punainen, sininen ja keltainen väri on 
vaihdellut sekä taivaalla että heijastuksena maan pinnalla. 
Kiikun ylitse on pesälleen lentänyt pääskynen, joka alta- 
päin katsottuna myös näyttää kolmiväriseltä. Yhtaikaa 
laskevan auringon kera on näkynyt kohoova kuu ja pilkot- 
tava ehtootähti. Kaikki tämä yhdeksi tunnelmaksi sulau- 
tuneena on voinut synnyttää soman runon, jossa voi osoit- 
taa muutamia yhtäläisiä piirteitä suomalaiseen Luomis- 
runoon verraten. 

Tämä yhtäläisyys on saanut aikaan virolaisen runon ja 
suomalaisen runon jälkiosan yhteensulautumisen Länsi- 
Inkerissä. Siellä pääskyläinen päivälintu, iloisa( !) tai 
ihana ilmani intu, etsiessään • maata muniakseen löytää 
merestä kolme mätästä: punaisen, sinisen ja kellankarval- 
lisen (tai vain yhden mättään), munii kolme munaa (tai 
vain yhden munan), jotka (tai jonka) tuuli vierittää veteen. 
Itkien(!) pääsky juoksee ( !) seppolaan, jossa teettää hara- 
van, ajaakseen meren kokoon. Löytämänsä valkuaisen 
panee päiväksi, ruskuaisen kuuksi ja muut muruset tähdiksi. 

Tähän sekamuodostukseen ovat antaneet lisiä virolaiseen 
Pääskysen runoon välistä johdannoksi liittynyt Omenapuun 
runo, jonka ainoan omenan tuuli vierittää veteen, sekä Lai- 
vassa surmatun ja sisaren merestä haravoiman veljen runo 
(K:tar III 3 1 1 5) . Jälkimmäinen sekä Annikaisen ja Kes- 
tin runo (SMR 27) ovat edelleen vaikuttaneet Karjalan 
kannaksella. Siellä pääskynen munii laivaan, jonka tuuli 
kallistaa. Loppuun on taivaanvalojen synnyn sijalle voi- 
nut liittyä kuvaus Saaren synnystä ynnä Saaren neidon 
kosinnasta (K:tar I 200) ; saaren synty kuuluu runoon 



kultilleen ja verka tönineen kulkeneesta Kullervosta Kaler- 
von pojasta, jolta muru kultaa putoaa meren mutaan. 

Aikaisemmin olen koettanut selittää myös pohjoisilla 
karjalaisalueilla lauletun Luomisrunon kehittyneeksi viro- 
laisesta Pääskysen runosta inkeriläisten muunnosten väli- 
tyksellä. Myöhempi kokemukseni on pannut minut epäile- 
mään tätä mahdollisuutta. On selittämätöntä, mitenkä 
virolainen haudottujen poikien asettaminen taivaankappa- 
leiksi olisi Länsi-Inkerissä voinut itsestään vaihtua tai- 
vaanvalojen syntymiseksi särkyneen munan osista ilman 
toisen runon vaikutusta. Sitäkin vaikeampi on sekavasta 
inkeriläisestä kokoonpanosta johtaa yhtenäistä virolaista 
runoa. Inkeriläinen runo ei mitenkään voi olla suomalai- 
sen ja virolaisen runon välimuodostus, se on selvästi niiden 
sekamuodostus, kuten myös kolmen munan ja munan ainek- 
sien yhdistäminen osoittaa. 

Vielä on ajateltavissa, että pohjoisten karjalaisalueitten 
Luomisruno ja virolainen Pääskysen runo olisivat johtuneet 
jostakin aikaisemmasta yhteisestä alkumuodosta. Okkonen 
arvelee edellisen edustavan alkuperäisempää kantaa, jäl- 
kimmäisen myöhempää ja kehittyneempää astetta, mihin on 
kuvia ja piirteitä antaen vaikuttanut esityspaikka ja -tilai- 
suus ynnä tyttömäinen haaveilu. Samoin Salminen selit- 
tää virolaisen runon saaneen uudenaikaisen leiman sen joh- 
dosta, että se pisimmän ajan on säilynyt neitojen laulamana 
kiikkulauluna. Niemi on taas sitä mieltä, että runo on 
alkuansa ollut nuoren neitosen mielikuvituksen huoletonta 
leikittelyä kuvilla ja sanoilla, joka vasta suomenkarj alais- 
ten mieslaulajani yhdistämällä Väinämöisen ammunnan 
jälkiosaksi sai tarullisen värityksensä. 

Toisiaan vastaavat säkeet suomalaisessa ja virolaisessa 
runossa eivät kuitenkaan ole senlaatuisia eivätkä siinä mää- 
rin yhtäpitäviä, etteivät olisi voineet erikseen muodostua eri. 
tahoilla. 



Suomalainen Luomisruno on syntynyt Länsi-Suomessa 
sankariajan perintämuistojen ja kristinuskon vaikutusten 
vaiheaikana. Väinämöisen isän maininnat alkuliitteineen : 
nieritursas ja ikiturilas yhdistävät sen Kalevalan 42. 
runossa esiintyvään Ikutursoon, jonka tulemme tuntemaan 
raamatullisen alkusyvvyderi vastineena. 


Sampsa Pellervojen kylvö. 

UK 2: 1 — 42 < VK 24: 61 — y6 < A K 12: 310 — 53. SMR 
13, 67; SSL s. 53 — 6; FFC 67 s. 144 — 6; FUF IV s. 231 — 48; 
KRH s. 753 — 69. 

Uuden Kalevalan toisen runon alussa kerrotaan, kuinka 
Väinämöinen noustuaan merestä selälliselle ja puuttomalle 
saarelle panee Sampsa Pellervoisen puita kylvämään. 

Alku-Kalevalassa, samoinkuin vielä Vanhassa Kaleva- 
lassa, oli Sampsan puitten kylvö Sammon ryöstön jälkeen 
liitettynä. Kun Sampo oli kannettu Väinämöisen veneestä 
terheniseen saareen, niin mainitaan (kenen?) makaami- 
sesta keskellä ketoa jyväparkan parmaalla, jonka jälkeen 
Väinämöinen kehoittaa Sampsaa maita kylvämään. 

Sampsan tai oikeammin Sämpsän runosta oli Lönnrotin 
käytettävänä vain Puitten syntyyn eksyneitä katkelmia. 
Täydellisin kappale saatiin vasta Gottlundin jälkeenjää- 
neistä kokoelmista, sekin Puun synnyn alkuosana. Myö- 
hemmin on löytynyt katkelmia parissa vienanpuolisessa 
Lemminkäisvirressä sekä muutamia itsenäisiä kappaleita 
Inkeristä, jossa runoa laulettiin Ukolle omistettuna uhri- 
rukouksena. 

Kokoomalla hajalle joutuneet säkeet voi Sämpsän runon 
sisällyksestä saada jotenkin hyvän käsityksen. Sampsa on 
maannut emintimensä kera keskellä jyväkekoa jyväparkan 



eli -paatin parmaalla. Ahti, Huotolan (< Luotolan) isäntä 
helkyttää hopeitaan, raksuttaa pöydän päällä olevia raho- 
jaan, tiedustellen, kuka noutaisi Sämpsän selällisestä ja 
puuttomasta saaresta. Hiitten kultiin mieltynyt susi ostaa 
turkin tarjetakseen pakkasessa ja tarjoutuu noutajaksi. 
Ahti ei huoli sudesta, joka oli syönyt hänen emonsa uuhon 
(< hiehon?), niin että oli jäänyt maidotta, Yleisemmin on 
tarjoutujana talvipoika, joka lähtee ajamaan tuulisella 
oriilla, ja pääsee Sämpsän sängyn luokse. Seitsenristiksi 
ja kymmennypläksi (s.o. -napiksi) puhuteltu ei sano tule- 
vansa talvipojan kera, joka on puhaltanut puut lehdettö- 
miksi ja neitoset verettömiksi. Joskus mainitaan talvipoika 
tapetun. Vasta kesäpojän tai suven, leudon ilman pojan 
mukana Sämpsä suostuu tulemaan, koska tämä tuulella 
ajaessaan on puhaltanut puut lehdellisiksi ja neitoset verel- 
lisiksi taikka myös sulattanut jäitä järvistä ja päästänyt 
kalat rannoille pyydystettäviksi. Sämpsä kylvää touko- 
viljaa, jota hänellä on niin runsaasti, että „ennen Ahti 
maita puuttui, ennenkuin Sämpsä siemeniä” (SMR 13).' 

Puitten syntyyn kylväjäksi on Sämpsä tästä runosta 
joutunut alkuperäisemmän Jumalan sijalle (SMR 67), joka 
raamatun kertomuksen mukaan paratiisissaan, s.o. puutar- 
hassaan, kasvatti kaikenlaisia puita. 

Inkerissä tunnetaan Sämpsä-heinä metsäkaislan (Scir- 
pus silvaticus) nimenä. Sitä on nyhditty lehmille aikaisin 
keväällä, kun ei ole vielä muuta ruohoa. Sämpsän on Mik- 
kola yhdistänyt kaislaa merkitsevään saksankieliseen semse- 
eli j-imj-^-sanaan. 

Talvipojan onnistumaton ja suvipojan onnistunut 
Sämpsän noudanta kuvaa kasvullisuuden eloonheräämistä 
kesän tullen ; vuodenaikoja on yksinkertaisesti personoitu. 
Sgyz/g-sana. täydellisimmässä toisinnossa viittaa runon länsi- 
suomalaiseen alkuperään. 



Mikäli Luotola - niinestä voi päättää, on Sämpsän haki- 
jain lähettäjän Ahdin asunto ollut Turun saaristossa. 
Eräissä Sotaanlähtörunon toisinnoissa esitetään hänet Saa- 
ren vanhimpana ja kuninkaana. Kyllikin kosijana hän saa 
mainesanan Saarelainen. Luotolan hopeitten esittäminen 
myös Hiitten kultina on verrattava Hiiden ja Saaren var- 
tijan rinnastamiseen koiran mainesanoina Kilpakosinta- 
runossa. 

Sämpsän noutaminen kauempana merellä olevasta puut- 
tomasta saaresta eli luodosta muistuttaa mieleen vanhim- 
man tiedon germaanisesta viljavuuden jumalasta. Rooma- 
lainen historioitsija Tacitus noin 70 j.Kr. kertoo seitsemän 
pohjoispuolella Elbeä asuvan heimon ,, maaemona” palvo- 
masta Nerthus-nimisestä jumalattaresta. Meren saarella 
oli hänelle pyhitetty lehto, jossa säilytettiin vaatteella 
katettuna hänen vaununsa. Ainoastaan yhden miespuolisen 
papin oli lupa siihen koskea; hän pani merkille, milloin 
jumalatar saapui pyhäkköönsä ja kuljetti vaunua, jota leh- 
mät vetivät. Kaikkialla, minne he saapuivat, vallitsi 
juhlailo ja aselepo, kunnes pappi toimitti jumalattaren 
takaisin pyhäkköönsä. 

Naispuolista Nerthusta vastaa islantilaisten uskomuk- 
sissa miespuoliseksi muuntunut Njordr; hänetkin maini- 
taan vaunujumalana ja hänestä riippui rauha ynnä vuoden- 
tulo. Yhtäläinen oli Freyr - jumalan palvonta Ruotsissa. 
Hänen kuvallaan, jonka sisästä henki puhui, oli aviopuoli- 
sona nuori papitar, joka kuljetti sitä mukanaan vaunuissa 
palvelijain jalan saattamana. Kaikkialla heidät otettiin 
vastaan juhlimalla viljavan vuoden toivossa. 

Njordin mainitaan olleen Freyn isän ja siis alkuansa 
äidin. Kumpaisenkin sanotaan olleen sisaraviossa, mikä 
lienee hämärtynyt muisto äidin ja pojan välisestä aviosta. 
Samaan käsitykseen viittaa myös Sämpsän suhde eminti- 
määnsä. Naispuolisen maaemon ja miespuolisen hedelmäl- 



lisyyden jumalan ovat jo babylonialaiset kuvailleet äitinä 
ja poikana ja samalla puolisoina. Vähän Aasian kautta 
tiedetään Suuren emon palvonnan, johon Tacituksen „maan 
emo” viittaa, tuodun Roomaan v. 204 e.Kr. 

Freyr-jumala, jota papitar puolisona seurasi, oli siinä 
määrin svealaisten suosima, että häntä nimitettiin Sviagud. 
Svealaisilta, jotka asuivat lähinnä Suomea, on hänen pal- 
vontansa helposti siirtynyt Turun saaristoon „Luotolaan”, 
jonne Sämpsän noudanta viljavuutta edistämään runossa 
on paikallisesti sovitettu. 

Iso tammi. 


UK 2: 43 — 234 < VK 24 : 97 — 213 < 4 K 12: 354 — 74. 
S MR 70; SSL s. 165 — 75; KRH s. 770 — 7. Mansikka STAE 
1909 II s. 179 — 200; Franssila, Suomi III 18. 

Ensimmäisellä matkallaan Keski-Savon ja Karjalan 
rajamailla oli Lönnrot tavannut Sampsa Pellervoisen puun 
kylvön, jossa eri puitten eri paikoin kasvamisen kuvaukseen 
liittyy tammen kielteinen maininta: „ei ole tammi kasva- 
nunna, juurtununna puujumala, vesa Jeesuksen vetämä”. 
Kuten viimeksimainittu säe osoittaa, on myös sen edellä 
käyvän säkeen „puu jumala”, jonka voisi arvella viittaavan 
tammen jumaloimiseen, johtunut yleisen Puun puhuttelun 
alkusäkeestä : „puu puhas Jumalan luoma”. Sitten seuraa 
oinaan- tai häränsarvisen Kanteleen synnystä lainattu 
säkeistö: „ heitin hellan (< hällön 'härän') valloillehen - — 
läksin tuota tietämähän yön takoa kohta (< kalien) kol- 
men”. 

Tämän säkeistön ynnä tammen kasvamisen taivaalle 
tapaamme samalla paikalla Alku-Kalevalassa. Vanhassa 
Kalevalassa on siihen liitetty Pistoksen syntynä käytettyä 
Ison tammen runoa pilvien pidättämisestä ynnä päivän ja 



kuun peittämisestä alkaen. Kuvataan kaatajan etsiminen 
ja ilmestyminen, tammen kaataminen ja lastujen joutumi- 
nen noidan nuoliksi. 

Uuteen Kalevalaan on otettu vielä neljän neidon niittoa 
ja heinien poroksi polttamista esittävä johdanto sekä lisätty 
metsän viheriöitymisen ja lintujen ilolaulun kuvaus, joka 
kuuluu virolaisperäiseen runoon siveysrikoksen kautta me- 
nehtyneen metsän parantamisesta kastamisen ja ristimisen 
avulla (K :tar III 3 137, ERL I 5). 

Ison tammen runoa ei ole ainoastaan Pistoksen synnyn 
yhteydessä laulettu, vaan myös erillisenä runona, jonka 
perusmuoto on ollut seuraava. Neljä neittä eli kolme mor- 
sianta löytävät maksankarvaiselta maalta tammenterhon, 
jonka istuttavat hyvään kaskimaahan. Siitä ylennyt tammi 
peittää päivän ja kuun sekä estää pilvet juoksemasta. Nei- 
dot etsivät tammen kaatajaa taivaasta ja maankin alta. 
Viimein nousee merestä peukalonpituinen mies, joka mah- 
tuu maljan alle, kultainen kirves olalla. Astuu kerran hie- 
tikolle, toisen maalle maksankarvaiselle, kolmannen punai- 
sen puun, Rutimon raidan juurelle. Kerran iskemällä hän 
kaataa tammen ja päästää taivaanvalot paistamaan, pilvet 
juoksemaan (SMR 70). 

Jo Sakari Topelius vanhempi, kuten mainittu (s. 5), 
on huomauttanut, että tammi, joka ei lainkaan pohjoisessa 
kasva, viittaa runon eteläisempään kotiperään. Vielä todis- 
tavampi on maksankarvainen maa, jonka vienankarjalai- 
setkin laulajat sanaa ymmärtämättä ovat säilyttäneet taikka 
marjanvartiseksi itselleen selventäneet. 

Tammen nimitys Rutimon eli Rutimen raita saa seli- 
tyksensä toisinaan tavattavasta kertosanasta 'paha puu. 
Sitä on koetettu johtaa skandinaavilaisesta ruhtinasta 
merkitsevästä drottir, drot-t sanasta. Vipusen runossa 
ilmaantunut yhdistys maan ratimo osoittanee Rutimella 
tarkoitetun tämän maailman pääruhtinasta. 



V. J. Mansikka on huomauttanut, että Ison tammen runo 
on yksi niitä, joissa tammi esiintyy paratiisin elämänpuun 
ja Golgatan ristinpuun vastineena vanhassa runoudessamme. 
Runon alussa mainitut kolme tai alkusoinnun vaikutuksesta 
neljä neittä vastaavat kolmea Maariaa germaanisissa loit- 
suissa. Maljan alle mahtuva tammen kaataja tarkoittaa 
Kristusta, jonka venäläisissä loitsurukouksissa kuvaillaan 
seisovan ehtoollismaljassa vertauskuvallisen Sionin kir- 
kon alttarilla. Niissä myös kerrotaan kirkon laudat haka- 
tun ristinpuusta. Puun hakkaajana mainitaan ihmeellinen 
paimen kultaisine kirveineen. 

Alkuperäisen tammenterhon löytämisen sijalle, joka on 
säilynyt sekä Inkerissä että Vienan puolella (tammen tai- 
mena ), on runon jouduttua Pistoksen synnyn yhteyteen 
siirretty muista runoista heinän niittäminen ja polttaminen 
poroksi lipeän valmistamista varten Päivän pojan päätä 
pestä. Liitteen aikaansaamiseksi on jatkettu poron tähteit- 
ten viemisellä meren rannalle, jonne kasvaa iso tammi. 
Heinien tuleen tunkijana on tavallisesti lappalainen mää- 
reellä Turjan, jonka sijalle on tilapäisesti tunkeutunut 
Tursas. Tammen kaataja ilmaantuu eräässä Kajaanin puo- 
leisessa toisinnossa ensin mitättömän pienenä, sitten tavat- 
toman suurena, minkä johdosta Lönnrot on pannut hänet 
suurenemaan Väinämöisen silmissä. Väinämöisen esiin- 
tyminen kansanlaulussa rajoittuu tammenkaatajan tiedus- 
teluun, joka on muutamiin toisintoihin tullut Kantelen soit- 
tajan etsinnästä. Hänen äitinsä esiintyminen neuvonanta- 
jana Uudessa Kalevalassa on muodostettu toisinnon mu- 
kaan, jossa Maaria mereltä kirkuu: „ei ole tammen kaata- 
jata, — puun pahan hävittäjätä”. 

Virossa on laulettu toista runoa isosta tammesta. Siinä 
laulajaneito (minä) turhaan yrittää istuttaa tammea isän, 
äidin, veljen ja sisaren nimelle. Vasta hänen omaan tai 



sulhasen nimeen istutettuna tammi kasvaa taivaaseen, oksat 
halki pilvien. Silloin hän pyytää veljeään kirveellä kaa- 
tamaan ison tammen, josta saadaan erilaisimpia esineitä, 
viimeksi neidolle itselleen kihlakirstu, kapiovakka. 

Koillis-Virossa liittyy runon loppuun usein runo veljen 
saunan veistosta, jota kaikki ohikulkijat ihmettelevät, onko 
se Lihulan linna vai Rakveren kaupunki. Kaatamisen edelle 
on joskus sovitettu veljen etsintä kaupungista, jossa hänet 
tavataan ostamassa kulta- ja hopeaesineitä, ei kuitenkaan 
sisarelle, kuten hän vakuuttaa, vaan naiselle. 

Näine lisineen on runo kulkenut Länsi-Inkeriin, kuten 
vironkielinen sana raiun 'kaadan' sekä mainituista paikan- 
nimistä vääntyneet Ihalmon linna ja Rakkavuori osoittavat. 
Mutta tammen istuttamisen asemesta laulajaneito kertoo 
joutuneensa juottoon Jumalan, pitoihin pyhän Kalevan, 
keräjähän Väinämöisen ja valaneensa tarjotun oluen vaah- 
don isän ikkunalle, veljen veräjän suuhun, mihin sitten 
tammi kasvaa. 

Keski-Inkerissä on tämä johdanto vuorostaan väistynyt 
suomalaisen runon alkuosan tieltä. Tästä sekamuodostuk- 
sesta koetin aikaisemmin johtaa pohjoisten runoalueitten 
Ison tammen runoa, vaikka välillä olevalla Karjalan kan- 
naksella ei ole säilynyt muuta kuin veljen tammenkaadanta 
ja sen johdantona pidoissa laulettu Omenatammen toivotus 
(vrt. UK 29 : 151 — 64). 

Mansikka on koettanut selittää ristinpuuta tarkoittavan 
virolaisenkin ison tammen, koska siitä tehdään m.m. kirkko 
ynnä muita kirkollisia tai kristillisiksi vertauskuviksi käsi- 
tettäviä esineitä. Tämä selitys on tuskin tarpeellinen, runo 
on hyvin voinut syntyä nuoren naimahaluisen neidon mieli- 
kuvituksessa. Missään tapauksessa ei ole syytä olettaa suo- 
malaisen ja virolaisen runon suoranaista riippuvaisuutta 
toisistaan. 



Ohran kylvö. 

UK 2:23$ — 378. SMR 54; FFC 67 s. 175 — 80; KRH s. 
77 8—82. 

Vasta Uuteen Kalevalaan on tullut Europaeuksen löy- 
tämä runo Ohran kylvöstä, joka on säilynyt Suomen Itä- 
ja Pöh jois-Kar jalassa oluen synnyllä alkavan Lemminkäis- 
runon johdantona. Siinä kuvataan, mitenkä Pekka pienenä 
ja matalana ajaa kasken jättäen yhden koivun kokolle lepo- 
sijaksi. Sitten tunkee tuleen k^kensa, jonka tuulet poltta- 
vat. Onni ukon kylvämä ohra kasvaa mieltä myöten 
(SMR 54). Eräässä toisinnossa kokko tiedustelee, miksi 
puu on jätetty, ja tulen Jskee Tulen synnystä lainattu ilman 
Ukko. Välistä jatketaan toivotuksella, että Onni antaisi 
ohravuoden, Jumala teräkesäsen, että saisi orjatkin olutta. 

Onni esiintyy tässä samoin kuin muuallakin kristillisen 
Jumalan rinnalla. Pekka, muunnoksineen Pikka ja Pikki, 
jotka pieni sana on aiheuttanut, tarkoittaa pyhää Pietaria, 
jota on rukoiltu paitsi kalastuksen myös maanviljelyksen 
suojelijana. Saman pyhimyksen esittää Agricola nimellä 
Pellonpekko ohran kasvattajana karjalaisten .jumalain luet- 
telossa. 

Kasken ajamisen sijalla on joskus karjalankielen mukai- 
nen sanonta: kuuhan raatoi; siitä huolimatta on polttami- 
sen maininnassa kaski voinut jäädä paikoilleen. 

Yhdessä toisinnossa, jossa jatkona on Tulen synty, käy 
ohran kylvön edellä Sämpsän puiden kylvö. Siinä Sämpsä 
jättää koivun käelle kukuntapuuksi. 

Lönnrot on omistanut sekä kasken kaadannan että ohran 
kylvön Väinämöiselle. Kaatajan pienuus on hänen samalla 
pitänyt poistaa; matalana (maan alisti) on muunnettu 
mahottaman (UK 2:260). Tulen iskemisen on hän siir- 
tänyt kokolle ja lisännyt tiasen Väinämöisen neuvon- 
antajaksi. 



Kilpalaulanta. 

UK 3: 1 — 536 < VK 30: 1 — 243 < AK 15: 1 — 198. SMR 2; 
KKys II s. 26 — 63; FFC 75 s. 18 — 38; KRH s. 361 — 78. Setälä, 
STAE 1913 I s. 53 — 86. 

Väinämöisen ja Joukahaisen kilpalaulannan on Lönnrot 
Alku-Kalevalassa sijoittanut yhdessä Vellamon neidon 
onginnan kanssa irralliseksi liitteeksi loppuun ennen vii- 
meistä, Väinämöisen poislähtöä esittävää runoa. Vasta 
Uudessa Kalevalassa hän löysi sille sopivan paikan runoel- 
man alkupuolelta. 

Oikeastaan Kilpalaulanta on tälle runolle vähemmän 
sopiva nimitys. Sillä nuori Joukahainen, joka on ajanut 
vanhaa Väinämöistä vastaan eikä ole tahtonut väistyä 
tieltä, on vaatinut vain tietojen mittelyä. Tämä on 
alkuansa supistunut muistelmaan meren kyntämisestä, 
minkä Väinämöinen väittää omaksi työkseen. Laulanta 
on ollut Väinämöisen loitsulaulua, jolla hän on pakot- 
tanut Joukahaisen lupaamaan sisarensa. Uudesta Kale- 
valasta on merkillistä kyllä poistettu Vanhaan Kale- 
valaan osittain otetut, alkuperäisiltä vaikuttavat Väi- 
nämöisen vastaukset Joukahaisen tarjouksiin: „on vene 
itsellänikin, ei venehen soutajata, itsepä perän pitäi- 
sin”, ja „on orit itsellänikin, ei ole re’essä istujata, itse 
ohjilla olisin”. Runon päättää Joukahaisen äidin ihastu- 
nut vastaus kotiin palanneen pojan murheelliseen ilmoituk- 
seen: „tuota toivoin tuon ikäni vävykseni Väinämöistä, 
suvukseni suurta miestä, langokseni laulajata” (SMR 2). 

Vienan Karjalassa on Joukahaisen tietoja laajennettu 
muutamien sananlaskujen ja synnyntapaisten avulla, joita 
on yhä lisäilty Alku-Kalevalassa ja seuraavissakin laitok- 
sissa. Suomen Karjalassa on runoon tunkeutunut Kauka- 
moisen runoon kuuluva miekanmittelyn ehdotus. Vienan 
puolella Joukahainen joskus vielä uhkaa loitsia Väinämöi- 



sen. Tarjottuina lunnaina mainitaan myös toinen kahdesta 
jousesta, johon liittyy vastaus : „ei ole kaaren kantajata, 
eikä nuolen noutajata”. Lisätty on vielä kultien ja hopeit- 
ten tarjous historiallisesta Iivanan (IV :n) virrestä (K:tar 
III io) sekä elojen ja peltojen lupaus. 

Alku-Kalevalaan on Lönnrot ottanut Väinämöisen lau- 
lun vaikutuksen, joka kuuluu Sammon ryöstöön. 

Uuteen Kalevalaan on hän paitsi laajaa saman ja tois- 
ten runojen säkeistä kokoonpantua johdantoa tehnyt usei- 
takin lisäyksiä, osittain runoon tilapäisesti muualta eksy- 
neistä säkeistä. Tärkeimmät muutokset ovat Väinämöisen 
vastauksissa Joukahaisen kerskuessa osanotostaan maail- 
man muodostamiseen,' jonka hän yksinkertaisesti väittää 
valheeksi mainitsematta omaa todellista osaaottoaan, ja 
tämän miekkailunehdotukseen, josta Väinämöinen halvek- 
suen kieltäytyy. 

Kilpalaulanta on ainoa runo Väinämöisestä, joka on säi- 
lynyt täydellisenä eteläisillä runoalueilla muutamissa 
Keski-Inkerin toisinnoissa. Karjalan kannaksella ja Länsi- 
Inkerissä on siitä vain katkelmia tallella. Eräs länsi-inke- 
riläinen toisinto alkaa Ismaroisen ja Väinämöisen tulen- 
iskennällä. Sitten kerrotaan vastakkain ajamisesta ja 
pysähtymisestä. Sen jälkeen kysyy yksiöinen poika, onko 
miestä, joka tekee mereen sillan yksiöisistä vesoista, kah- 
den vuoden kannoista. Yksiöinen poika sen itse tekee ja 
ajaa yksiöistä jäätä myöten. Samoin kysyy ja tekee kaksi- 
öinen poika ajaen kaksiöistä jäätä kaksiöisellä oriilla. Jäl- 
kimmäinen viimein kysyy, onko miestä, joka muistaa meren 
kyntämisen aikaa ja vastaa itse kyntäneensä. Tässä on 
Kilpalaulannan säkeisiin sekaantunut, paitsi Tulen syntyä, 
kaksi eri runoa. Toinen niistä muistuttaa tarinoita aar- 
teista, joita voisi nostaa, jos esim. ajaisi yksiöistä jäätä 
myöten kaksiöinen poikalapsi kolmiöisellä varsalla. Toi- 
sen runon yksiöinen vesa, josta silta on tehtävä, on edel- 



lisen runon aiheuttama väännös yksivuotista vesaa, kuten 
kertosanakin kahden vuoden osoittaa, ja alkuperäisessä vas- 
tauksessa ilmoitetaan sillan rakentajaksi Jumalaisen aina 
poika. Edellinen runo tavataan Keski-Inkerissäkin sekaan- 
tuneena Kilpalaulannan alkuun. Kahden ajetaan kilpaa 
yksi-, kaksi- tai kolmiöisellä oriilla yksiöistä järven jäätä. 
Väinämöisen ja Joukahaisen nimet on kuitenkin harvoin 
tämän kappaleen eteen tai sisään sovitettu. 

Ilmeisesti Kilpalaulanta on Suomen puolelta vaeltanut 
Inkeriin, samoin kuin Vienan Karjalaankin, minkä voi päät- 
tää, paitsi meren ja hylkeen maininnasta, sikäläisessä puhe- 
kielessä käyttämättömistä muodoista : tiennevi; seisomi- 
nen, siirtyminen ; kyntämani, kuokkimani; sekä epäkarja- 
laisista sanoista vaimo (nainen), lujaan (toivotan) ja toi- 
von suomalaisessa merkityksessä (karj. = luulen). 

Jos paitsi meren pohjan muokkaamista, joka vastaa 
meren pohjan ja äären muodostamista Väinämöisen ajeleh- 
tiessa lappalaisen ampumana, myös ilman pielten pistämi- 
nen ja taivaan tähdittäminen Vienan Karjalan toisinnoissa 
olisi alkuaan Kilpalaulantaan kuuluvaa, niin saisimme Jou- 
kahaisen kerskauksesta tai Väinämöisen vastauksesta vielä 
merkitä essiivimuodot : (olin) miessä (kuudentena, seitse- 
mäntenä) urossa, Suomen puolelle viittaavina. Mutta tämä 
säkeistö kuuluu loitsijan kerskaukseen, jossa esiintyvän 
kolmiluvun F. Ohrt 1 on selittänyt siten, että ensimmäisenä 
ja toisena taivaan luojana on kuviteltu Jeesusta ja Maariaa. 

Siitä emme saa ajanmääräystäkään Kilpalaulannalle. 
Väinämöisen käyttämillä 'pyhillä sanoilla ei tarvitse välttä- 
mättä ajatella nykyisiä kiinteitä loitsukaavoja, jotka tähän 
saakka ovat kauttaaltaan osoittautuneet katolisen ajan 
runoudeksi. Pikemmin voisi niitä verrata siihen tilapäis- 

1 ) Trylleord, fremmede o g danske (Danmarks folkeminder 
Nr 25) s. 34. 



runoilluin, jolla muinaisskandinaavinen laulaja kilpailussa 
koetti vastustajaansa nujertaa. 

Mielenkiintoisin kysymys, joka erikoisesti liittyy Kilpa- 
laulantaan, koskee Väinämöistä ja Joukahaista henkilöinä, 
esiintyvätkö ne tässä jumalina vai ihmisinä. Aikaisemmin 
oletin Väinämöisen olleen vedenjumalan, joka pakottaa inhi- 
millisen nuorukaisen lupaamaan sisarensa. Mutta Jouka- 
haisen äidin loppusanoissa kuvataan Väinämöinen suurena 
miehenä ja ilmeisesti inhimillisenä laulajana. Tähän runoon 
on Väinämöisen jumaluus ainoastaan sovitettavissa, eikä 
tästä runosta todistettavissa, sillä mielikuvaan merenpohjan 
muinaisesta kynnettävyydestä tuskin tarvinnee liittää käsi- 
tystä vedenjumalasta sen suorittajana. 

Setälä on yrittänyt selittää Joukahaisenkin jumalaksi, 
johtaen hänen nimensä lunta tai jäätä merkitsevästä kanta- 
sanasta. Kilpalaulanta siten kuvaisi vanhaksi kuvitellun 
vedenjumalan ja yksiöisen nuoren jään jumalan, taistelua, 
joka keväällä päättyy edellisen voittoon. Tämä käsitys 
nojautuu Länsi- ja Keski-Inkerin katkelmiin, joissa yksi- 
öinen poika, orit ja jää ynnä sillanteko esiintyvät. Setälän 
selitys vaatii vielä olettamaan, että niissä Keski-Inkerin 
kappaleissa, joissa Joukahaisen masentuminen Väinämöi- 
sen laulamana jatkuu lunnaitten tarjouksella, jälkiosa runoa 
olisi myöhempää runoilua. Se on kuitenkin säännöllisesti 
säilynyt pohjoisempana Suomen Karjalassa ja Vienan Kar- 
jalassa, joten ei ole mitään syytä sitä erottaa, jollei voi 
osoittaa, mistä muusta runosta jälkiosa olisi otettu tai mihin 
se voisi kuulua. Kilpalaulanta on niin eheä runollisen 
mielikuvituksen tuote, ettei se ole jaettavissa eikä myöskään 
selitettävissä muuten kuin kokonaisuutena. 

Lopuksi on mainittava Comparettin mielipide, että 
Kilpalaulanta kuvastaisi suomalaisen tietäjän ja lappalais- 
noidan välistä vastakohtaa. Joukahaisen lappalaisuus tulee 
kuitenkin esiin vasta Uudessa Kalevalassa sen johdosta, että 



Kilpalaulannan ja Samporunon alkuosan tilapäisissä yhdis- 
tyksissä milloin Joukahainen milloin Väinämöisen ampuja 
lappalainen siirtyy toisen sijalle molemmissa runoissa 
(kts. s. 7). Tästä sai Lönnrot aiheen sovittaa ne rinnatus- 
ten toistensa kertosanoiksi niiden ensi kertaa esiintyessä 
kumpaisessakin runossa (UK 3 : 21 — 2, 6: 23 — 4). 

Väinämöinen ja Joukahainen ovat molemmat suomalai- 
sia sankareita, joiden sukunimet esiintyvät Länsi-Suomessa 
vielä historiallisella ajalla esim. Karkussa ja Hämeen- 
kyrössä. 


Aino-runo. 

UK 3: 537 — 4: 5i8 < VR 31:1 — 208; AK 15:199 — 224. 
SMR 21; FFC 75 s. 38—61; KRH s. 379—96. Kallas, SUST 
XVI s. 249 — 282. 

Alku-Kalevalassa on Lönnrot Kilpalaulannan ja Vella- 
mon neidon onginnan väliin muodostanut liitteen, jossa 
Joukahaisen Väinämöiselle lupaama sisar alkaa itkeä ja, 
äidin tiedustellessa syytä, sanoo ennemmin kuin vanhalle 
puolisoksi menevänsä mereen sisareksi Siikasille (vrt. MR 
s. 126). 

Vanhassa Kalevalassa Lönnrot on äidin tiedustelun ja 
mainitun vastauksen sovittanut tälle paikalle asettamaansa 
vienanpuoliseen Aino-neidon runoon, jonka kansanomaisen 
kuolintavan, hirttäytymisen, hän on sen johdosta muunta- 
nut mereen hukuttautumiseksi. 

Uudessa Kalevalassa Lönnrot on palauttanut Kilpa- 
laulannan välittömään yhteyteen neidon itkun ja äidin tie- 
dustelun lisäten nuoruuteen viittaavan valituksen ja äidin 
lohdutuksen. Aiheen tähän hän sai Europaeuksen löytä- 
mästä Kilpalaulannan toisinnosta, jossa äiti kääntyy itke- 
mään ja neito häntä lohduttaa häärunoja muistuttavin 



säkein. Itse Aino-runoon on tullut useita lisäyksiä, etu- 
päässä runon omista eteläisemmistä toisinnoista. 

Vienanpuolisen Aino-runon sisällys on seuraava. Anni 
tyttö, aino neiti, menee vastakseen, tapaa Osmoisen eli Ka- 
levaisen, joka vaatii, ettei hän muissa mielin kasvaisi. 
Tyttö lähtee itkien kotiin, jossa muiden omaisten tieduste- 
luun vastaa, että on kadottanut koristeensa, mutta äidilleen 
kertoo tapauksen tarkalleen. Äiti neuvoo häntä aittaan 
kolmen vuoden lihoitusparannukselle. Mutta aitassa hän 
löytää arkusta kuusi kultavyötä, joilla kuristautuu. Kol- 
men vuoden päästä menee äiti katsomaan. Kyyneleet alka- 
vat vieriä pitkin hänen vaatteitaan. Syntyy kolme jokea 
yhden immen (harvoin emon) kyynelistä, niihin kolme 
koskea, luotoa, koivua, käkeä. Nämä alkavat kukkua orpo- 
lapselle, jota välistä vielä varoitetaan kuulemasta kevät- 
käkeä. 

Että tämä runo on kokoonpantu eri aineksista, näkyy 
selvästi. Sekä Kyynelten vierintä että Käkien kukunta 
ovat eri runoja, jotka ovat Virosta vaeltaneet, Inkerissä ja 
Suomen Karjalassa usein toisiinsa yhtyen. Liika kasvan- 
nainen on myös ehdotettu lihoitusparannus, jonka vaiku- 
tusta äiti vasta kolmen vuoden perästä menee aittaan katso- 
maan. 

Kaikkien neljän omaisen puhuttelu on saatu Vedenkan- 
tajan neidon runosta (SMR 33). Muille omaisille annettu 
vastaus, joka poikkee äidille annetusta, kuuluu Koristeensa 
kadottaneen neidon runoon, joka on kulkeutunut Virosta 
Suomen Karjalaan, missä se on saanut johdannon Kultia 
kutovan Kuuttaren ja hopeita kehräävän Päivättären 
runosta (K:tar III 34). Siinä vastaus on kaikille sama ja 
sananmukaisesti toistettua tapahtuman esitystä. 

Jäljellejääneen rungon on Latvajärven kuuluisan 
Arhippa Perttusen poika Miihkali esittänyt yksinkertai- 
sessa toisinnossaan. Tässä esitetään neidon vastakseen 



meno, kosijan puhuttelu, pahastuneen neidon meno aittaan 
ja arkusta löytyneeseen paulaan kuristautuminen. 

Suomen Pohjois-Kar jalassa ja Karjalan kannaksella 
tapaamme runon täydellisempänä ja toisin nimin. Katri 
noustuaan kilvan auringon kera lähtee vastakseen tai vie 
rikkoja pihalle (vrt. K :tar III 15). Riion foika pyytää nei- 
toa häntä varten hiuksiaan palmikoimaan ja silkillä sito- 
maan. Itkien Katri menee kotiin ja astuu aittaan, jossa 
kuristautuu. Parin, kolmen yön perästä äiti menee katso- 
maan. Lähettää jäniksen viemään sanaa Riikolaan. Riion 
poika käskee palvelijansa Eskon panemaan tulen kotaan. 
Pentin pesemään kattilaa ja Paavalin panemaan sen tulelle 
jäniksen keittämistä varten. Saatuaan tietää neidon koh- 
talon hän hioo miekkansa, sysää perän peltoon ja heittäy- 
tyy sen kärjelle. 

Mutta kumpainenkin johdanto kuuluu toisiin runoihin. 
Niistä ei käy selville, miksi neito kosinnasta voi siinä mää- 
rin pahastua, että etsii kuolemaa. Mistään kosijan saa- 
masta omaisten lupauksesta ei ole puhetta. Tosin tämä 
parissa Aunuksen toisinnossa iskee silmää edessä ja polkee 
kantaa takana, mutta tuskinpa sekään on voinut saattaa nei- 
don aivan suunniltaan. Vielä vaikeampi on käsittää Riion 
pojan onnistumattoman kosintansa vuoksi saaneen niin 
kovia omantunnon vaivoja, että on surmannut itsensä. 

Onneksi on alkuperäinen johdanto säilynyt yhdessä 
Suomen Itä-Karjalan toisinnossa. Siinä Kirsti neito koris- 
tettuna menee kirkkoon, jossa Riion poika eli Kalevan pappi 
pitää saarnan saappaat jalassa, messun miekka vyöllä. 
Saarnaamasta päästyään hän vaatii Kirstiä aviottomaksi 
vaimokseen (SMR 21). Jatko on toista Miehentappajan 
runoa (SMR 20). 

Kreikanuskoisille laulajille tuntematon sana messu 
samoin kilin neidon ja palvelijain nimet johtavat meidät 
roomalaiskatoliseen Suomeen. 



Kaksinkertaista itsemurhaa tapaamme esitettynä myös 
skandinaavisissa balladeissa. Eräässä ruotsalaisessa saa- 
puu herra Pederin häihin hänen entinen lemmittynsä Kers- 
tin , joka hirttäytyy hiuksistaan omenapuuhun. Hänet näh- 
dessään sulhanen heittäytyy miekkaansa. Kolmantena 
kuolee vielä morsian sydämen suruun. 

Väinämöisen on Lönnrot Vanhassa Kalevalassa sovit- 
tanut neidon kosijaksi, säilyttäen kuitenkin Osmoisen ja 
Kalevaisen ikäänkuin hänen lisäniminään neidon kerto- 
muksessa. 

Neidon mainesanasta aino hän Uudessa Kalevalassa 
muodosti Joukahaisen sisarelle nimen Aino. Tässä laitok- 
sessa Lönnrot pani puhutellun neidon itse riistämään koris- 
teet päältään. Päivättären ja Kuuttaren antamat koristeet 
hän sovitti äidin lohdutukseen tämän omana elämyksenä. 
Koristeensa kadottaneen runon inkeriläisestä muodostuk- 
sesta hän otti menon merelle kylpemään ja vaatteitten ran- 
nalle jättämisen (Kant. III 36). Kivelle uimisen ja sen 
vajoomisen Lönnrot sai Veden varaan jääneen ja Suomeen 
uineen neidon runosta, sekä toivotukset, etteivät omaiset 
enää käyttäisi meren vettä, Laivassa surmatun veljen 
runosta. 


Vellamon neidon onginta. 

UK 5:1 — 241 < VK 31:209 — 348 < AK 15: 225^—320. 
SMR 14; FFC 75 s. 61 — 73; Valvoja-Aika 1927 s. 368 — 82; 
KRH s. 397 — 408, 795 — 6. Setälä STAE 1913 I s. 66 — 7; 
Aarne FFC 48; Niemi KSVK 5 s. 48—81. 

Vellamon neidon runo on säilynyt Vienan Karjalassa, 
Suomen puolelta on saatu vain pari katkelmaa. 

Yhdessä vienanpuoleisessa toisinnossa Lönnrot tapasi 
runon yhdistettynä Kilpalaulantaan, vaikka päinvastaisessa 



järjestyksessä. Toisessa ilmoittaa irti päässyt neitokala 
niineksensä J oukahainen. 

Kalan onkijana esiintyy useimmin Väinämöinen, toi- 
sinaan Lemminkäinen tai Kaukamoinen. Alkuperäisillä 
on kuitenkin onkijan esiintyminen nimettömänä ensimmäi- 
sessä persoonassa (olin). „Lohi tarttui onkehem” tavalli- 
sesti silloinkin, kun onkija on nimellinen. Veneeseen vetä- 
määnsä kalaa pyytäjä katselee, arvellen että se on evätön 
emäkalaksi, räpylätön hylkeeksi, päärivaton neitoseksi, 
vyötön Väinän tyttöseksi. Mutta hänen aikoessaan sitä 
leikata paloiksi, lohi loiskahtaa mereen ja pilkkaa pyytäjää, 
kun ei ole tuntenut pitää Ahdin lasta, Vellamon neittä, joka 
oli tulossa hänelle puolisoksi (SMR 14). 

Tässä on vastakohtaisesti mainittu tavalliseen neitoon 
rinnastettava vyötä ja siis vaatteitakin käyttävä Väinön 
tyttö ja kalan haahmossa esiintyvä Ahdin lapsi. Edellisen 
tuntee pyytäjä oman puolen ihmiseksi, joten se ei voi tar- 
koittaa naisellista vedenhaltijaa eikä tukea Väinämöisen 
käsittämistä vedenjumalaksi. Ahdinkin jumaluuden alku- 
peräisyyden voi panna kysymykseen. Sen saattaisi selit- 
tää johtuneeksi meren äärellä asuvan sankarin jumaloimi- 
sesta. Ilmankin sitä olisi ajateltavissa, että kuuluisan Ahti 
Saarelaisen tyttärelle olisi omistettu kyky muuttautua 
kalaksi. Vellamo nimi on muodostettu vellovan veden mu- 
kaiseksi, siinä voisi olettaa piilevän Ahdin rinnalla esiin- 
tyvän sankarinimen Vettä, johon -mo johtoaines on liitetty 
samoin kuin Väinä-n imeen. 

Latvajärven Arhippa Perttunen on jatkanut runoa 
kysymyksellä ja vastauksella: „Sano, Untamo, unesi, Väi- 
nän tyttönen makuusi, missä Vuojola elävi, Väinän tyttäret 
asuvat?” — „Tuolla — selässä meren sinisen, kirjavan 
kiven sisässä, pikkusessa pirttisessä, — sa’an lukkujen 
takoa,” 



Siinä on ilmeinen sekaannus, että Väinän tyttösiltä 
kysytään heidän omaa asuntoansa. Lönnrot onkin niiden 
sijalle Vanhaan Kalevalaan sovittanut jälkimmäiseen koh- 
taan Vellamon neidot ja edelliseen ,,maan venyjän” kerto- 
sanaksi Untamolle, jonka on käsittänyt jonkinlaiseksi 
unenhaltijaksi. Untamoinen on Arhipalla Samporunossa 
Väinämöisen mainesanan Uvantolaisen sijaisena. Samoin 
on runossa Tautien parantamisesta Untamola Uvantolm 
ja Vuojola Luotolan sijaisena. Jos Uvantolainen on ollut 
kertosäkeessä, on pääsäkeessä ollut Väinämöinen. Tästä 
on voinut johtua Väinän tyttösen eksyminen toisesta koh- 
taa runoa sekä kysyttäväksi että kysytyksi, luultavasti 
Ahdin tyttären sijalle. 

Ettei Vellamon neidon runo ole syntynyt nykyisillä 
laulupaikoillaan todistavat usean laulajille oudon sanan 1 
vääntyneet muodot. Hylkeen^ mainitseminen johtaa meidät 
meren rannalle, jonka edustalla onkijalla on ollut saaria ja 
niemiä. Suomalaisten asuttamista Suomen rannikoista 
tulee saaristoisena etusijassa kysymykseen Lounais-Suomi, 
joka on lähinnä Ahdin hallitsemaa Luotolaa ja Saarta 
(kts. s. 43). 

Uudessa Kalevalassa on Lönnrot siirtänyt tiedustelun 
Untamolta runon alkuun, muuttanut kalan arvailussa: 
Väinön > V een on neitoseksi, ja lisännyt nuotalla pyytä- 
misen Tulen syntyä mukaillen. Lopun on hän muodosta- 
nut parin vienanpuoleisen toisinnon mukaan; toisessa 
äiti neuvoo onnistumattoman onkijan yhdeksän lukon takaa 
hakemaan puolisoa, toisessa tämä suutuksissaan lähtee Poh- 
jolan neittä kosimaan. 

1 käes, terhen, takrarauta, talkapohja, räpylä, pääripa, palsta 
(FFC 48 s. 8 — 23). Ajanmääräyksinä olisivat tärkeät alasaksa- 
laiset lainasanat tasku ja väsky; niiden kuuluminen runoon ei kui- 
tenkaan ole täysin varma. 



Myöskin Virossa on tavattu runo neitokalasta, jonka 
Aarne johtaa, samoin kuin suomalaisen, yhteisperintönä 
pakanuuden ajalta, vaan Niemi selittää myöhemmin levin- 
neen Inkerin kautta Suomen ja Vienan Karjalaan. Siinä- 
kin kertoo laulaja ensimmäisessä persoonassa pyydystä- 
neensä kalan, mutta verkolla, ja vieneensä kotiin. Leikat- 
taessa kala selittää, ettei ole tullut syötäväksi, vaan puoli- 
soksi. Täydellisemmissä Lounais-Viron kappaleissa pyy- 
täjä leikatessaan kalaa löytää pään kohdalta seppelin tai 
kaulan kohdalta helminauhan, rinnan kohdalta soljen tai 
keskikohdalta vyön sekä pyrstön kohdalta hameenhelman. 

Viimeksimainitulla piirteellä on vastineensa skandinaa- 
visessa balladissa hirveksi noidutusta neidosta, jonka nahan 
alta nyljettäessä löydetään kultainen kihara, lipas ja sor- 
mus. Luultavasti virolainen runo on syntynyt skandinaa- 
visen vaikutuksen alaisena. 

Kun siitä puuttuu kalan irti pääseminen, suomalaisen 
runon loppuponsi, eikä kumpaakaan runoa tunneta välillä 
olevilla Inkerin ja Karjalan kannaksen alueilla, ovat runot 
tuskin yhdistettävissä muuten kuin yleiseen aiheeseensa, 
neitokalan kuvitteluun nähden, joka, niinkuin Niemi on 
huomauttanut, voi olla skandinaavilaisilta lainattu mieli- 
kuva. Mutta aiheen lainan ja runon muodostuksen on täy- 
tynyt tapahtua erikseen Lounais-Virossa ja erikseen Lou- 
nais-Suomessa. 


Väinämöisen ammunta. 

UK 6: i — 236, 1: 243 — 88 < VK 1: 113 — 26(4 < AK 1: 
1 — 76. SMR 7 I; KKys II s. 63 — 92; FFC 72 s. 6 — 13; KRH 
s. 206 — x 6, 791 — 4. 

Vienan puolella lauletussa Samporunossa on kolme pää- 
osaa: Sammon lupaus, Sammon taonta ja Sammon ryöstö; 
johdantona on kuvaus Väinämöisen ammutuksi joutunii- 



sesta. Näistä on Suomen Pohjois-Karj alassa säilynyt vain 
tämä johdanto siihen liittyneen Luomisrunon kera ja erik- 
seen laulettuna Sammon ryöstö. Aikaisemmin pidin 
Samporunoa usean eri runon aineksista vähitellen kehitet- 
tynä jaksona, sittemmin tulin tajuamaan tälläisen kokoon- 
panon mahdottomaksi runollisessa luomistyössä. 

Samporuno alkaa esittämällä lappalaisen pitkäaikaista 
vihaa ja .»ylenkatsetta päälle” vanhan Väinämöisen. Kauan 
odotettuaan hän näkee Väinämöisen ajavan meren sivua 
sinisen hirven selässä. Vaikka hänen toinen kätensä kiel- 
tää ilmasta iloa ja laulua maasta hävittämästä, hän jukai- 
sella jousellaan ampuu Väinämöistä oikeasta olkapäästä 
läpi kainalon vasemman, 'siis ylemmältä paikalta. Ammuttu 
Väinämöinen kulkee 6 vuotta, seiloo 7 kesää kuusisna 
hakona, petäjäisnä pehkiönä. Maata vasten joutuessaan 
siimaa apajat, merellä seisahtuessaan luo kareja kauppa- 
laivojen turmioksi (SMR 7 I). 

Pistoksen synnystä ovat laulajat välistä lisänneet 
nuolien vuolemisen, vanumisen (sorvaamisen) ja soit- 
tamisen. Siitä on myös johtunut yleinen lappalaisen 
jousen ja nuolienkin mainesana tulinen; alkuperäisempi 
jukainen on päinvastoin Samporunosta lainattuna joskus 
säilynyt Pistoksen synnyssä. Virossa merkitsee juga- 
'puu marjakuusta, joka Suomessa nykyään kasvaa vain 
Ahvenanmaalla ja todistaa runon lounaissuomalaisuutta, 
jos se on siihen alkuansa kuulunut. Karhunpeijais- 
runojen ynnä muista säkeistä on muodostettu ampu- 
jan odotuspaikkoja, joista ikkunat eivät kodan yhtey- 
teen sovellu. Käden kiellon paikalle on toisinaan tullut 
Lemminkäisen runoista äidin kielto ja vetoaminen suku- 
laisuuteen. Väinämöisen hirven sijalle, jota ei voi osoit- 
taa mistään muusta runosta lainatuksi, on Hämähäkin 
runosta eksynyt olkinen orit ja hernevartinen hevonen; 



välistä on seurannut mukana sen ostaminen ja meren jäällä 
juoksuttaminen. Väinämöisen ampuminen on voitu muun- 
taa hevosen alta ampumiseksi, mutta hevosenkin ohella säi- 
lyttää olkapää ja kainalo satutettuna kohtana. Yhdessä 
Ilomantsin toisinnossa on Väinämöisen rinnalla ammutun 
nimenä samalla alueella lauletun Lemminkäisen surmarunon 
välittämä Kalevan poika . 

Alku-Kalevalassa on Lönnrot vielä ottanut Pistoksen 
synnystä nuolien myrkyttämisen sekä ensimmäisen ja toi- 
sen nuolen tuhoavan vaikutuksen taivaaseen ja maaemään. 

uudessa Kalevalassa on Lönnrot, Kuten mainittu 
(s. 53 )» samastanut Väinämöisen ampujan lappalaisen ja 
Joukahaisen, joka kansanrunossa esiintyy Sammonryöstö- 
retkeen osallisena eikä siis ole voinut olla eri kansallisuutta. 
Ohiajavan Väinämöisen arvaileminen pilveksi tai päivän- 
koitoksi on Lönnrotin lisäämä mustasen näkemiseen me- 
rellä, joka on joskus lainattu Kilpakosintarunosta. 

Sanat ylenkatse ja selloa väännöksilleen (UK 6:26, 
204) on Setälä osoittanut länsisuomalaisiksi. Paitsi sel- 
loa ovat ruotsalaisia lainasanoja nuolta merkitsevä piili, 
ynnä toki (< dock). Karjalaisille laulajille outoja muo- 
toja ovat ampuaksensa, tulevaksi ja saavaksi, lämmin ten, 
kuusissa essiivimuotona ja samoin petäj öissä. 

Yhfaikaa paikan ja ajan määräyksenä on huomattava 
sana siunata merellä ajelehtivan Väinämöisen muodostaessa 
meren pohjaa; se johtuu ruotsinkielen välityksellä latinai- 
sesta signare 'merkitä’ (erikoisesti ristin merkistä). Saa- 
rien saneluun liittyy eräässä toisinnossa: „sanoi maatkin 
manteretkin, kirjoitti kivehen kirjan, veti viivan kalliohon”, 
josta voisi päättää Väinämöisen" olleen kirjoitustaitoisen. 
Välittömästi kuitenkin jatketaan kiven katkeamisella, jonka 
jälkeen kerrotaan kiven sisässä olutta juovasta kyystä, 
tämän surmaamisesta, mustien verien virtaamisesta, ison 



tammen kasvamisesta ja viimein pistosnuolien valmista- 
misesta. Kirjan, s. o. < kirjaimen, kirjoittaminen kuuluu 
toiseen runoon ja tarkoittaa siinä taikamerkin piirtämistä, 
mihin skandinaavisia riimukirjaimiakin on aikaisimmin 
käytetty. 


Sammon lupaus. 

UK 7 : i — 368 < VK 2: 1 — 213 < A K 2: 1 — 123. SMR 7 
II; KKys II 92 — 127; FFC 72 s. 13 — 20; KRH s. 163 — 9. 

Merellä ajelehtivan Väinämöisen luoteinen ja koillinen 
tuuli vie Vuojolaan, jonka karjalaiset laulajat heille outona 
maana ovat vaihtaneet loitsurunojen tarunomaiseen Pohjo- 
laan. Emännän yhteydessä on kuitenkin alkuperäinen 
Gotlantia tarkoittava paikannimi joskus säilynyt. Vieläpä 
hänen skandinaavisen kansallisuutensa ilmaisee maine- 
sana nenä vänkä (vankka t. käyrä),' joka ei mitenkään so- 
vellu lappalaiseukolle. Lapinmaata estää meitä ajattele- 
masta myös vihamielisen lappalaisen esiintyminen samalla 
puolen merta asuvana kuin Väinämöinen. 

Kuultuaan mereltä valituksen, joka ei ollut lasten eikä 
vaimon itkua, Vuojolan emäntä orjien soutamalla purrella 
noutaa Väinämöisen. Palkaksi kotiin kuljettamisesta hän 
vaatii Sampoa taottavaksi. Väinämöinen vastaa, ettei hän 
siihen pysty, vaan tarjoutuu lähettämään seppo Ilmarisen, 
joka on taivaan kantta takonut. Emäntä puolestaan lupaa 
tyttärensä Sammon takojalle ja toimittaa Väinämöisen 
purressa omalle maalle (SMR 7 II). 

Vienan Karjalan laulajat ovat Väinämöisen suuhun 
sovittaneet useita „ poloisen pojan” valituslauluja, joita 
aikoinaan kertomarunoja esittävät teinit ovat omasta kul- 
kurielämästään sepittäneet; siten he ovat antaneet Kale- 
valan pääsankarin luonteelle väärän hempeämielisen sävyn. 



Väinämöisen Tuonelassa käynnin sekaannusta on eräässä 
toisinnossa veneen pyyntö ja emännän omin käsin soutu. 
Kilpakosinnan vaikutuksesta esiintyy tilapäisesti piika 
itkun kuulijana ja neito itkun syyn tiedustelijana, mutta 
siinäkin emäntä noutaa Väinämöisen. Joskus tarjoo Väi- 
nämöinen kultia ja hopeita saattopalkasta, niinkuin Vii- 
purin linnan isäntä Matti Laurinpoika Iivanan virressä 
(K:tar III io). Yhdessä toisinnossa, jossa emäntä on val- 
jastanut hevosen Väinämöisen kotimatkaa varten, hän va- 
roittaa kohottamasta päätä ennen oriin seisahtumista. 

Lönnrotin omaa kokoonpanoa eri aineksista on Uudessa 
Kalevalassa koivun kaatamatta jättämisestä kiitollisen kot- 
kan ilmestyminen, joka Väinämöisen lennättää Pohjolaan. 

Tässäkin Samporunon osassa sana vanno ja muoto las- 
ten viittaa lännemmäs. Aikamääränä on huomattava tai- 
vaankannen takominen. Ganander mainitsee kaiken maail- 
man takojana Jumalan. Että tällä on tarkoitettu kristittyä 
Jumalaa, osoittaa useissa runoissa taivaan takojan asetta- 
minen vastakohdaksi inhimilliselle sepälle. Myöskin islan- 
tilaisessa Eddassa Kaikenisälle omistettu taivaan takomi- 
nen vastaa raamatun Jumalan taivaan tekoa. Skandinaa- 
vienkin jumalille oli luomisen käsite vieras. 


Väinämöisen kosinta ja polvenhaava. 

UK 8: 1—9: 586 < VK 3: 1—4: 424 < AK 3: I—2J6. 
SMR 56, 65; FFC 75 s. 73 — 82; KRH s. 418 — 28; SSL s. xo — 3, 
74 — 95 - 

Se kokoonpano, jonka v. Becker julkaisi kirjoitukses- 
saan Väinämöisestä ,, Turun Viikkosanomissa” 1820, alkoi 
runolla Väinämöisen kosinnasta ja polvenhaavasta. Kosit- 
tavana on Katrina Honkelan miniä, joka asettaa ehdoksi 
ensin jouhen halkaisemisen ja munan solmuun vetämisen ja 



viimein veneen veistämisen kehrävartensa muruista. Tätä 
jälkimmäistä yrittäessään Väinämöinen lyö kirveellä pol- 
veensa ja saa lähteä parantajaa hakemaan. Sämasta runosta 
painatti Topelius paria vuotta myöhemmin toisinnon, jossa 
kosittavana on taivaan kaarella istuva Tuulikki Tapion 
neiti. Molemmat nimet mainesanoilleen ovat Karjan 
luvuista peräisin. Tämän neidon on Lönnrot Alku-Kaleva- 
lassa nimittänyt Pohjan neidoksi tavattuaan Vaassila 
Kieleväisen kokoonpanossa Väinämöistä vastaanottavan 
Pohjan akan paraissa pukimissa ilman vempelellä istu- 
vana. 

Kosijalle asetetut ehdot johtuvat alkuisin pienestä viro- 
laisesta runosta, jossa kuvataan Jumalan ja Maarian ainoan 
pojan ihmetöitä. Hän kiskoo kivestä päreitä, lohkoo lumesta 
lautoja, panee munan solmuun ja kiertää akanoista köyttä, 
jonka päät viskaa taivaaseen, Jordanin jokeen ja armon 
lähteeseen. Usein on Jumalan pojan sijalle tullut laulajan 
veli, joka toisinaan saa nämä mahdottomilta näyttävät teh- 
tävät kosijana. 

Kosijalta vaaditaan samat ansiotyöt inkeriläisessä 
runossa Tuonelta kosinnasta. Lisäksi on tullut teräaseita 
myöten astuminen. Karjalan kannaksella on kosintapaik- 
kana Kontu tai tavallisemmin Apso, uusia ansiotöitä jouhen 
halkaiseminen, ja aidaksien särkeminen jäästä. Suomen 
Itä-Karjalassa laulettuun Koskelta kosintaan on tullut kyi- 
sen pellon kyntäminen Kilpakosinnasta, johon taas on mai- 
nittuja ansiotöitä tunkeutunut. Kosija vuorostaan asettaa 
neidolle vaatimuksia, niiden joukossa kangaspuitten laati- 
misen puolesta värttinän puikosta. Eräässä Vienan läänin 
Kilpakosinnan toisinnossa, joka on opittu Suomen puolella 
rajaa, on värttinän muruista valmistettava vene. 

Ansityökosinnan tilapäisesti yhdistyessä Polvenhaava- 
runoon on kosijaksi tullut Väinämöinen. Ettei Väinämöi- 



nen jälkimmäisessäkään runossa ole alkuperäinen, osoittaa 
hänen kertosanansa pätöinen poika , joka tarkoittaa Jumalan 
kelvollista poikaa Kristusta. 

Mielikuva äärettömästä veritulvasta, joka vuoretkin 
peittää, tavataan vanhimmasta kertomarunojemme käsikir- 
joituksesta 1700-luvulta Jeesuksen „pilarille” pistämisen 
yhteydessä. Jeesuksesta vuotavan veren, jota ei kultakan- 
nukaan voi vähänkään vetää, eräässä verenluvussa Neitsyt 
Maaria pidättää panemalla oman kätensä poikansa povea 
vasten (SMR 56). Ajatus vuoria peittävästä veritulvasta 
johtuu Noakin aikaisesta vedenpaisumuksesta, jota on käy- 
tetty vertauskuvana skandinaavisissa verensulkusanoissa. 
Vanhassa ruotsalaisessa loitsussa Jeesus kirvesmiehenä 
katolla haavoittaa itseään, uudemmassa jonkin verran epäil- 
tävässä hämäläisessä kirjaanpanossa Noak arkin salvok- 
sella ollessaan lyö kirveen polveensa. Veneen veistäjänä 
tapaamme Jumalan myös Luojan laivaretken johdannossa 
(SMR 43). Kun Itä-Suomessa ja Vienan Karjalassa Väi- 
nämöinen eli pätöinen poika venettä veistäessään lyö pol- 
veensa, ovat siinä yhtyneet arkinrakentaja Noak, kirves- 
miehen poika Jeesus ja muinaissuomalainen laivanvarustaja 
Väinämöinen. 

Väinämöisen ajelu kysymässä veritulvan tukkijaa, joksi 
lapsen ja akan kieltäydyttyä vanha ukko viimein suostuu, 
on verrattava Latvajärven Arhippa Perttusen pojan Mihka- 
lin säilyttämään Jumalan pojan Onnen ajeluun tavaraisine 
rekilleen. Vanha ukko ja akka eivät Onnea vastaan ota, 
vaan vasta lapsi, jonka riihen ja aitan kynnyksellä tämä 
riisuu rekensä (SMR 53). 

Harvinainen on v. Beckerin julkaisussa tavattava pojan 
lähettäminen pajaan voiteentekoon, Väinämöisen parantu- 
minen ynnä hänen kiitoksensa Isälle, Pojalle ja Herran 
hyvälle hengelle. 



Ilomantsilaiseen Polvenhaavarunon toisintoon on tila- 
päisesti liittynyt voiteitten keittäminen sekä haapapuun 
koetteeksi murentaminen ja jälleen eheäksi voiteleminen. 

Yhtäläisen koetuksen keitetyillä voiteilla tartuttaa 
kiinni kiven kappaleita Lönnrot Uudessa Kalevalassa siirsi 
Nimettömien tautien parantamisesta, johon se kuuluu ja 
jossa se vielä Vanhassa Kalevalassa esiintyy. Tämän edelle 
hän sovitti myös tammelta meden tiedustelemisen Venepuun 
etsinnästä. 

Jo Vanhassa Kalevalassa Lönnrot on kuvaillut veren- 
sulkijan olleen vailla Raudan syntysanoja, jotka Väinä- 
möinen itse esittää, ennenkuin ukko lausuu Raudan ja veren 
luvut. Kolme, neljä neittä lypsää maahan maitoaan, syn- 
tyy kolmenlaista rautaa. Suden ja karhun juostessa suota 
myöten, nousee rauta heidän jalkaiusa sijoilta. Itse Jumala 
sen näkee ja vie seppo Ilmarisen pajaan, joka työntää tuleen 
raudan vannotettuaan, ettei veljeään vahingoittaisi. Ilma- 
rinen pyytää mehiläistä tuomaan mettä, mutta katon rajalla 
kuunteleva herhiläinen tuo käärmeen kähyjä, jotka saatta- 
vat raudan unohtamaan valansa. 

Uudessa Kalevalassa kolme Luonnotarta syntyy itsensä 
Jumalan käsien hieronnasta. Yöllä syntynyt ja päivällä 
pajansa laatinut Ilmarinen löytää suolta rautaiset oraat. 

Raudan synty on kristillinen legenda, joka perustuu 
käsitykseen, että rauta on syntynyt Neitsyt Maarian tai 
kolmen Maarian maidosta. Itse Jumala on löytänyt rauta- 
ruohon suolta ja asettanut ahjon. Luojan otsasta on hiki 
tippunut teräksiä tehtäessä. Mutta Hiiden lintu herhiläi- 
nen on hänen työnsä pilannut, niin että rauta on ruvennut 
veljeänsä ihmistä vahingoittamaan (SMR 65). 

Seppo Ilmarinen on myöhemmin tullut Jumalan sijalle 
kertomarunoista, lähinnä Kultaneidon taonnasta. 



Sammon taonta. 

UK io: i — 510 < VK 5: 1 — 350 < AK 4: 1 — 23 1. SMR 7 
UI; KKys. II s. 114 — 27; FFC 72 s. 20 — 4; KRH s. 169 — 77. 

Sammon taonnan alkuperäinen sisällys on ollut seu- 
raava. Kotipuoleen päästyään Väinämöinen laulaa kulta- 
latvan kuusen ja siihen kultarinnan näädän, jota katso- 
maan houkuttelee Ilmarisen. Kuuseen kiivenneen sepän 
hän tuulella lennättää Vuoj olaan. Emäntä panee Ilmari- 
sen takomaan Sampoa, jonka sitten sulkee kivimäkeen. 
Ilmarinen, joka ei ole saanut neittä suostutetuksi, lähete- 
tään purressa takaisin omalle maalle (SMR 7 III). 

Tätä Samporunon osaa samoin kuin edellistä on muis- 
tettu ainoastaan Vienan läänissä. Erään laulajan lisäämä 
on kotiin palanneen Väinämöisen toivotus, että tauti tap- 
paisi unennäkijän lappalaisen, joka oli väärin ennustanut. 
Kilpakosinnasta on siirtynyt Väinämöisen kuvaus neidon 
ihanuudesta ja Ilmarisen väite valheesta; siihen liittyvä 
syytös lupaamisesta oman päänsä päästämiseksi on tullut 
Kilpalaulannasta. Taonnan kuuluminen pajasta on eksy- 
nyt Hiiden sepän kahlintaa kuvaavasta Luojan virren 
osasta. Tuulen lennättämän Ilmarisen saapuminen koirien 
kuulematta on tilapäinen laina Lemminkäisrunoista. 

Alku-Kalevalassa on Lönnrot kuuseen lauletun näädän 
ja sen kertosanana välistä mainitun oravan muuntanut 
kuuksi ja Otavaksi. Pohjan tytön pukeutumisen on hän 
Ilmarisen tulon kohdalle Neitsyt Maarian marjavirrestä 
sovittanut; myöhempi kansanruno sen joskus esittää Väi- 
nämöisen saapumisen kohdalla. Suppeata Sammon taon- 
nan esitystä hän on laajentanut Raudan luvun säkeillä. 

Uudessa Kalevalassa Lönnrot on siihen vielä lisännyt 
erilaisten esineiden ilmestymisen ahjosta Kultaneidon taon- 
taa mukaillen ja ne siten järjestäen, että edustaisivat eri 
elinkeinoja: jousi metsästystä, vene kalastusta, hieho kar- 
janhoitoa ja aura maanviljelystä. 



Ahti ja Kyllikki. 

UK n. i — 12: 128. SMR 15 I, vrt. 19; FFC 67 s. 131 — 4, 
141 — 2; KRH s. 601 — 7. 

Ahdista ja Kyllikistä ei Lönnrotilla Vanhaa Kalevalaa 
kokoonpannessaan ollut muuta tietoa kuin heidän valansa 
ja Kyllikin kylään menon kuvaus, sitä seurasi välittömästi 
samaan runoon kuuluva Ahdin meriretki, jonka Lönnrot 
sovitti Lemminkäisrunojen loppuun. 

Täydellisemmän kappaleen alkuosasta runoa hän sai 
Europaeukselta, joka sen oli löytänyt Repolasta Pohjois- 
Aunuksesta. Ahti Saarelainen kuluttaa sadat saappaat 
Saaren neittä Kyllikkiä kosiessaan. Ahdin sisar Anni 
ilmoittaa Kyllikin valanrikkomuksen. Sotisopaansa vaa- 
tivaa Ahtia Kyllikki turhaan koettaa varoittaa unellaan 
sekä estellä lähtemästä kuvailemalla kotoisia olutvaroja ja 
aarrelöytöjä (SMR 15 I). 

Auran nostaman arkun yhteydessä esiintyvä -penninki 
ja Lemminkäisen vastauksessa sodasta saadun markan mai- 
nitseminen samoin kuin Ahdin sisaren nimi Anni antavat 
runolle sekä paikallisen että ajallisen määräyksen. Kaleva- 
lassa käytetty Ainikki on yhdessä katkelmassa Kyllikin 
ohella kosittavan neidon nimenä ja nähtävästi laina Vella- 
mon neidon onginnasta. 1 

Yhdistettyhän runon johdannoksi Lemminkäisen kosin- 
taan, jolla Lemminkäisrunot Vanhassa Kalevalassa alkavat, 
Lönnrot Uudessa Kalevalassa jätti Kyllikille vain unella 
varoituksen, mutta muut estelyt hän antoi äidille esitettä- 
viksi, lisäten niihin vielä huomautuksen kaksinnaimisesta. 

Sitä paitsi Lönnrot runoa laajensi useilla runokappa- 
leilla ja kokonaisilla runoilla. Päivän, kuun ja tähden 

1 Ainikkia pyytessähän, Ainikki tytär Ahilla — Eikä Kyllikin 
kyleä. 



kosinta on virolaisperäinen runo, johon Inkerissä on liitty- 
nyt kosinta eri paikkakunnista (FUF 1903 s. 15 — 44). 
Viittaus Saaren miesten vihamielisyyteen, sijan pyytämi- 
nen Saarella, oikeastaan Kalevan pojalle kuuluva paime- 
neksi palkkautuminen ja naisten viekoitteleminen yhtä 
lukuunottamatta on sovitettu muista Lemminkäisrunoista. 
Neidon ryöstö kisakentältä on erikoista Äijön pojan runoa 
(SMR 19). Neidon valitus, Lemminkäisen jäähyväiset ja 
hänen kotinsa Nälkäraunioksi kuvaaminen, on saatu venä- 
läisperäisestä Iivana Kojosen pojan runosta (K:tar III 
24 — 5). Äidille esitetty pyyntö, että pesisi paidan käär- 
meen mujuissa, on siirretty eräästä Lemminkäisen kosin- 
taan jo »Lemminkäinen” runoelmassa sovitetusta Ansio- 
työkosinnan toisinnosta. 


Lemminkäisen kosinta. 

UK 12: 129 — 200, 213 — 384, 13: 1 — 30, 14: 1 — 394 < VK 6: 
1 — 69, 82 — 175, 7: 1 — 13 > ii7 — 594 < AK 5: 1 — 36, 81 — 202. 
FFC 67 s. m ; KRH IV s. 61 1 — 2, 620 — 2, 800 — 1. 

Runo Lemminkäisen kosinnasta on tilapäinen muodos- 
tus Kilpakosintaa, jonka Lönnrot sai ensimmäisellä matkal- 
laan Kesälahdelta. Sen edellä käy kappale Lemminkäisen 
retkeä Luotolaan, joka on Lapinmaaksi muuntunut, ja sitä 
seuraa Lemminkäisen eli Pätöisen pojan surmaruno. 

Kilpakosinnan ansiotöistä on tähän tullut vain keskim- 
mäinen, Hiiden ruunan suistaminen. Hiiden hirven hiih- 
tämisen maininta on seuraavassa esitettävän runon vaiku 
tusta. Kolmas ansiotyö, joutsenen ampuminen joesta, kuu 
luu runoon Äidin vaivain palkinnosta (K:tar III 8 51); 
nimenomaan on ilmoitettu ampumisen syyksi : „sillä mak- 
sat maammon maion”. 



Lemminkäisen ajelu kysymässä rinnuksen riisujaa ja 
aisan alentajaa on muunnos Onni pojan ajelua, joka on tila- 
päisesti tunkeutunut Lemminkäisen Luotolan retkeen 
eräässä Kajaaninpuoleisessa toisinnossa. 

Alku-Kalevalassa on Lönnrot pannut Lemminkäisen 
tavoittamaan Hiiden hirveä Metsän lukujen avulla ja Van- 
hassa Kalevalassa hän on niiden edelle sovittanut runon 
onnistumattomasta hirven hiihdännästä kokonaisuudessaan. 


Hiiden hirven hiihdäntä. 

UK 13 : 3 1 — 270 < VK 7:14—116. SMR 25; FUF XVI 
s. 125 — 43; FFC 67 s. 153—7; KRH s. 612 — 20, 802 — 5. 

Lemminkäisen nimelle on joskus, kansanrunossa siirty- 
nyt runo hirvenhiihdännästä Vuojolaiselta kaupilta Lyyli- 
kiltä, jolle Lönnrot on jättänyt vain suksien valmistamisen. 

Tässä runossa kerrotaan, kuinka Lyydikäinen (Ly- 
decken) sukuinen ja Vintti (Vincentius) tai Vilmi (Vil- 
helm) niminen Gotlantilainen kauppias Suomessa talveh- 
tiessaan on syksyn vuollut lylyä ja talven kettänyt kalhun- 
vartta, s.o. nahalla alustanut oikeaa lyhyempää suksea. 
Sauvat hän on ostanut maksamalla toisesta markan, toisesta 
ruskean revon nahan. Näillä suksillaan hän kehaisee yllät- 
tävänsä kaikki metsän eläjät. Hiisi eli paha valta sen kuu- 
lee ja rakentaa hirven saarnesta ynnä muista puulajeista, 
lähettäen sen lappalaisten kotain luo pahaa tekemään. Lyy- 
dikäinen ohikulkiessaan kuulee naisten naurun ja lasten 
itkun, ja saatuaan tietää syyn kehoittaa heitä kattilan 
pesuun ja lastun poimintaan hirven keittoa varten. Kol- 
mannella suksenpotkulla hän yltää kiinni hirven ja laatii 
sille vaahterisen vaajan ja tammisen tarhan. Hänen tapu- 
tellessaan hirven selkää ja toivottaessaan sen taljaa lempi- 
tyttönsä levättäväksi hirvi vihoissaan tempautuu irti. Sitä 



tavoitellessaan Lyydikäinen rikkoo suksensa ja sauvansa 
(SMR 25). Välistä varoitetaan lopuksi ennakolta kers- 
kailemasta. 

Runossa mainitut puunlajit: saarni, vaahtera ja _ tammi, 
viittaavat Etelä-Suomeen, saksalaisniminen gotlantilainen 
kauppias kauppayhteyteen Kokemäenlaakson pirkkalaisten 
kanssa, jotka olivat lappalaisten verottajia ja joiden lähei- 
syydessäkin asui lappalaisia vielä keskiajalla. Hansakaup- 
piaat eivät saaneet mennä naimisiin maan neitosten kanssa. 
Tässä mainittu lempityttö viittaa yhtäläiseen suhteeseen, 
joka on kuvattu Turun tytön Annikaisen ja Kestin runossa 
(SMR 27). Kuten J. Jaakkola on huomauttanut, on suo- 
malaisen runon sepittäjä ilmeisen vahingoniloisesti kuvan- 
nut kerskailevan muukalaisen onnistumatonta hiihtoyri- 
tystä. 

Uudessa Kalevalassa Lönnrot on Inkerin puolella laule- 
tusta Lauri Lappalaisen runosta (K:tar III 3 69) lisännyt 
suksien voitelun ja hiihtämisen Surman suun ja Kalman 
kartanon ohitse. 


Lemminkäisen eli Pätöisen pojan surma. 

UK 12: 201 — 12, 385 — 504, 14: 395 — 15: 650 < VK 6: 70 
— 81, 176 — 275, 7: 595 — 8: 289 < A K 5: 37 — 80, 203 — 334- 
SMR 17 I v. 148 — II ; FFC 67 s. 108 — 16, 120 — 1 ; FUF V s. 83 
—138; KRH s. 572—94, 800—2. Mansikka, FUF VIII 

s. 206 — 17. 

Lemminkäisen Päivölänretken loppuosa kertoo hänen 
surmastaan. Alkuosassa esitetään Päivölän pitojen valmis- 
tukset, niihin kutsut ja kutsumatta jätetyn Lemminkäi- 
sen vaarallinen retki Päivölään. Ainoastaan pohjoisilla 
alueilla tämä runo on säilynyt ja vain muihin runoihin 
sulautuneena. , »Lemminkäistä” kokoonpannessaan Lönn- 
rotilla oli useita toisintoja alkuosasta ja yksi loppuosasta, 



jotka hän asetti perätysten. Mutta kun niitä lisäainesten 
vuoksi ei voinut tuntea yhteenkuuluviksi, hän Alku-Kaleva- 
lassa ne erotti toisistaan, ottaen ensin loppuosan, jonka eteen 
oli tilapäisesti tunkeutunut mainittu kosintaruno (s. 69). 

Päivölän pitoihin saavuttuaan läpi salvoksen Lemmin- 
käinen laulaa kaikki kultiin ja hopeihin, paitsi ei umpisil- 
mää, märkähattua karjanpaimenta, koska tämä oli nuorem- 
pana hevosia herjannut. Vihastuneena tämä nostaa vedestä 
umpiputken, syöksee sen Lemminkäisen sydämeen ja heit- 
tää kuolevan, joka katuu, ettei ollut äidiltään Maarialta 
kysellyt vesumen (keison) lukua, Tuonelan mustaan jokeen. 
Kotona äiti, kultainen kave, näkee suan eli harjan, jonka 
pätöinen poika Lemminkäinen on lähtiessään sivaltanut sei- 
nään ennusmerkiksi, verta vuotavan ja lähtee liikkeelle syy- 
täen kivet ja haot tieltään.' Hänen kysymykseensä vastaa 
Päivölän isäntä, ettei tiedä porton., pojasta. Vasta uhates- 
saan rikkoa uuden riihen ukset ja taittaa taivaan saranat 
äiti saa tietää poikansa' kohtalon. Teetettyään ison hara- 
van hän menee Tuonelan joelle. Haravan piihin tarttunut 
Lemminkäinen vastaa kieltävästi äidin kysymykseen, vie- 
läkö hänestä mies tulisi. Tuonelan virran myötä hän jou- 
tuu mereen, muuttuen turskaksi, jota ruotsit, herrat ja papit 
syövät paraana herkkunaan (SMR 17 II). 

Lemminkäisen surmarunolle on jo Castren osoittanut 
vastineen islantilaisessa tarussa Balderin kuolemasta. 
Snorren Eddassa kerrotaan tällä ylijumalan pojalla olleen 
unennäköjen johdosta aavistuksen kuolemastaan. Hänen 
huolestunut äitinsä Frigg vannottaa kaikki luontokappa- 
leet lukuunottamatta vähäpätöistä tammessa loisena kas- 
vavaa mistelvesaa, etteivät vahingoittaisi Balderia. Paha 
Loki hakee mainitun kasvin ja Aasajumalain leikillä am- 
muskellessa muka haavoittumatonta Balderia antaa sen 
Balderin sokean veljen käteen ja ohjaa häntä. Surmattua 
Balderia Tuonelasta lunastamaan lähtee Odinin nuorin 



poika Hermodr ratsastaen Gjoll virran yli pitkin siltaa, 
jota neito vartioi. Tuonelan haltia Hei lupaa päästää 
Balderin, jos kaikki luontokappaleet häntä itkisivät. Jät- 
tiläisnaiseksi pukeutunut Loki kuitenkin kieltäytyy sure- 
masta „miehenpoikaa”. 

Sekä suomalainen runo että skandinaavinen taru johtu- 
vat keskiaikaisesta legendasta, jonka aineksia voimme löy- 
tää kirjallisuudesta ja kansanuskomuksesta. Juutalaisessa 
esityksessä Kristuksen kuolemasta kerrotaan Jeesuksen, 
joka tiesi tulevansa tuomituksi hirsipuuhun, loitsineen 
kaikki puut, etteivät hänen allaan kestäisi. Mutta Juudas 
noutaa puutarhastaan kaalinvarren, joka on jäänyt loitsi- 
matta. Vielä mainitaan Juudaksen varastaneen Jeesuksen 
ruumiin ja kätkeneen sen puutarhaansa. Kun opetuslapset 
sen johdosta levittävät huhua ylösnousseesta, alkavat 
hätääntyneet juutalaiset paastota ja rukoilla, mutta Juu- 
das ei ota osaa tähän murehtimiseen. Englantilaisen ja 
saksalaisen kansanuskon mukaan oli Jeesuksen risti tehty 
mistelvesasta. Yleisesti tunnettu oli legenda sokeasta 
sotamiehestä Longinuksesta, joka Jeesuksen kylkeen pistää 
perkeleen neuvosta hänelle käteen annetun keihään. Äidin 
onnistumaton yritys pelastaa lastaan Tuonelasta tavataan 
muinaiskreikkalaisessa tarussa Demeteristä ja Persepho- 
nesta, joka on voinut kristillisessä muodossa periytyä keski- 
ajalle. Tyttärensä Persephonen joutumista Manalan hal- 
litsijan Plutonin valtaan suree maaemo Demeter niin suu- 
resti, että ylijumala Zeus liikutettuna lähettää poikansa 
Hermeksen taivuttamaan Plutonia luovuttamaan hänet 
äidilleen. Tämä suostuu sillä edellytyksellä, ettei hän ole 
mitään Manalassa nauttinut, mikä kuitenkin on tapahtunut. 

Lemminkäisen mainesanan „pätöinen poika” olemme 
Kristusta tarkoittavana tavanneet Polvenhaavarunossa 
Väinämöisen nimen yhteydessä. Herraa merkitsevä Bal- 
der esitetään toiselta puolen ylijumalan, toiselta puolen 



miehen, s. o. ihmisen, poikana. Lemminkäisen äiti on mai- 
nittu kultaiseksi kapeeksi ja nimitetty Maariaksi. Hänen 
surmaajansa syyttämistä sekaantumisesta hevosiin vastaa 
islantilainen taru Lokesta, joka tamman muodossa houkut- 
teli Aasain linnaa rakentavan jättiläisen oriin, ja perus- 
tunee keskiaikaiseen käsitykseen, että hevonen on paholai- 
sen luoma. Myös suomalaisissa syntyloitsuissa esitetään 
hevonen Juudaksen äpäränä (SSL s. 224). Nurkasta läpi 
salvoksen tupaan tuleminen muistuttaa ylösnousseen Jee- 
suksen saapumista kokoontuneiden opetuslasten luokse 
lukittujen ovien lävitse. Kaikkien paitsi yhden laulamisen 
kultiin on Ohrt huomauttanut muistuttavan kuvia pyhästä 
ehtoollisesta, joissa muilla paitsi Juudaksella on kunnia- 
kehä kasvojensa ympärillä. 

Mansikka on venäläisistä apokryyfeistä löytänyt ku- 
vauksia, miten Jeesusta piinattaessa Maaria tuntee sydä- 
messään, että hänen pojalleen tehdään pahaa ja sen joh- 
dosta rientää Jerusalemiin ; portille saavuttuaan hän tie- 
dustelee vastaantulijalta poikaansa. Romaanian hengelli- 
sissä lauluissa hän potkaisee rikki Pilatuksen portin. Seli- 
tykseksi Lemminkäisen muuttumiselle turskaksi on Man- 
sikka viitannut Kristuksen vertauskuvalliseen esittämiseen 
kalana. 

..Lemminkäiseen” on Lönnrot eräästä kosintarunosta 
ottanut runojen ulkoa kuulemisen ja loitsijoita täyden 
tuvan, jotka kumpikin ovat Laulajan alkusanoihin kuulu- 
via aiheita (TT s. 186, 133) ; tupaan salaa katsominen 
(UK 12:393 — 4) 011 hänen myöhemmin lisäämänsä. 

Samassa surmarunon toisinnossa, missä ansiotyökosinta 
käy edellä, ankara anoppi joella paloittelee Lemminkäisen, 
niinkuin „ennen naidun” Naisensa surmaaja (SMR 31). 
Lönnrot on tälle paikalle Alku-Kalevalassa pannut Tuonen 
pojan. Vielä hän on äidin etsinnän kuvaukseen sovittanut 



runoja Neitsyt Maarian lapsenetsinnästä ja Luojan ylös- 
nousennasta (SMR 42 III, 45). 

Vanhassa Kalevalassa Lönnrot on käyttänyt yhteen 
vienanpuoleiseen toisintoon eksyneen Mehiläisen lähettämi- 
sen voiteen hakuun. 

Uudessa Kalevalassa hän on asettanut haravan tako- 
jaksi Ilmarisen ja eloon herättämisen epäilijäksi korpin. 
Tilapäisesti saduista lisättynä piirteenä hän tapasi Lem- 
minkäisen ihmettelyn pitkällisestä unesta ja äidin vastauk- 
sen. Lemminkäisen selityksen, että hänen sydämensä on 
sinisen kiven sivulla Tuonelan joessa, Lönnrot on muun- 
tanut leikilliseksi: „noissa Pohjan neitosissa”. 


* Venepuun etsintä. 

UK 16: 1 — 100 < VK 9: 1 — 25. SMR 47; FFC 75 s. 82 — 
92; KRH s. 429 — 37. Mansikka STAE 1909 II s. 198 — 9. 

Venepuun etsinnässä Lönnrotilla oli Vanhaa Kalevalaa 
valmistaessaan yksi ainoa vienanpuoleinen toisinto. Siinä 
Väinämöisen laulamalla laatima pursi puuttuu emäpuuta, 
jota varten hän itse lähtee tavoittamaan tammea." Tämä 
kieltää kelpaavansa, koska mato on juurella maannut ja 
korppi verissä suin ja kauloin latvalla istunut. Lönnrot on 
lisännyt Väinämöisen lähteneen edemmäksi ja löytäneen 
purren pohjaksi sopivan petäjän. 

Uutta Kalevalaa varten Lönnrotilla oli käytettävänä 
useita toisintoja. Latvajärven Arhippa Perttusen esittä- 
mässä Sampsa Pellervoinen etsii Jumalalle purjepuuta, 
Luojalle venon emää. Kolmesta tammesta vasta viimeinen 
selittää kelpaavansa. Suomen Itä-Karjalasta saadussa 
kolmen sankarin laivaretken johdannossa lähtevät Jouka- 
hainen koilliselle, Ilmarinen suviselle ja Väinämöinen luo- 
teiselle suunnalle etsimään. Heidän kohtaamansa haapa, 



kuusi ja tammi antavat kaikki kieltävän vastauksen, minkä 
jälkeen Väinämöinen veistää veneen ruokosesta. Yhdessä 
Kaakkois-Kar jalan kappaleessa Väinämöinen tapaa ensin 
ontelon kelpaamattoman hongan ja sitten toisen kelpaavan. 

Viimeksimainittu laulutapa on yleinen Karjalan kan- 
naksella, paitsi että Väinämöisen tilalla on etsijänä tavalli- 
sesti laulaja, „minä”. Venepuu ei kuitenkaan ole alku- 
peräinen etsittävä, vaan kirkon rakennuspuu, joka keski- 
inkeriläisessä laulutavassa on säilynyt. „Minä” hion kolme 
päivää kirvestäni viiteen Vironkiveen, kuuteen kovasimeen. 
Tapaamaani tammea isken kirveellä ja puun kysymykseen 
ilmoitan sitä tarvitsevani kirkon kynnykseksi, alttarin 
oveksi tai asetuspuuksi, Maarian makauspuuksi (SMR 47). 

Alkuansa on runo loppunut puun kieltävään vastauk- 
seen, ettei kelpaa niiksi puiksi, koska mato, s.o. käärme, on 
maannut juurilla ja lintu laulanut latvassa. Karjalan kan- 
naksella on lisätty toinen puu, välistä toista lajiakin, joka 
sanoo kelpaavansa, koska mato ja lintu eivät-ole siinä asus- 
taneet. Pohjoisilla runoalueilla on vastakohta siirtynyt 
puussa olijoihin; kelvottoman puun korppia ja matoa voi- 
vat vastata käki ja marja. 

Puun - juurella makaavaa käärmettä ja sen latvassa 
lepäävää korppia, jonka verisyydestä on Länsi-Inkerissäkin 
jälki säilynyt, Mansikka on verrannut kuvauksiin ristin- 
puusta, jonka juurella kiemurtelee paratiisin käärme ja 
jonka päällä istuu verinen pelikaani Kristuksen vertaus- 
kuvana. Ristinpuuksi aiottu paratiisinpuun vesa on legen- 
dan mukaan tuotu Libanonin vuorelle ja siellä suureksi kas- 
vaneena kaadettu Salamonin temppelirakennusta varten, 
mutta kelpaamattomana hylätty. 

Länsi-Inkerissä on laulettu toista, virolaisperäistä runoa 
Venepuun etsinnästä. Siinä laulaja-minä tietä pitkin juos- 
tessaan tapaa erilaisia puita, joista vasta viimeisenä tammi 
vastaa kelpaavansa veljen veneeksi. Muista puista ilmoit- 



taa koivu olevansa luotu rattaiksi, haapa altaiksi, leppä kir- 
vesvarsiksi. 

Venepuun etsintä on joskus Keski-Inkerissä liittynyt 
kirkon kynnyspuun etsintään ja omistanut tältä selityksen 
kelpaamattomuuteensa, joten on mahdollista, että se on 
Karjalan kannaksella työntänyt tieltään legendanomaisen 
etsinnän aiheen säilyttäen siitä kuitenkin vastauksen muo- 
don. Mutta kirkon rakennuspuun etsinnän muuntamiseen 
Väinämöisen tai Luojan venepuun etsinnäksi on voinut riit- 
tää runon liittyminen johdannoksi Väinämöisen tai Luojan 
laivaretkeen. 


Tuonelassa käynti. 

UK iö: 147 — 412, 25: 673 — 738 < VK 9: 68 — 231, 14: 
339 — 66 < AK 6: 30 — 125. SMR 3; FFC 75 s. 93 — 108; KR H 
s. 438 — SO. 

Alku-Kalevalaa kokoonpanossaan Lönnrotilla oli käy- 
tettävänään Topeliuksen kirjaanpano, jossa Väinämöisen 
Tuonelassa ja Vipusessa käynnit ovat yhdistettyinä. 
Venettä laulamalla laativalta Väinämöiseltä puuttuu kolme 
sanaa. Hän lähtee ensin Tuonelaan hakemaan oraa eli 
vääntiätä, menee sitten sarana (vrt. UK 16 : 372 saarvana) 
mereen, jossa tappaa satoja taimenia saamatta sanoja, ja 
viimein Virosen luo, jonka haudalta kaataa puut ja jolta 
saa puuttuvat sanat. 

Lönnrot pani Väinämöisen Tuonelastakin hakemaan 
sanoja. Sama muunnos on tavattu myöhemmissä vienan- 
puoleisissa Tuonelassa ja Vipusessa käyntien yhdistyksissä. 

Itsenäisenä runona on Väinämöisen oranhaku Tuone- 
lasta paraiten säilynyt Vuonnisen Ontrei Malisella ja 
hänen jälkeläisillään. Vanha Väinämöinen ajaa kirkolle 
yli muista ylpeistä. Runolta eli laulajalta rikkoutuu reki 



Ahdin aidan kääntimessä, Vetrikan veräjän suussa. Tur- 
haan kehoitet tuaan sekä nuorta että vanhaa väkeä nouta- 
maan oraa eli vääntiätä Tuonelta, hän lähtee itse ja saapuu 
Tuonelan joelle, jossa huutaa venettä eli lauttaa. Tuonen 
tytön tiedustellessa syytä, joka on hänet tuonut Tuonelaan, 
Väinämöinen nimittää raudan, tulen ja veden , mutta tytön 
osoittaessa hänen valehdelleen, ilmoittaa asiansa ja pääsee 
joen toiselle puolelle. Väinämöisen levätessä Tuonelan 
kodissa Tuonen tyttö ja poika valmistavat rautaverkon 
estääkseen häntä palaamasta. Käärmeeksi murtautuneena 
onnistuu Väinämöisen pujottautua läpi verkon, ja tultuaan 
väkensä luo hän korjaa rekensä, jolla jatkaa ajoaan kirkolle 
yli muista ylpeistä kaiken kansan ihmetellessä (SMR 3). 

Muinaisen suomalaisen sankarin ajo kirkkoon tuntui 
niin omituiselta, että johduin ajattelemaan, eikö Väinämöi- 
nen tässäkin, niinkuin Polvenhaavarunossa, voisi olla myö- 
hempi Kristuksen sijainen. Suomenkarj alaisessa katkel- 
massa esiintyy veneen eli lautan pyytäjänä, mutta samalla 
myös kysyjänä Jeesus taivaasta. Oletin runossa mahdolli- 
sesti yritetyn kuvata Kristuksen Haadeksessa käyntiä. 
Tuonelan ja sen lautturin kuvaus on yhtä vieras suomalais- 
ten kuin Gjollvirta ja sitä vartioiva neito skandinaavien 
alkuperäisille uskomuksille. Molemmat viittaavat klassil- 
liseen Egyptistä Kreikkaan kulkeutuneeseen mielikuvaan 
Kharonista, joka on voinut säilyä keskiajan kristillisessä 
kansanuskossa. 

Sen jälkeen kuin sankariaikamme sovittaminen kristin- 
uskon ja pakanuuden väliseen vaiheaikaan on käynyt yhä 
todennäköisemmäksi, ei enää ole vaikea kuvitella vanhan 
Väinämöisen ylvästelevää ajoa kirkkoon. Tämän asema 
Saaren eli Luotolan hallitsijan Ahdin alueella viittaa sii- 
hen tosiasiaan, että kristinuskoa on Ahvenanmaalla ja 
Turun saaristossa aikaisemmin levitetty kuin Suomen man- 



terella. Harjulta näkyvän kirkon tulemme vielä tapaa- 
maan Kaukomielen jättäessä Saaren satoine neitoineen. 

Runon länsisuomalaista alkuperää osoittaa Tuonelan 
tytön varoituksen: „paljon on sinne menneinä, ei paljon 
palanneina”, lainaaminen myöhempään piispa Henrikin 
virteen Eerikki ritarin lausumaksi (SMR 38) ynnä siinä 
esiintyvä sana 'paljon. Tämä on Vienan läänissä tavalli- 
sesti väistynyt itäsuomalaisen äiän sanan tieltä pääsäkeestä, 
mutta siinäkin joskus säilynyt ja yleisesti kertosäkeessä, 
jossa sillä on ollut tukea alkusoinnusta. 

Vanhassa Kalevalassa Lönnrot sovitti Väinämöisen 
Tuonelassa käynnin myös toiseen kohtaan, Pohjolan hää- 
pitojen loppuun, saatuaan Latvajärven Arhippa Perttuselta 
toisinnon, jossa on johdantona Päivölän pitojen maininta ja 
oluen vaatimus, että kutsuttaisiin laulaja. Tässä hän saat- 
toi käyttää oran hakua rikkoutuneen runoreen korjaami- 
seksi, uudistamatta Tuonelaan saapumisen ja sieltä palaa- 
misen kuvausta. Uudessa Kalevalassa hän siirsi Väinämöi- 
sen toisen Tuonelassa käynnin Ilmarisen kotiintulijaisten 
jälkeen. Suuren salon tai saaren ja siihen rekipuun laula- 
minen tavataan aunuksenpuoleisissa Kilpakosinnan toisin- 
noissa, joissa Väinämöiseltä, Ilmariselta ja Joukahaiselta 
menomatkalla menee reen jalas, vemmel ja aisa poikki. 

Uuteen Kalevalaan otettuja tilapäisiä lisäpiirteitä Tuo- 
nelassa olon esityksessä mainittakoon vielä Manalan käsit- 
täminen saareksi, johon on Kaukomielen Saarella käynti 
vaikuttanut, Kilpakosinnasta Tuonelan neidolle sovitettu 
poukunpesu sekä Tuonelan emännän tarjooma käärmeolut. 
Viimeksimainittuun lisäykseen on antanut aiheen vienan- 
puoleisessa Lemminkäisrunon toisinnossa tavattava Tuone- 
tar oluen tarjoojana sekä Ilomantsissa muistiinpantu käär- 
meoluen tarjonta Väinämöiselle, joka kieltäytyy juomasta, 
ja Ilmariselle, joka oluen juo suuhunsa. 



Antero Vipunen. 

UK 16: ioi — 40, 17: 1 — 628 <VK 9: 26 — 67, 10: 1 — 489 < 
AI< 6:1 — 29, 126 — 355. SMR 4; FFd 75 s. 108 — 27; KR H 
s. 451 — 62. 

Vielä merkillisempi kuin Väinämöisen kirkkoon ajo ja 
siitä aiheutunut Tuonelassa käynti on hänen käyntinsä 
ammoin kuolleen Antero Vipusen vatsassa. 

Tehdessään venettä tiedolla, purtta laulamalla Väinä- 
möinen on vailla kolmea sanaa. Turhaan hän tappaa suun- 
nattoman joukon taimenia ja emälohia, pääskyjä, hanhia ja 
joutsenia, oravia ja peuroja, niiden sisästä sanoja löytääk- 
seen. Viimein hän saa tietää, että sanat voi saada vatsasta 
vanhan Antero Vipusen, jolla oli suuri tieto ja mahti. Mutta 
hän on kauan kuollut vipujaan ja ansojaan virittämästä ja 
hänen haudalleen ovat kasvaneet suuret puut.. Tie on sinne 
kuljettava naisten neulojen neniä ja miesten miekkojen teriä 
myöten. Kolmantena päivänä Väinämöisen vasen jalka tor- 
kahtaa Vipusen suuhun. Vatsaan jouduttuaan hän valmis- 
taa pajan paidastaan ja housuistaan ja alkaa polvi alaisi- 
mena kyynärpäällään takoa rautaista korentoa. Antero 
Vipunen tuntee sysien tulevan suuhunsa ja manaa „maan 
ratimon” (< rotimon) maksoistaan. Pakolla saatuaan puut- 
tuvat sanat 'Väinämöinen työntää hänen suuhunsa tako- 
mansa korennon. Päällimmäisen mellon raudan saa Antero 
Vipunen poikki purruksi, mutta ei sisemmäistä terästä, joten 
Väinämöisellä on tilaisuus päästä avatusta suusta ulos 
(SMR 4). 

Vipusen ristimänimi^AnJ ero v iittaa roomalaiskatoliseen 
Länsi-Suomeen; kreikanuskoisilla karjalaisilla laulajilla on 
. tämä nimi muodossa Ontrei. Läntisempiin murteisiin viit- 
taavat myös taivutusmuodot naisten ja miesten, -puuttua 
merkityksessä olla vailla, vatsa mahan asemella ynnä ruot- 



salaiset lainasanat mahti, housut ja melto . (vrt. smältä 
'sulatusuuni’). 

Kolmet sanat mainitaan loitsuissa Luojan omina: Luo- 
jan kolmella sanalla, ynnä yleensä sanan voima Jumalalle 
kuuluvana: sanan voimalla Jumalan. Siihen nähden, että 
loitsurunoutemme, mikäli tähän saakka on voitu todeta, on 
osoittautunut kauttaaltaan katolisperäiseksi, ei Antero-nimi- 
sen loitsijan tieto ole ajateltavissa kristillisten sanakaavo- 
jen käyttämisestä riippumattomaksi. 

Vatsaan joutuminen tulen sytyttämisen yhteydessä tava- 
taan merimiestarinoissa merihirviöistä jo vanhassa Krei- 
kassa 2. vuosisadalla j.Kr. Pelkkä kalan vatsaan joutu- 
minen on vielä vanhemmasta Joonaan kertomuksesta tun- 
nettu. 

Täydellisenä on runoa laulettu vain Vienan läänissä. 
Suomen Pohjois-Kar jalassa kerrotaan lyhyesti sanat saa- 
dun, sittenkuin puut on kaadettu haudan päältä, herättä- 
mällä Antero Vipunen unestaan. Vatsaan joutuminen ja 
siellä takominen on Suomen Itä-Karjalassa säilynyt Kilpa- 
kosintarunossa, jossa Ilmarinen on päähenkilönä. Veneen 
tiedolla tekeminen tavataan Karjalan kannaksella virsik- 
käälle Vipusen pojalle, luottehikkaalle Lemminkäiselle 
omistettuna. Molemmat nimet mainesanoineen esiintyvät 
pohjoisempanakin rinnatusten virsissä ja luotteissa makaa- 
misen yhteydessä. Myös Keski-Inkerissä on runosta jälkiä 
Päivänpäästövirressä, jossa Jumalan poika joskus käy 
herättämään kauan kuolleen Väinön haudastansa. 

Tilapäisiä lisäyksiä vienanpuoleisissa toisinnoissa ovat: 
paimen Väinämöisen neuvojana; Vipusen arvelu, että on 
satoja syönyt, vaan ei Väinämöisen vertaista, mikä muis- 
tuttaa toiselta puolen ihmissyöjää kokkoa Lemminkäisen 
matkalla, toiselta puolen anopin arvostelua tuomisista Iivana 
Kojosen pojan runossa (K:tar III 24); veneen valmista- 
minen Vipusen vatsassa ja sillä suonia pitkin soutaminen 



Tuonelassa ja Vipusessa käynnin sekamuodostuksesta, johon 
lisäksi Niukahdusluku on vaikuttanut; ynnä sanaisen arkun 
aukaiseminen Laulajan alkusanoista (MR s. 16). Sampo- 
runosta johtuu Ilmarisen kysymys Väinämöisen palattua. 

Muutamiin säkeisiin rajoittuvan manauksen Lönnrot on 
jo Alku-Kalevalassa laajentanut manausloitsujen avulla 
sekä liittänyt siihen kuvauksen Vipusen laulusta ja sen 
tehosta. 


Kilpakosinta. 

UK 18: i — 19: 354, 38: 125 — 78, 279 — 328 < VK 11: 1 — 12: 
21 1 < AK 7: 1—383. . SMR S; FFC 71 s. 6—69; KRH 
s. 302 — 18. 

Pisimpiä ja kauneimpia on runo Väinämöisen ja Ilmari- 
sen kilpakosinnasta. Se on Vienan Karjalassa hyvin säi- 
lynyt, lukuunottamatta loppua, joka on useimmiten väisty- 
nyt Kultaneidon taonnan tieltä, minkä tehtävän hylätty 
kosija saa osakseen. Alkuansa on Ilmarinen molemmissa 
runoissa ollut päähenkilönä, mutta niiden yhdistyttyä 
on Ilmarisen asemesta Väinämöisen joko . täytynyt suo- 
rittaa Kultaneidon takominen taikka suoriutua voitta- 
jana kilpakosinnassa. Suomen puolella on loppukohtaus, 
Ilmarisen morsiamen muuttaminen lokiksi tavallisesti tal- 
lella, mutta sen lähinnä edellä käyvät piirteet ovat hämär- 
tyneet myöhempien lisien vaikutuksesta, joita pitkin kerto- 
musta on runsaasti lainattu sekä muista runoista että suora- 
sanaisista saduista. 

Kilpakosintaruno alkaa Ilmarisen sisaren poukunpesulla. 
Ohipurjehtivalta Väinämöiseltä tämä tiedustelee, minne hän 
on menossa. Pari kertaa valehdeltuaan lähteneensä kalasta- 
maan tai metsästämään Väinämöinen tunnustaa olevansa 
kosintamatkalla Hiiteen eli ,Väkivuoreen. Sisar kiiruhtaa 



viemään sanaa Ilmariselle, vaatien palkasta korvarenkait- 
tensa korjaamista. Tuskissaan Ilmarinen pudottaa sepin- 
kalunsa, sitten käskee Annikin lämmittää saunan ja tuoda 
hänelle paraat pukimet. Orja saa käskyn valjastaa hevo- 
sen, jolla Ilmarinen yllättää Väinämöisen purren. Hän 
ehdottaa sovinnollista kilpailua, mutta saa vastaukseksi, 
ettei kaksi sotajoukkoa sovi yksille yötulille, eikä kaksi 
nuortamiestä yhtä neittä kosimaan. Heidän lähetessään 
Hiiden linnaa eli kaupunkia alkaa Hiiden koira eli Saaren 
vartio haukkua. Katsomaan käskettyinä piika ja renki 
eivät sano joutavansa. Mutta neito menee mielellään ja 
ilmoittaa punaisen purren purjehtivan selänpuolen Lem- 
menlahta, ruskean oriin ajavan maapuolen Simasaloa. Van- 
hemmat keskustelevat siitä, olisiko tytär annettava haah- 
della aarteita tuovalle vai reellä ajajalle, jolle hän on 
luvattu. Ilmariselta, joka kysyy kihlattuansa, vaaditaan 
vielä ansiotöitä: kyisen pellon kyntämistä, pyhän oriin 
suistamista ja suuren hauen tuomista Tuonelan joesta. Vii- 
meksimainitun tehtävän Ilmarinen suorittaa takomansa 
kokon avulla ja saa vihdoin neidon mukaansa. Mutta koti- 
matkalla neito osoittaa uskottomuutta tai tekee muuta kiu- 
saa, jonka johdosta Ilmarinen hänet kiroo lokiksi eli kaja- 
vaksi (SMR 5). 

Myöhempiä piirteitä Kilpakosintarunossa ovat päivä- 
paisteen näkeminen, joka »utuisesta” niemestä tähystellessä 
aamusumussa on luonnotonta, kaukaa näkyvän purren arvai- 
leminen ja sen kehoittaminen joko poistumaan tai käänty- 
mään kohti. Ne on lisätty muista runoista, joissa neito 
niinikään näkee veneen tai laivan, lintu- ja kalaparveksi 
arvaileminen länsisuomalaisesta Lalmannin ja Inkerin vir- 
restä (SMR 28). Pihlajien tuleen paneminen kosijain saa- 
puessa tulijain tarkoitusten selville saamiseksi on myös 
häärunoissa esiintyvä taikakeino. Morsiamen avunanto 



Ilmarisen suorittaessa ansiotöitään, samoinkuin molempien 
muuttautuminen kotimatkalla kiiskeksi ja haueksi, pääs- 
kyksi ja haukaksi (vrt. UK 38 : 143 — 78), ovat saduista lai- 
nattuja aiheita. Tuonen karhun tuomisen vaatimus on tila- 
päinen muunnos pyhän oriin suistamista. 

Hauen pään ehdottaminen ikuiseksi tuoliksi Pohjolan 
tupaan on Lönnrotin Alku-Kalevalaan sovittelema Lemmin- 
käisrunoista, joissa Päivölän isännän pää tuodaan penkille 
perään ikuiseksi istuimeksi. 

Kilpakosintarunon länsisuomalaisuutta osoittavat sem- 
moiset skandinaaviset lainasanat kuin paukku, saippua, 
renki ja kaupunki. Viimeksimainittu sana samoin kuin 
Ilmarisen sisaren nimi Annikki, jos se runoon alkuansa 
kuuluu, on myös ajan määrääjänä huomattava. Mainittava 
on vielä korvarenkaitten pyyntö, joita nuoremmaltakin 
rautakaudeltakin poikkeuksellisesti tavataan. 1 

Hiiden ja Saaren rinnastus on verrattava Hiiden ja 
Luotolan rinnastukseen Sämpsän runossa, jossa kutsujana 
on Saarelaisena tuntemamme Ahti. Että tässäkin runossa 
Saarella on tarkoitettu Ahvenanmaata, vahvistavat paikan- 
nimet Simasalo ja Lemmenlahti, joilla on vastineensa Ahve- 
nanmaalla ja Turun saaristossa. Nykyinen Simskälan saari 
Sundin pitäjässä ja Lemlax Paraisissa tavataan vanhoissa 
asiakirjoissa Symesala ja Lemmelax muotoisina. Lem- 
alkuisia nimiä on useitakin, kuten Lemlandin (< Lemme- 
land) pitäjässä Lemströmin kanava ja Lemböten kappelin 
jäännökset, jossa merimiehet ovat rukoilleet ja joka mai- 
nitaan jo 1200-luvulla matkaoppaassa. Mielikuva lähek- 
käisestä purjehtimisesta ja jäällä ajamisesta soveltuvat 
Turun saaristoon, jossa myös ajatus, että Ahtia merellä kyl- 
mämään on tarvittu väkipakkanen, on voinut syntyä. 


A. M. Tallgren, Suomen muinaisuus s. 183. 



Käärmepellon kyntäminen edellyttää paitsi mahdolli- 
simman leutoa seutua, jossa käärmeitä on runsaasti, myös 
kaskimaita, joilla lahoavat kannot tarjoavat edullisia piilo- 
paikkoja käärmeille. ~ 

Pakanuuden ajan rajalle vie pyhien oritten maininta. 
Frey jumalalle, jonka palvonnan olemme todenneet Sämp- 
sän " runossa, olivat erikoisesti pyhitettyjä hevoset, joita 
hänen pyhäkköään varten elätettiin. Hiiden linna on voi- 
nut' saada nimensä kaupungin luona olevasta »hiidestä” eli 
pyhästä lehdosta. * 1 ' 

Iso härkä. 

UK 20: i — 118 < VK 13: 1 — 90 < AK 8: 1 — 53. SMR 12, 
16 I; FFC 67 s. 157 — 75; KRH s. 623 — 32, 816 — 7. 

Pohjolassa vietettävien häiden kuvaukseen Lönnrot on 
käyttänyt Päivölän pitojen valmistusta Lemminkäis- 
runoissa. Sen alkuun on hän sovittanut runon Isosta 
härästä, jonka Vienan ja Aunuksen läänin laulajat ovat 
usein liittäneet Lemminkäisen loitsutaisteluun, missä härkä 
lauletaan juomaan lampea lattialta. 

Kainuussa ja Suomessa kasvaa niin suuri härkä, että se 
ulottuu Hämeestä Tornioon. Päivän tarvitsee pääskynen 
lentääkseen sarvien väliä ja kuukauden orava juostakseen 
pitkin selkäpiitä. Härkää iskemään tuodaan Ukko ynnä 
muita taruhenkilöitä. Ukon heristäessä kirvestään, härkä 
päristää päätään. Kaikki pakenevat : Ukko kuuseen, Ryö- 
nikkä eli Akka pihlajaan, Virokannas vaahteraan, Päivä- 
nen pajuille, muut jumalat muihin puihin uhaten kuitenkin 
tulla toiste (SMR 12). 

Runoa on laulettu Vienan läänissä ja Varsinais-Inke- 
rissä sekä Ison sian runona (huomaa: kärsä VK 20:61) 
Karjalan kannaksena ja Vermlannissa. 



Paikannimet Suomi Varsinais-Suomen merkityksessä ja' 
Häme ynnä Kainuu ja Tornio viittaavat Länsi-Suomeen ja 
sen pohjoiseen siirtolaisalueeseen. Sitä vastoin henkilö- 
nimistä Ukko, Ryönikkä ja Virokannas vastaavat Agrico- 
lan karjalaisen jumalainluettelon Ukkoa ja hänen puoli- 
soaan Raunia ynnä kaurankaitsijaa Virankannosta. Palvoa 
sanasta johdettava Päivänen tavataan Ukon kertosanana 
vienankarjalaisissa loitsuissa. 

Tässä runossa on mahdollisesti tahdottu pilkata karja- 
laisia, jotka vielä viime vuosisadan lopulla Laatokan 
Mantsinsaarella ovat toimittaneet härkäuhreja ukkosjuma- 
lan edustajalle pyhälle Iljalle 'Eliakselle’. Että runo on 
voinut syntyä Länsi-Suomessa, osoittaa säkeen: ,,muut 
jumalat muihin puihin”, säilyminen eteläpohjalaisessa 
Ähkyn luvussa. 

Kainuun on Lönnrot Vanhassa Kalevalassa muuttanut 
Karjalaksi ja Uudessa Kalevalassa lisännyt Virokannak- 
selle mainesanan karjalainen, joka tällä on runossa Väinä- 
möisen tuomiosta. Härän tappajan etsimisen Karjalasta ja 
Venäjältä hän oli jo Alku-Kalevalaan sovittanut Ison tam- 
men kaadannasta, josta Ison härän toisintoihin on todelli- 
seksi tappajaksi otettu Tulen syntyyn alkuaan kuuluva 
musta mies merestä. 

Varsinais-Inkeristä on Ison härän runo kulkeutunut 
myös Pohjois-Viroon. Siellä se on sekaantunut virolai- 
seen pitolauluun, jossa isäntää kiitetään ison härän tappa- 
misesta. Tästä taas ovat säkeet : „sata syltä sarvet pitkät, 
tuhat syltä turjat (niskat) laajat” siirtyneet Inkerin rajan 
yli suomalaiseen runoon. Itäisempi luonnoton muunnos: 
»turpa paksu”, osoittaa ,näiden säkeitten kulkusuuntaa. 



Pohjolan (< Päivölän) pidot. 

UK 20: 119 — 614 < VK 13: 9 1 — 420 < AK 8: 54 — 221. 
SMR 17 I, 16 I, II; FFC 67 s. 77— 88, 15—28,. 180—7; SSL 
s. 241 — 6; KRH s. 516 — 34. 

Lemminkäisen retki Päivölään on alkanut pitojen val- 
mistuksella Jumalisten juominkeihin. Niitä varten on tehty 
satoja, jopa tuhat syliä laaja tupa. Ei kuulu kukon laulu 
laelta lattiaan eikä penin haukku perästä oveen Ukon 
uudessa tuvassa. Kesän ja talven on kestänyt oluenpano, 
salo on puita poltettu, järvi vettä kuivattu. Päivölän isäntä 
työntää kutsujia joka haaralle, käskien tuomaan rujot, ram- 
mat ja sokeat, mutta kieltää kutsumasta Lemminkäistä, 
koska hän on lehtopoika. Tunnettavan sanoo Lemminkäi- 
sen siitä, että hän katselee yli kansan sekä parantaa sokeat, 
kädettömät ja jalattomat (SMR 17 I). 

Uuden tuvan kuvaus tavataan vain Suomen Pohjois- 
Karjalassa. Välistä siihen liittyy säepari: ,,peräseinä 
peuran luista, sivuseinä sirkan (< siilin) luista”. Tämä 
kuuluu länsisuomalaiseen kehtolauluun, jossa tuuditetaan 
lasta Tuonelaan ja kuvataan sen uutta tupaa, s.o. hautaa. 
Tämä on sivulta sylen ja perältä kyynärän laajuinen ja 
sisustettu erilaisten eläinten luilla; sinne ei kuulu kukon 
laulu eikä koiran haukku (SUSA XXIII 2). 

Ukon uutta tupaa vastaa loitsurunoissa Tuurin uusi ja 
Päiväsen laeton tupa (UK 15: 427 — 8). Tuuri muistuttaa 
äänteellisesti skandinaavien T koria ja Päivänen tavataan 
Ukon mainesanana, joten Ukko tässäkin tarkoittanee ukkos- 
jumalaa ja hänen tupansa taivasta. Rampojen ja sokeit- 
ten kutsuminen johtaa mieleen raamatullisen vertauksen 
(Luukk. 14:21) ja lehtopojan Lemminkäisen kuvaus Kris- 
tuksen. 

Myös alkuosa Lemminkäisen Päivölänretkeä osoittautuu 



niinmuodoin kristillisperäiseksi legendaksi. Lemminkäi- 
sen kutsumatta jättämisen syistä voivat toraisuus ja kevyt- 
mielisyys johtua Kaukomielen runon jatkosta. 

Tähän osaan Päivölän runoa on kiinteästi sekaantunut 
Kaukomielen runon alkuosa. Siinäkin kuvataan juoma- 
pitoja, joita varten kähäräpäinen t Kalevan poika panee 
olutta. Käytteeksi hän ottaa tappelevien karjujen eli oras- 
sikojen kuolaa. Lähettämilleen kutsujille hän selittää: 
„Ahti saarella asuvi, Kauko niemen kainalossa, Veitikka 
(< Vetrikka) nenässä niemen.” Näiden samojen maini- 
taan Kalevan kantaessa olutta juopuneen Saarialan juomin- 
geissa, kirjaverkojen vakoissa (SMR 16 I). 

Ettei Kaukomielen rtino ole Karjalan puolella syntynyt, 
osoittaa karjuin ja orasain vääntyminen Suomen Pohjois- 
Kar jalassa karhuiksi ja orosiksi, -jotka eivät sovi tois- 
tensa kertosanoiksi, sekä kerron vaatimat korjausyritykset 
Vienan Karjalassa: karhut ja kontiot tai oriit ja tctynmat. 

Päivölän ja Kalevan pojan oluenpanoihin on vielä yhdis- 
tetty lintujen ja Neitsyt Maarian oluenpanot. Edelliseen 
virolaisperäiseen pikkurunoon kuuluu oluen valmistus muu- 
tamasta ohran jyvästä, jälkimmäiseen loitsuntapaiseen 
kämmenissä hieromalla synnytettyjen oravan, näädän ja 
mehiläisen lähettäminen käytteen hakuun (SMR 73). 
Tilapäisesti oh tähän yhteyteen vielä sovitettu Humalan 
synty ja Onnen ohrankylvö (SMR 72, 54) sekä Humalan, 
ohran ja veden keskustelu ynnä Oluen uhkaus katkoa van- 
teensa, jollei saa laulajaa. Viimeksimainittuun joskus liit- 
tynyt laulajan etsintä on mukailtu Kantelen synnystä. 

Yleisesti alkaa oluenpano Päivölän pitoihin mainitse- 
malla saarelta näkyvän savun ja tulen, jota koetetaan 
arvailla sodan savuksi tai paimenen tuleksi. Välistä on 
pantu kaikki kansa katselemaan tai Lemminkäinen arvai- 
lemaan tai kysymään äidiltänsä. 



Lönnrot on Uudessa Kalevalassa Pohjolan pitojen 
äärettömästä ainesten kulutuksesta erottanut oluenpanon 
mitättömistä aineksista siten, että on sen pannut oluen syn- 
tyä esittävän ukon suuhun. Erottamalla vielä kertosanat 
Osnnotar ja Kalevatar toisistaan hän on saanut oluenpani- 
jalle apulaisen. 


Häärunot. 

UK ig: 355 — 518, 21: 1 — 25: 672 < VK 12: 212 — 81, 14: 
1 — 16:373 < AK 7: 384 — 416 , 8: 222 — 709. Salminen, Länsi- 
Inkerin häärunot, Suomi V 7 s. 103 — 80; Holmberg-Harva, Kauko- 
Karjalan häärunot. 

Vuonnisen Vaassila Kieleväisen viittauksen mukaan 
Lönnrot sovitti yhdistelmän vienanpuoleisia Naimakan- 
san virsiä” kertovaisten runojen väliin asettaen nekin ker- 
tomuksen puitteisiin. 

Heti Kilpakosinnan jälkeen, kun vaaditut ansiotyöt on 
suoritettu, Pohjolan emäntä esittää sulhaselle osoitetun 
kysymyksen, mistä tiesi neidon kasvaneeksi. Vastaajana 
on Alku-Kalevalassa Ilmarinen, mutta Vanhassa Kaleva- 
lassa lapsi lattialta, joka uudessa laitoksessa on pantu sitä 
ennen esittämään Kihlontavirren johdannon, n.s. Kokko- 
virren. Tässä kuvataan kokon lentoa kolmen linnan päälle, 
joista miesten on rauta- tai kivikatto, naisten vaski- tai 
lautakatto, mutta neitten liinakatto, niin että kokko pääsee 
sisälle ja saa paraan parvesta ryöstetyksi. Hääpitojen 
valmistusten ja kutsujen lähettämisen jälkeen Pohjolan 
emäntä ottaa vastaan hääjoukon Vävyn virrellä, joka alkaa 
kuvittelulla, että tuuli on pannut meren rannan raikumaan, 
ja päättyy kehoitukseen tuoda vahainen tuohus, että voisi 
nähdä vävyn silmät. Sitten kerrotaan kestityksestä, jonka 
jälkeen Vanhassa Kalevalassa Väinämöinen esiintyy lau- 
lajana turhaan kehoitettuaaji Ilmarista. Uudessa Kaleva- 



lassa tarjoutuu laulajaksi ensin lapsi lattialta, jota uunin 
päällä oleva ukko ei kelpoita, valittaen omankin äänensä 
sortumista. Vanhassa Kalevalassa seuraa runon eli laula- 
jan reen rikkuminen ja Väinämöisen toinen käynti Tuone- 
lassa, joka uudessa laitoksessa on siirretty sulhasen kotona 
vietettyjen häiden loppuun. 

Niinikään Pohjolan emäntä häävirsien sanoilla puhut- 
telee sekä sulhasta että morsianta, ja Pohjolan neito tunnel- 
marunoin ilmaisee haikean mielialansa. Äiti esittää myös 
Lohdutus- ja Neuvokkivirret aikaisemmissa laitoksissa tällä 
kohtaa. Uudessa Kalevalassa erikoinen talon askarvaimo 
esittää ensin Itketysvirren ja neito uudelleen ilmaisee tun- 
nelmiaan, vasta sitten lapsi lattialta laulaa Lohdutusvirren 
ja Osmotar eli Kalevatar Neuvokkivirret. Tämän jälkeen 
kulkuriakka kuvailee elämänkokemuksiaan naimatonna ja 
naimisissa ollessaan sekä esittää kertovaisen runon entisessä 
vanhempain kodissa OI jämissä käynnistä. Sitten neuvo- 
taan sulhoa hyvään kohteluun, johon kulkuriukko uunilta 
vastaa kertoen yrityksistään noudattaa naisen mieltä. 
Tähän Lönnrot on käyttänyt Annikaisen ja Kestin virren 
varoitusta miehen mielen noudattamisesta (SMR 27, Kant. 
tutk. I s. 82). 

Jälleen morsian antautuu surun valtaan lausuessaan 
jäähyväiset, joihin liittyvät Ilmarisen leikilliset lähtösanat 
Iivana Kojosen pojan runosta. Alku-Kalevalaan on tästä 
runosta otettu myös keskustelu matkalla, jota Vanhassa 
Kalevalassa on vielä laajennettu, mutta joka Uudessa on 
siirretty Ilmarisen toiseen kosintaan. 

Alku-Kalevalassa esittää sulhasen kotona Tulovirren 
Ilmarisen äiti. Tämä saa Uudessa Kalevalassa nimen 
Lokka ja mainesanan Kalevatar , jotka tavataan Marketan 
runossa muodostuneina sanoista lokki ja kajavainen. Van- 
hassa Kalevalassa jatketaan uudella kestityksen kuvauk- 
sella, jonka jälkeen Väinämöisen esittää Hääkansan ylis- 



ty s virsiä. Uudessa Kalevalassa tuliaistervehdysten jälkeen 
lapsi lattialta ja sulhasen äiti väittelevät morsiamesta, jota 
jälkimmäinen kehuttuaan lohduttelee. Väinämöisen ylis- 
tysvirsiä seuraa, kuten mainittu, hänen toinen käyntinsä 
Tuonelassa, 

Häärunoista on toistaiseksi tutkittu vienan- ja aunuk- 
senpuoleisia viittauksin etupäässä pohjoisen Suomen-Kar ja- 
lan toisintoihin sekä länsi-inkeriläisiä viittauksin toiselta 
puolen virolaisiin, toiselta puolen suomalaisiin, etupäässä 
eteläisten runoalueitten toisintoihin. Näistä tutkimuksista 
päättäen jakaantuvat häärunot samoinkuin kertomarunot 
sisällykseltään kahteen ryhmään: suomalaiseen ja Virolai- 
seen. Vienan Karjalan ja Viron häärunoille yhteisiä säkeis- 
töjä on huolimatta häämenojen tarjoomista yhtäläisistä 
aiheista hyvin vaikea todeta. Inkeriläisissä häärunoissa 
tapaa sekä pohjoisten karjalaisten alueitten että Viron hää- 
runojen säkeistöjä, jälkimmäisiä ilmeisesti runsaammin. 

Pohjoisten alueitten häärunoissa viittaavat saman- 
laiset kielelliset ja asialliset seikat kuin kertomarunoissa 
Etelä-Suomeen ja nimenomaan meren rannikolle. »Men- 
neen ja linnoineen”, huomauttaa Harva-Holmberg (s. 271), 
„on Kokkovirsi, mikäli sen aihe on maassamme keksitty, 
saattanut syntyä joko Länsi-Suomessa tai Itä-Suomen etelä- 
osassa. Edellisen puolesta puhunevat kuitenkin omanto- 
muodot miesten ja naisten. — Jos taas runomme, jonka 
aihe on kansainvälinen, on muusta kielestä mukaeltu, on 
vielä todennäköisempää, että se on suomalaiseen runopukuun 
puettu Länsi-Suomessa.” Isännän ja emännän ylistyksellä 
on vastineensa länsisuomalaisessa Tapanin virressä. 

Jos on valittava Lounais- ja Kaakkois-Suomen välillä, 
jota jälkimmäistä Harva-Holmberg haluaisi puoltaa mui- 
hin häärunoihin nähden, on otettava huomioon, että Laato- 
kan länsirannikko, kuten mainittu (s. 12), sai aikaisem- 
man suomalaisen asutuksensa 800-luvulla Lounais-Suomesta 



ja että Suomen lahden rannikko, jota meren ranta lähinnä 
tarkoittaa 1 , oli koillisosaltaan siihen aikaan asumaton. Että 
lounaissuomalaiset siirtolaiset olisivat luoneet runolajin, 
jota kotipuolella ei tunnettu, on yhtä vähän luultavaa kuin 
että myöhemmin saapuneet karjalaiset olisivat tuoneet mu- 
kanaan häärunoja, joiden puute itäisimmässä Suomen Kar- 
jalassa, Keski-Aunuksessa ja Tverin Karjalassa on silmiin- 
pistävä. 

Paitsi muutamia sekä Lounais- että Kaakkois-Suomen 
puolesta esitettyjä kansantieteellisiä todisteita, jotka vaati- 
sivat erikoista tutkimusta, on Harva vetänyt esille pari 
luonnontieteellistä seikkaa, nimittäin sison eli satakielen 
ja hanhen maininnat. Hän huomauttaa, että edellinen on 
tuntematon Länsi-Suomessa ja että jälkimmäinen tuskin on 
ainakaan Lounais-Suomessa pesinyt, sekä viittaa hää- 
runoissa morsiamelle osoitettuun kehoitukseen : „^stu han- 
hen askelilla”, joka edellyttää, että hanhi on tunnettu muu- 
tenkin kuin ohi lentävänä muuttolintuna. Viimeksimai- 
nittu säe tarkoittanee kuitenkin kesyä hanhea, jota on ollut 
tilaisuus joka päivä tarkastella. Mitä tulee sisoon, joka 
mainitaan vain yhdessä ja samassa säkeistössä sekä hää- 
runoissa että myös Kilpakosinnassa, on se voinut tarkoittaa 
myös laulurastasta. 

Pakanuuden ajoilta periytyneeseen pihlajan palvontaan 
perustuu nuorikon neuvontavirressä kehoitus kovin varo- 
maan pihapihlajaa, koska sen oksat ovat pyhät ja marjat 
vielä pyhemmät. Lönnrot on väärinkäsityksestä lisännyt 
selityksen oksien käyttämisestä kasvatustarkoitukseen (UK 
23:227 — 30). 

Erityisesti on huomattava kertomarunojen sankari- 
nimien esiintyminen mairittelusanoina häärunoissa, kuten : 
„päämies pojut Kalervon, minun Ilmaro eli Ismaro isoni 

1 Samassa Vävyn virressä esiintyy,, Saksansalmi, joka kuten 
myös Suolasalmi Karhunpeijaisrunoissa, tarkoittaa Juutinraumaa. 



tai Vetra veljyeni”. Että näillä nimityksillä on kunnioit- 
tava, herraa vastaava merkitys, näkyy morsiamen puhutte- 
lusta: „rouva siityinen sisoni”. Häärunot nähtävästi edel- 
lyttävät sankarirunojen tuntemista, mikä myös niiden syn- 
tymäpaikkaan ja ^aikaan nähden on huomioon otettava. 


Lemminkäisen matka pitoihin ja käärmeolut. 

UK 26: 1 — 27: 204 < VK 17: 1 — 578 < AK 9: 1 — 396. 
SMR 17 I, 18; FFC 67 s. 85 — 107, 60 — 77; KRH s. 553 — 71, 
805— 9- 

Lemminkäisen Päivölän retken keskiosassa mainitaan 
hänen peltoa kyntäessään kuulleen kutsujain kulkevan, 
heittäneen hevosensa Luojan tanterelle ja lähteneen äitinsä 
luo hää- eli pitovaatteita pyytämään. Kaksi kavetta eli 
kolm e L uonnotarta kieltää häntä lähtemästä kutsumatta 
kuvaillen kolmea tiellä vaanivaa vaaraa: hautaa, joka on 
täynnä kuumia kiviä, patsaan paksuista käärmettä ja 
tulista kokkoa tulisen joen luodossa, ynnä perillä uhkaavaa 
surmaa: omaan miekkaan laulamista. Lemminkäinen mat- 
kallaan saa haudan ja käärmeen kääntymään pitkin tietä ja 
kokon ummistamaan silmänsä puhuttelemalla niitä Juma- 
lan luomiksi (SMR 17 I). 

Sanan voimalla selviytymisessä ilmenee kristillinen 
piirre. Runon loppuosassa Maariaksi mainittu äiti esiin- 
tyy alussa kolmena Luonnon eli Luojan tyttärenä, jotka 
vastaavat kolmea Maariaa germaanisissa loitsuissa. 

Tähän osaan Päivölän virttä on pohjoisilla runoalueilla 
sulautunut Lemminkäisen Luotolan retki, joka Inkerin puo- 
lella on tavattu itsenäisenä runona. 

Lemminkäinen lieto poika lähtee Luotolaan eli Väinään 
lankonsa ja sisarensa luo. Sisar, jolla on tieto veljensä 
tulosta, teettää käärmeaidan ja laskee koirat kahleista. 
Miekallaan Lemminkäinen näistä esteistä suoriutuu. Kun 



sisar tuo hänelle olutta kaksikorvaisella tuopilla, katsoo 
hän kahden kannen alle, jossa kuhisee matelijoita ja sam- 
makoita. Puhaltaen olueen hän sen juo, ja toivotettuaan 
tuopin tuojan, kannun kantajan Tuonelaan, .iskee miekal- 
laan sisarensa ja lankonsa kuoliaaksi (SMR 18). 

Sanat tuoppi ja kannu, jotka ovat ruotsinkielen välittä- 
miä lainasanoja keskiaikaisesta alasaksasta, määräävät 
runon syntymäpaikan ja -ajan. Myöskin juoma-astian 
kaksikorvaisuus ja kaksikantisuus on huomioonotettava 
piirre. 

Luotola voidaan yhdistää Agricolan mainitsemiin „luo- 
tolaisiin”, jotka omistivat kristinuskon aikaisemmin kuin 
manterella asuvat ..suomalaiset”. Jälkimmäisten ahdis- 
taessa täytyi luotolaisten usein pursineen lähteä Ruotsiin 
turvaa ja apua niinkuin ..langoistansa ja ystävistänsä” 
pyytämään. Tätä vihamielisyyttä läheisten naapurien 
välillä kuvastaa runo Lemminkäisen Luotolanretkestä. 
Että ne ovat olleet erikielisiä, osoittaa runo Naisensa tap- 
pajasta umpiruotsalaisesta uroosta (SMR 31). 

Myöskin Ahdin ja Kyllikin runosta on kohtia joutunut 
samaan yhteyteen. Siitä johtunut on usein esiintyvä soti- 
sovan vaatimus, jolloin joskus naista eli vaimoa puhutellaan, 
samoin isänsä miekan ja sotaoriin vaatimus. 

Että Lemminkäistä matkalla kohtaavat vaarat kuulu- 
vat kahteen eri runoon, näkyy siitäkin, että samassa 
toisinnossa ovat paikannimet Päivölä ja Luotola kumpikin 
kohdallaan saattaneet säilyä. 

Näin yhdistettyihin vaarojen kuvauksiin on voitu vielä 
tehdä lisäyksiä. Ilomantsin Mekrijärven Sissonen luette- 
lee äidin varoituksessa laulamisen Untamon susien suuhun, 
tuliterään miekkaan ja palavaan puuröykkiöön ; niistä 
sanoo Lemminkäinen selviytyvänsä laulamalla esiin lam- 
paita, leppäisen uroon sekä jäisen lammin tämän alitse 
sukeltaakseen. Samoja vaaroja ja selviytymisiä kohtaam- 



me Vienan Karjalankin toisinnossa alkuperäisiin sekaantu- 
neena. Susiksi ja karhuiksi muunnetuille kahlekoirille lau- 
letaan lampaita suuhun ja samoin kokolle teiriä; toisinaan 
ne ovat villoista tai höyhenistä synnytettyjä käsissä hiero- 
malla, niinkuin Oluen synnyssä käytteenhakijat. Itäpohja- 
laisessa kirjaanpanossa ilmaantuu tulisen kosken, koivun 
ja kokon ohella tulinen saari, sauna ja mies, joka niinikään 
hampaitaan hioo ; tässä, saunassa kylpemään valmistaa Lem- 
minkäinen miehen, lepästä ja hongasta (> lumesta ja han- 
gesta UK 26: 169 — 70). 

Viimeisenä vaarana mainitaan Vienan Karjalassa usein 
sadat seipäät mäellä, miehen päitä täynnä kaikki paitsi 
yhtä, johon Lemminkäinen ottaa pään kuolleelta. Sama 
seivästö tavataan Suomen Itä-Karjalassa Kilpakosinta- 
runossa, johon se ei kuitenkaan alkuaan kuulu, sekä venä- 
läisissä ynnä keltiläisissä saduissa. 

Vielä on Lemminkäisen äidin suuhun voitu sovittaa 
kehoitus siivosti käyttäytyä pidoissa, jonka Latvajärven 
Arhippa Perttunen esittää erikoisena runona (TT s. 57) ; 
tämän varoituksen länsisuomalaisuuden todistaa sen esiin- 
tyminen vesilahtelaisessa runossa. Elinan surmasta (SMR 
39 )- 

Samassa runossa tavataan vastine Lemminkäisen saa- 
puessaan toisinaan saamaan vastauksen, että tupa on mie- 
hiä, talli hevosia varten. Yleisiä pitoihin tulon kuvauksia 
ovat myös kysymykset, onko pidot jo pidetty ja miksi ei 
pitoihin kantamistaan ohrista saa nauttiakseen. Valituk- 
seen, ettei ole lempivieras, jollei tuoda olutta, liittyy välistä 
sen ynnä leivän siunaaminen, ja kysymykseen, onko olutta 
ostaa, lisäys: „juoda juossehen urohon”, jotka molemmat 
hyvin soveltuvat kulkijateinin lauluiksi. 

Pohjolan sijalla tavataan Suomen Itä-Karjalassa tila- 
päisesti eläinsatujen Ilmolasta vääntynyt Ilpola, josta edel- 
leen on muodostettu emännän nimi Ilpotar. Oluen tuojana 



esiintyy astianpesijätyttö eräässä vienanpuoleisessa kir- 
jaanpanossa. 

Jo »Lemminkäisessä” on Lönnrot kansanlaulun viit- 
tausten mukaan sovittanut ison käärmeen kohdalle Käär- 
meen luvun. Uudessa Kalevalassa on hän lisännyt käär- 
meen alkuperän tiedustelun yhdistäen Vesi- ja Maakäär- 
meen ynnä Käärmeen päänosien synnyt (SMR 77 B, C, H ; 
SSL s. 29 — 35, 45 — 8). 


Kaukomielen kaksintaistelu ja pako Saareen. 

UK 27: 205 — 29: 602 < VK 17: 579 — 18: 343 < AK 9: 
397—663. SMR 16 II— IV; FFC 67 s. 27—60; KRH s. 535 — 
52, 806 — 9. 

Kaukomielen runo (s. 88) jatkuu Kalevan pojan oluen- 
panon ja pitovieraitten juovuttamisen jälkeen kaksintais- 
telun kuvauksella. Vetrikka verevä poika kaataa olutta 
Kaukomielen kaavulle, joka siitä suuttuu, koska se. on sota- 
retkellä saatu. Miekkoja mitellessä on Vetrikan vähäistä 
pitempi, joten hän saa ensin iskeä. Kun hän lyö miek- 
kansa ovenkamanaan, lähdetään pihalle jatkamaan taiste- 
lua, jolloin Vetrikan turhaan tavoitellessa Kaukomieli 
sivaltaa kerralla häneltä pään poikki. Kotiin kiiruhta- 
valta äiti tiedustelee, onko hänet olutsarkoin saarrettu, nai- 
sin naurettu vai hevosin herjattu, ja neuvoo häntä pakene- 
maan saareen, jossa isä aikoinaan on piillyt. Täällä on 
häntä vastassa satoja neitosia, jotka hän kaikki viettelee. 
Viimein hänen täytyy poistua miesten puolelta uhkaavan 
koston tieltä. Saarelle jäävät immet surevat, niin kauan 
kuin purjepuu näkyy, ja hän itse itkee purressaan, niin 
kauan kuin kirkonharju haimentaa. Sitten hän laskee 
syvemmälle Ruotsin maata, keskelle Viron taroa (SMR 16). 



Viimeksimainitut paikanmääräykset osoittavat, että 
runo on syntynyt Lounais-Suomessa. Ainoa saari, jossa 
voi kuvitella asuneen sata-, jopa tuhatkunta neitosta, on 
Ahvenanmaa. Kristinuskon ja pakanuuden vaiheaikaan 
viittaa toiselta puolen kirkon maininta ynnä latinaisesta 
capa sanasta johtuva kaapu , toiselta puolen tämän kaavun 
saanti sotaisella ryöstöretkellä ja kevytmielinen elämä 
Saaressa. Äidin tiedustelussa esiintyvä kysymys, oliko 
oritten ottelussa voitettu, viitannee vanhaan skandinaavi- 
seen tapaan panna toimeen tappeluita oritten kesken. 

Kaukomielen runoon kuuluvan eväitten pyynnön länsi- 
suomalaisuutta osoittaa sen esiintyminen TClaus Kurjen lau- 
sumana Elinan surmarunossa (SMR 39). Tässä on säily- 
nyt alkusanaani (säkkihin evästä); sitä ei ole Vienan 
Karjalassa tunnettu varustamisen merkityksessä, josta 
syystä se on vaihdettu pakenijan kiireeseen nähden vähem- 
män sopivaan säästä sanaan. 

. Kaukomielen runon yhtyessä Lemminkäisrunoihin tuli 
hänen vastapuolelleen kaksintaistelussa toisen pitovieraan 
Vetrikan sijalle pitojen isäntä. Miekanmittelyn lisäksi 
tuli toisinaan sadunomainen loitsutaistelu, jossa lauletaan 
vastatusten parittain: orava ja näätä, jänis ja kettu, 
lampi ja härkä, joskus myös kana ja haukka, lammas ja 
susi, hevonen ja karhu; Lönnrot on näitä järjestellyt jo 
Alku-Kalevalassa yhtämittaiseksi ketjuksi lisäten koiran. 
Sadui sta tilapäisesti lainattuja piirteitä ovat lehmän taljalle 
asettuminen ja houkutteleminen taaksensa katsomaan. 
Kuolleen pään paneminen tyhjäksi jääneeseen seipääseen 
on Lönnrotin tähän sovittama Lemminkäisen tulosta pito- 
paikalle. Veden vaatimus vihaiselta tai verevältä piialta 
käsien pesua varten Kalevan pojan eli hyvän (> UK 27: 
404 häjyn) miehen veristä olisi ymmärrettävissä, jos 
pidoissa surmattu olisi pitojen isäntä, hyväksi mieheksi 



sanottu Kalevan poika ja verevä piika verevän pojan sijai- 
nen. Mutta se saattaisi myös kuulua Pätöisen pojan Päi- 
völän virteen, jolloin sitä voisi verrata Pilatuksen käsien 
pesuun. Merkillinen on isketyn pään sisäänkantamiseen 
liittyvä selitys: se on pää pojan pätöisen eli kultaisen ome- 
nan; jälkimmäinen on Kristuksen mainesanoja Neitsyt 
Maarian lapsenetsintävirressä. 

Kaukomielen kotiinpaluuseen on liittynyt kuvaus takaa- 
ajavasta haukasta, jolla on Ahdin silmät ja joka Ahtia( !) 
muistuttaa yhteisistä taisteluista. Tämä on nähtävästi kat- 
kelma Ahdin ja Kyllikin runon jatkoa (SMR 15 II), josta 
myös valan vaatimus, ettei 60 kesänä käy sotia, on Kylli- 
kiltä äidin lausumaksi siirretty. 

Tilapäisesti Väinämöisen polvenhaavarunosta lainattu 
veneenveisto värttinän muruista on vaatinut entisen purren 
hävittämistä. Tämän on Lönnrot Vanhassa Kalevalassa 
esittänyt suoritetun polttamalla vihamielisyyden osoituk- 
seksi. 

Kaukomielen pyyntö kotoa lähtiessä, että takaa-aj availe 
Pohjan eli Pimentolan joukolle ilmoitettaisiin hänen men- 
neen kaadettuaan kasken, jossa jo on laiho leikattu, on 
Uuteen Kalevalaan otettu runokatkelmasta, joka kuvailee 
Neitsyt Maarian pakoa kylväjän ohitse ja hänen ihme- 
tekoansa. Saarelle saapumiseen on lisätty kaskipaikan tie- 
dustelu, johon on voitu sovittaa Kultaneidon taontaan kuu- 
luva kuvaus Saarenmaan jaosta (SMR 6). Luvan pyyntö 
laulamiseen on kokoonpantu useista Laulajan runoista. 
Eräässä vienanpuoleisessa toisinnossa tavattava yhden 
Saaren immen ylenkatsominen on Lemminkäisen surma- 
runon vaikutusta. Hänen haaksirikon toivotuksensa on 
antanut Lönnrotille aihetta Uudessa Kalevalassa sovittaa 
Lemminkäisen Saarelta lähtöön tilapäisen muodostuksen 



Väinämöisen ammuntaa. Kovan tuulen kaataessa veneen 
Väinämöinen joutuu veden varaan ; sitten hän nousee talon 
mäelle, esittäen emännälle tavallisen laulajan pyynnön, että 
aitasta tuotaisiin voita ja olutta. Lemminkäisen kotiintulo 
on Lönnrotin, erilaisista säkeistä kokoonpanona. 


Ahdin nieriretki. 

UK jo: i — 500 < VK 18: 344 — 593. SMR 15 II; FFC 67 
s. 134 — 41; KRH 596 — 601, 607 — 10. 

Ennenkuin Europaeus oli löytänyt Ahdin ja Kyllikin 
runon alkuosan täydellisenä Repolasta Pohjois-Aunuksesta, 
oli Lönnrot Vienan Karjalasta tavannut toisinnon, jonka 
oli liittänyt Lemminkäisrunojen loppuun Vanhassa Kaleva- 
lassa. Se alkoi säeparilla: „Aika on Ahtia sanoa, Veitik- 
kiä vieretellä.” Lyhyen valojen maininnan' jälkeen kuva- 
taan' Ahdin purren valitus, ettei pääse sotaretkille. Purtta 
lohduttaessaan Ahti muistaa, että hänellä on T eiri eli Teuri 
tiedossaan, Kuuro kuulemoisissaan. Tämä toveri on heti 
valmis mukaan' tulemäah, vaikka on vasta nainut. Jalan 
hän kenkii kiukaalla, toisen lattialla ja vyöttäytyessään on 
hän jo ulkona veräjällä. Valitettavasti runo kätkee hänen 
ottamansa keihään kuvaukseen jatkuen Laivaretkellä, johon 
liittyy Kantelen synty. Sitten seuraa Pakkasen lukua, 
jossa mainitaan muinaisesta väkipakkasesta „kun Ahdin 
merelle kylmi” (SMR 15 -II). 

Lönnrot sai tästä aiheen kuvailla Pohjolan emännän yri- 
tystä palelluttaa Lemminkäinen merellä sekä edelleen Lem- 
minkäisen selviytymistä pakkasen puhuttelun avulla ynnä 
purtensa jättäneen valittelua kotimatkalla. Uudessa Kale- 
valassa hän sovitti runon alkuun äidin kiellon, Nälkänie- 
men näkymisen matkalla ja Jaakko Pontuksen Riian ret- 



keen kuuluvan lihan ja kalan tiedustelun (SMR 41) ynnä 
hevosen luomisen huolista Päivölän retkeen eksyneestä tun- 
nelmarunosta (MR s. 172). Valitukset hän jakoi toverus- 
ten kesken. Toverin nimen Teiri eli Teuri on Lönnrot 
muuttanut Vanhassa Kalevalassa Tieraksi ja sen kertosanan 
Kuuro uudessa laitoksessa Kuuraksi . Tämän nimen on kui- 
tenkin täytynyt olla saman kuin alkusäkeissä mainitun 
V eitikin, jonka alkuperäinen muoto Vetrikkä on säilynyt 
Miehen tappajan Katrin runon (SMR 20) inkeriläisissä 
toisinnoissa. Kantasana Vetra esiintyy yleisesti inkeriläi- 
sissä häärunoissa veljen mainesanana Kalevan ja Osmon 
ohella. Tämä Vetra ja Viron runoissa tavattava muunnos 
Utra ovat voineet alkusoinnun vaikutuksesta vääntyä muo- 
doiksi Tetri > Teiri ja Kutro > Kuuro. 

Ahdin, Kyllikin ja Vetrikan runon täyttää sotainen 
henki, joka kuuluu suomalaisten viikinkiaikaan. Se ei 
ilmene yksistään pääsankarissa, jolle vesi tervaisen melan 
terältä maistuu paremmalta kuin kotoinen olut, vaan myös 
hänen toverissaan, vieläpä hänen elolliseksi kuvitellussa 
purressaan. Tämän ajan loppupuoleen viitannee valallisen 
sitoumuksen vaatimus, ettei enää lähtisi sotaretkelle. 


Kaleva ja Untamo. 

UK 31: 1 — 198. SMR 22; FFC 76 s. 6 — 30; KRH s. 643 — 
73, 809—13- Setälä FUF III, VII, X. 

Kullervonrunoista tunsi Lönnrot Alku-Kalevalaa 
kokoonpannessaan Gananderin julkaiseman kappaleen Ka- 
levanpojan töihin panoa ja paimenen kostoa emännälle. 
Jälkimmäistä hän tapasi katkelman Kilpakosinnan ja Iivana 
Kojosen pojan runon jälkeisenä liitteenä Vuonnisen Vaas- 
sila Kieleväisen sekavassa kokoonpanossa. Vanhaan Kale- 



valaan hän vielä liitti Kullervon sotaanlähdön kuolonsano- 
mineen. 

Yhtenäisen Kullervojakson Lönnrot sai luoduksi vasta 
sen jälkeen, kun Europaeus oli Inkerin puolelta löytänyt 
Kalevan eli Kalervon ja Untamon riidalla alkavan runon. 
Kahdesta pojasta on Untamoinen kasvanut Suomessa, s.o. 
Varsinais-Suomessa, Kaleva Ka-alkuisessa paikassa. Riita 
syntyy kalavesistä; kertomus kaurasta, uuhesta ja koirasta 
voi olla myöhempää lisäystä. Untamon sotajoukko tappaa 
kaiken Kalevan kansan, paitsi yhtä poikalasta, joka liek- 
kuu kätkyessä ja nauraa häntä uhkaaville miekoille. Pelä- 
ten tulevaa kostajaa Untamo lähettää orjansa poikaa veteen 
hukuttamaan, polttamaan ja hirttämään. Mutta poika tava- 
taan vedessä kulta-airoilla soutelemassa, tulessa kultakou- 
kulla hiiliä kohentamassa ja hirsipuussa kultakynällä kir- 
joittamassa isän ja äidin nimeä. Tähän kohtaan runo taval- 
lisesti pysähtyy jatkuen toisilla, pojan töihinpanoa esittä- 
villä runoilla. Pojan koston toimeenpanoon on harvoin ja 
hämärästi viitattu (SMR 22). 

Että runo on syntynyt pakanuuden ja kristinuskon vai- 
heilla, osoittaa toiselta puolen verikoston piirre, toiselta 
puolen kirjoituskynän maininta. Isän ja äidin nimen mai- 
nitseminen tavataan tosin vain yhdessä länsi-inkeriläisessä 
toisinnossa, mutta se tuskin voi olla kirjoitustaidottoman 
laulajan lisäämä. 

Tähän aikaan Suomi ei ole voinut merkitä muuta kuin 
Varsinais-Suömea, josta keskiajalta tunnetaan Untamalan 
pitäjä. Runon lounaissuomalaisuutta tukee sen alkusäkei- 
den säilyminen sekaantuneina länsisuomalaiseen piispa 
Henrikin ja kuningas Eerikin virteen, jossa alkuperäinen 
vastakohta on ollut vieraan maan ja Ruotsin välinen 
(SMR 38). Suomen vastakohtana itäisillä alueilla esiin- 
tyvä Karjala ei voi olla alkuperäinen Kalevan ja Untamon 



runossa. Piispa Henrikin virren toisinnoissa tavattavat 
Kaalimaa ja kaufimki todentavat vain alkuperäisen nimen 
Ka-alkuisuutta. Ehdotettu on Kaalantia Uudenkaupungin 
tienoilla, joka kuitenkin sisältynee Suomi käsitteeseen, ja 
Kainuuta, jolla on Satakunnankin rannikkoa voitu tarkoit- 
taa. Verrattakoon Kainuun ja Suomen vastakohtaa Ison 
härän runossa (s. 86). 

Kalevan ja Untamon runon eteen on Karjalan kannak- 
sella liitetty runo emon kasvattamista kanoista, joista kokko 
eli haukka vie yhden _Karj alaan, toisen Venäjälle, kolman- 
nen jättäen kotiin. Ristiriitaa kolmen naitavan neidon ja 
kahden kasvavan pojan välillä on joskus koetettu vähentää 
lisäämällä jälkimmäiseen kohtaan kolmas nimetön, joka 
joutuu kauppamieheksi Venäjälle. 

Keski-Inkerissä Untamo aseistaa metsän puut, niinkuin 
Pietari suuri historiallisessa runossa tai Jaakko Pontus 
suorasanaisessa tarinassa. Lönnrot on muuntanut metsät 
miehiksi ja kannot kaunoiksi. Kullervon syntyminen Unta- 
mon kotona surmaamatta jääneestä immestä on harvinainen 
muunnos. Kapalovöitten katkominen tavataan vain Ganan- 
derin kappaleessa ja esiintyy myös muissa runoissa. Eri- 
laisten puitten kokoominen rovioksi on lainattu Katrin ja 
Ruotuksen runosta (SMR 50). 

Runossa ilmenevä verikoston velvollisuus, joka on omis- 
tettu vastasyntyneelle lapsellekin, on antanut aihetta moniin 
vertailuihin, viimeksi Setälän tutkimukseen Kullervo — 
Hamlet. Yhtäläisyydet muiden kansain laulujen ja tärinäin 
kanssa, joissa verikostoa kuvataan, ovat kuitenkin liian yli- 
malkaisia eivätkä yksityiskohdissaan siinä määrin vastaa- 
via, että voisi todellista yhteyttä olettaa. Suomalainen 
runotar tässä niinkuin muissa sankarirunoissa on harvinai- 
sen omaperäinen. 



Kalevan pojan töihinpano. 

UK 31: 199 — 374, 34: 1 — 64 < VK 19: 1 — 124 < AK jo: 
1 — 36. SMR 24; FFC 76 s. 31 — 44; KRH s. 674 — 83, 695 — 7, 
815—6. 


Kullervon töihinpano tapahtuu Inkerin puolella tavalli- 
sesti Untamon kotona; harvoin mainitaan poika myödyn 
Venäjälle. Vienan Karjalassa sitävastoin, jossa runo Kale- 
van ja Untamon riidasta puuttuu, on töihinpanon säännölli- 
senä johdantona Kalevan pojan kauppaaminen sepälle Kar- 
jalaan, Vienaan t. vienoon Venäjänmaahan. Mitättömän 
hinnan kuvaus tavataan etelämpänä muussa yhteydessä. \ 

Yhteisiä eteläisille ja pohjoisille runoalueille ovat Lap- 
sen katson ta, jota virolaisilla ja vatjalaisilla tavataan hem- 
moitellun kotitytön tai älyttömän naisen kuvauksessa, sekä 
Kasken kaadan ta niin laajalti kuin ääni kuuluu (SMR 24), 
joka on Kalevan pojalle omistettu myös suoranaisissa kan- 
santarinoissa. Heinäntekoon sovitettuna viikatteen hiomi- 
sena jälkimmäinen tavataan paitsi Länsi-Suomessa myös 
Virossa; siinä muodossa näkyy Agricola hämäläisten j uma- 
lain luettelosta päättäen tarinan tunteneen. Muunnos, jonka, 
mukaan yhden tai muutaman puun kaadettua koko metsä 
kaatuu, osoittaa satujen vaikutusta. 1 / / l / Q C !<: / 

Mahdottoman aidan pano ja tuhoisa riihenpuinti ovat 
tilapäisesti lisättyjä pohjoisilla alueilla. Edellinen on Kas-, 
ken kaadannan jäljittelyä, johon Lemminkäisen käärme- 
aidan kuvausta on käytetty. Lönnrot on poistanut käär- 
meet Uudessa Kalevalassa. 

Vienan Karjalassa pannaan Kullervo sepän luona vielä 
veneessä soutamaan ja tarpomaan. Lönnrot on nämä 
Uudessa Kalevalassa siirtänyt Kullervon kotona oloon, joka 
on hänen oma muodostamansa liite. Kalevan pojan tiedus- 
tellessa, onko hänen väen takaa soudettava tai tarvottava, 
perämies Pelosen poika tai vetäjä Venarin poika Ahtaavat 



myöntävästi, jolloin hän soutaa veneen hajalle tai tarpoo 
nuotan tappuroiksi. 

Väkivoimainen tarvonta esiintyy kuitenkin yleisemmin 
sekä Vienan että Suomen Karjalan Tulensynty runoissa tuli- 
kalaa nuotalla pyydettäessä. Tarpojana on tavallisesti 
Väinämöinen , mutta Latvajärven Arhippa Perttusella 
'pätevä Päivän poika , joka voi tarkoittaa Kristusta. Sekä 
soutu että tarvonta tavataan suomalaisessa sadussa Juma- 
lasta, joka paholaiselle rengiksi tarjoutuneena perii takai- 
sin tämän varastamat ukkosenjylistimet. Mahdollisesti 
tämä tarina on ollut alkuaan runomittainen,- kuten vastaava 
Eddalaulu Thorin vasaran noutamisesta. Viimeksimaini- 
tusta tosin' puuttuu voimannäyte, mutta se tavataan soudun 
yhteydessä toisessa Eddalaulussa Thorin käynnistä Hymir- 
jättiläisen luona. 


Paimenen kosto. 

UK 32: 1 — 33: 296 < VK 19: 125 — 490 <AK 10:37 — 122. 
SMR 36; FFC 76 s. 44 — 65; Virittäjä 1902 s. 101 — S; KRH 
s. 684 — 93. 

Kullervon töihinpanoista kaikkein yleisin on pano pai- 
meneen. Vaikka se tavallisesti seuraa välittömästi surma- 
yrityksiä, on paimenpojan nimi eteläisillä runoalueilla ani- 
harvoin Kaleva. Yhtä harvoin on siellä tähän työhön lähet- 
täjänä Untamo, tavallisesti sinä esiintyy sepän emäntä. 

Länsi-Inkerissä lauletaan paimeneen panoa eri runona, 
jolla ei ole sankarinimien kanssa mitään tekemistä. Elina, 
sepän emäntä, leipoo paimenen eväskakkuun kiven, johon 
tämän veitsi syömään ruvetessa karahtaa rikki. Kostoksi 
paimen syöttää karjan karhuilla ja susilla ja ajaa nämä 
illalla kartanolle. Lypsämään rientävän emännän pedot 
surmaavat (SMR 36). 



Emännän nimi Elina on Helenan länsisuomalainen 
muunnos. Länsi-Suomessa on muistiinpantu paimenruno. 
jossa valitetaan, ettei kivinen kakku kulu orpolapsen kai- 
nalosta. Siihen liittyy joskus suorasanainen selitys, että 
äitipuoli oli laittanut evääksi kiven ympärille taikinaa. 

Toisesta paimenrunosta, jonka länsisuomalaista alku- 
perää todistavat siitä lainatut säkeet Elinan surmarunon 
lopussa (SMR 39), on toisinaan sekä etelämpänä että poh- 
joisempana kotiintuloon liittynyt härän sarvesta tai lehmän 
jalasta tehdyllä torvella tai pillillä soitteleminen ja kotona 
kuuntelijan ihmettely, mistä paimen on ne saanut. Kuole- 
van emännän rukous, että Ukko nuolillaan kaataisi Kalevän 
pojan, on Vienan Karjalassa lainattu Äijön pojan runosta 
(SMR 19). 

Alku-Kalevalassa on Lönnrot samastanut tämän runon 
sepän emännän ja seppo Ilmarisen puolison, ja erottanut 
paimenen lypsämään kehoittaman „muorin” eri henkilöksi, 
jota emäntä kehoittaa. Vanhassa Kalevalassa hän on emän- 
nän suuhun tämän lehmiä laitumelle laskiessa sovittanut 
Karjan lukuja. Uudessa laitoksessa hän on antanut pie- 
nen linnun kehoittaa Kullervoa aterioimaan ja pannut 
variksen eli korpin neuvomaan karjan syöttämisen pedoille. 


Kullervon sisar. 

UK 34: 1 — 246, 35: 65 — 372. SMR 19, 32; FFC 76 s. 65 
— 84; KR H s. 693 — 714. 

Kullervon paimenessaoloa seuraa Uudessa Kalevalassa 
kokonainen runo, 34 :s, jossa kertomuksen kulku on kaut- 
taaltaan Lönnrotin suunnittelema. Mutta samoin kuin 
jälkiosa 29:ttä runoa, on se pelkästään yhdistävä liite, jolla 
ei ole omaa juonta juuri ollenkaan. Kullervon sisaren 
runoon päästäkseen on Lönnrot kehittänyt vähimmän mah- 



elollisen ajatussarjan : Kullervon poislähdön Ilmarisen 
kodista, tiedonsaannin, että hänen omaisensa ovatkin elossa, 
tulon vanhempain luokse ja jälleen tiedonsaannin toisen 
sisaren katoomisesta, jota hän siis ei pääse ennakolta tun- 
temaan. 

Runon alkuun Lönnrot on uudestaan sovittanut runon 
paimenen soitosta, jota alkuansa on seppä vain ihrrietellyt 
pudottaen vasaransa ja pihtinsä. Kullervon sotaanlähdöstä 
lainattu kulkeminen ilon lyöden ilman maille hän on muun- 
tanut Ilman mailta, s.o. Ilmarisen kotoa. Äidin kertomuk- 
sen toisen tyttärensä katoomisesta ja etsinnästä hän on otta- 
nut Kadonneen pojan runosta (K:tar III 53, vrt. 54). Sen 
sovittamiseen on antaniit aiheen ainoa täydellisempi kap- 
pale Äijön pojan runoa, jossa kisoista ja karkeloista ryös- 
tettyä tyttöä emo lähtee etsimään (.SMR 19). 

Alkuosa tätä runoa on Vienan Karjalassa usein liitty- 
nyt Sisaren turmeluksen edelle ja sen etupäähän on silloin 
tavallisesti asetettu säe: Kullervo Kalevan f aika, saaden 
kertosäkeekseen entisen alkusäkeen : Sinisukka Äijön poika . 
Alkuperäinen sisarenviettelijän nimi tulee esille jälkiosassa 
runoa (vrt. UK 35: 203 — 4 Tuiretuinen, KeirePyinen) . 

Eri muunnoksin tämä nimi vaihtelee Sisarenturmelus- 
runon itsenäisissä toisinnoissa, joita on muistiinpantu Vie- 
nan Karjalasta Inkeriin asti. Turo palaa Turun linnasta 
verojyviä maksamasta reellä ajaen. Häntä vastaan tulee 
suksilla hiihtäen kirkkoon menossa milloin yksi neito mil- 
loin kolme neitoa yhdessä tai perätysten. Kolmannen hän 
rahoillaan ja ostamillaan tavaroilla saa houkutelluksi 
rekeensä. Neidon sukuperää kysellessään hän saa tietää, 
että tällä on ollut viisi veljeä, joista yksi Turo niminen. 
Kauhistuneena hän lyö yhteen kätensä kuin kahta kalman 
usta eli ovea ja viittä Viron vipua (SMR 32 I). 

Runon länsisuomalaisiin ja keskiaikaisuus on ilmeinen. 
Se on, kuten tanskalainen tutkija Axel Olrik on osoittanut, 



muodostus skandinaavista balladia herra Torin kolmesta 
tyttärestä, jotka kirkkoon mennessään kohtaavat kolme 
rosvoa. Että suomalainen runo on säilyttänyt vanhemman 
muodon, osoittaa vastaava skotlantilainen balladi, jossa yksi 
rosvo kohtaa perätysten kolme neitoa; niistä hän kaksi 
suostumatonta surmaa. Kolmas uhkaa kolmella veljellään, 
joista yksi on joutunut rosvoksi. 

Ottaessaan runon Kantelettareen (III 19), Lönnrot 
pani Kullervon hevosen selässä ratsastamaan mereen niin- 
kuin Klaus Kurki Elinan surmarunossa. (SMR 39). Kale- 
valassa hän siirsi hukuttautumisen Kullervon sisarelle, josta 
kansanruno hienotunteisesti kokonaan vaikenee. Kullervon 
hän antoi palata kotiin kertomaan äidille tihutyöstään ja 
ilmoittamaan sotaanlähdöstään. 

Samaa runoa on vielä Suomen Etelä- ja-Pohjpis-Kar- 
jalassa kirjaan pantu muunnos, jossa veli ja sisar ilmoit- 
tavat olevansa Kiikan Yrjön lapsia, Kiikan sillan päässä 
kasvaneita. Kiikan pitäjä on Satakunnassa ja Kiikan 
maantien silta tavataan jo v. 1644 merkittynä maamittarin 
karttaan (SMR 32 II). 

Kullervon sotaanlähtö ja kuolonsanomat. 

UK 36: 1 — 360 < VK 19 s. 490 — 534. SMR 23; FFC 76 
s. 84 — 103; KRH s. 715 — 36. 

Suomen Itä-Karjalassa on muistiinpantu Raudan synty, 
joka jatkuu kertomuksella, mitenkä seppo Ilmarinen takoa 
miekan Kullervolle. Tämä tunkee miekan tuppeensa, pistää 
pillit säkkiinsä, satuloi hevosensa ja ajaa sotaan. Tiellä 
hän päästää pillit pussistaan ja alkaa soitella suolla, kajahut- 
taa kankaalla. Mutta sotamäelle tultuaan hän arvelee, että 
Hiidetkö yhden uroon sotasovissaan suojelevat. Miesten 



tappotanterelle hänen sitten mainitaan kaatuneen. (SMR 
2 3 )- 

Tästä hämäräsisältöisestä runosta on soittaen sotaan- 
lähtö pohjoisilla runoalueilla yleisesti tullut käytetyksi 
leikkirunon johdantona, jonka aiheena ovat sanomat omais- 
ten kuolemasta. Karjalan kannaksella on sotaanlähtijänä 
Anterus tai pääskynen, jotka kumpikin kuvataan säkein : 
,,tinatuppi, vyö hopea, pää kullan vipalehissa, parta kullan 
palmikoissa”. Keski-Inkerissä vastaan ottaa kuolonsano- 
mat kouluun lähtijä ja Länsi-Inkerissä Viroon viinoille, 
Osmaroille oluille menijä, kumpikin laulajan omassa 
„minä” persoonassa. 

Pohjoisilla alueilla sotaanlähtevä Kullervo määrää, 
millä tavoin kukin»' omaisista on haudattava. Vasta vai- 
monsa kuolemasta kuultuaan hän puhkee valitukseen, 
minkä Lönnrot on sovittanut tiedonsaantiin äidin kuole- 
masta. Ettei hautaamisen määräyksissä puolisoa ole 
alkuansa asetettu edulliseen asemaan, vaan päinvastoin, 
osoittaa toisinto Suomen Itä-Karjalasta, jossa Kullervo 
huolehtii hyväntahtoisesti isän, äidin, veljen ja sisaren hau- 
taamisesta, 1 vaan halveksuen sulhasen maahan panemisesta. 
Tästä päättäen onkin hautausmenojen määrääjä alkuaan 
ollut nainen. Runo, jossa naislaulaja yksinkertaisesti sanoo 
kuulleensa kolmesta kuolijasta : isästä, veljestä ja kumppa- 
lista, on muistiinpantu Suomen Pohjois-Kar jalassa. 

Suomen Itä-Karjalalle erikoinen on Kullervon tyly 
selitys, mistä aineksista voi saada uuden omaisen. Ainesten 
luettelo on saatu Hirven hiihdän tään sekä Käärmeen, 
Korpin ja Ähkyn syntyyn kuuluvista säkeistä. Mutta 
yksinkertainen vastaus, että voi saada uusia omaisia Ruotsin 
suuresta sodasta, ulottuu Vienan läänistä Kurkijoelle ete- 
lään. Muuten on Kaakkois-Kar jalassa ja Inkerissä pelkäs- 
tään hautaamisesta kysymys. 



Tilapäisesti on Kullervon sotaanlähtöön liittynyt toinen 
runo, jossa läksin ( !) vuohella sotaan, kauriilla Kainuuseen, 
päästen koiralla kotiin, sammakolla pihaan. Kolmannesta 
Vassilei kuninkaan sotaanlähtölaulusta, joka ei noudata 
Kalevalan runomittaa, on Lönnrot saanut äidille kysymyk- 
set, mitä kuolemantapauksessa jää omaisille. Vastauksis- 
saan Vassilei sanoo jättävänsä esim. isälle hevosen pihalle, 
äidille uunin maata, veljelle koiran ja pyssyn, sisarelle 
tuolin istua ja ikkunan katsoa, mutta vaimolleen aina jauhin- 
kiven ja piiskan naulaan. Lönnrot on lueteltujen esineiden 
sijalle sovittanut erilaisia toivotuksia Lunastettavan neidon 
runosta (K:tar III 26 — 7). Myös Vassilein laulussa ön 
äiti sivuhenkilönä, pääasiana miehen ja vaimon huono väli, 
joka hyvien sukulaissuhteiden rinnalla käy vielä räikeäm- 
mäksi. iLönnrotin on täytynyt tästäkin poistaa vaimo, 
samoin kuin Kuolonsanomista ja Itkuntiedustelusta. 

Viimeksimainitussa runossa ilmenee yhtäläinen vasta- 
kohta vanhinta muotoa edustavissa Keski-Inkerin toisin- 
noissa. Linnasta Saarenmaalta, s.o. Kronstadtista, lähettää 
siniviittaineiLpaitulainen (jolla on paita päällä polven) 
kirjan eli sanan, jossa kultakin omaiselta vuorostaan kysy- 
tään, itkisikö, jos kuulisi hänen kuolleen. Kaikki muut 
vastaavat myöntävästi, paitsi morsian, joka sanoo ammut- 
taessa valavansa luoteja, päätä leikattaessa hiovansa 
miekkaa, hirtettäessä punovansa tai vetävänsä nuoraa ja 
poltettaessa kiihoittavansa kipinöitä. 

Suomen puolella kirjallinen kysyntä linnasta on muu- 
tettu tiedusteluksi kotoa sotaan lähtiessä. Joskus on pantu 
omaiset vastaamaan vaihdellen: isä, veli ja vaimo kieltä- 
västi, joten myöntävä vastaus jää vain äidille ja sisarelle. 

Yhdessä Gottlundin julkaisemassa savolaisessa katkel- 
massa, ainoassa, jossa Kullervo on sotaanlähtijänä, isä 
sanoo saavansa toisen, markkaa ja taaleria paremman 
pojan, mutta äidin lausunto, johon runo päättyy, sisältää 



vastakysymyksen : „etkö tunne äidin sydäntä”, ja itkun 
vaikutusta esittävästä tunnelmarunosta lainatun kuvauk- 
sen: lumet iljeniksi — suliksi maiksi — vihoittamaan. 

Loppuosassa 36 :tta runoa Lönnrot on miekan taottami- 
sen sijalle ottanut loitsuista miekan rukoilemisen Ukolta. 
Kosto työn täyttäneen tulon kotiinsa, jonka löytää tyhjänä, 
Lönnrot on muodostanut syntymäkotiaan katsomaan, 01 jä- 
miin lähteneen miniän runon mukaan (vrt. UK 23: 771 — 
86). Kuvaukseen äidin haudantakaisesta huolenpidosta 
hän on käyttänyt aunuksenpuolista Äidin haudalla käynnin 
ja Metsän luvun yhdistelmää. 

Itsemurha tavataan joskus Vienan puolella miekan tee- 
tännän yhteydessä Kullervon nimelle siirrettynä Jliion 
pojan runosta (SMR 2L). 

< ,, oi 'f‘ 

Kultaneidon taonta. 

UK 37: 1 — 250 < VK 20: 1 — 172 < A K 10: 123 — 45. SMR 
6 ; ERL 3; FFC 71 s. 69 — 98; KRH s. 247 — 79. 

Merkillistä on, että niinkin erikoisesta aiheesta kuin 
Kultaneidon taonnasta on kaksi eri muodostusta, virolainen 
ja suomalainen. 

Virolaisessa runossa maailman viisas seppä, välistä 
Kalevin pojaksi tai Lemmin pojaksi nimitetty, kokoo omais- 
tensa kullat ja valaa niistä neidon, jonka vie makuulle. 
Mutta se ei kuule nousta, vaikka hän tuo Riiasta ristikukon 
ynnä muita herättäjiä. Toisinaan mainitaan hänen huo- 
manneen sen puhumattomaksi tai kylmäksi. Hän vie kul- 
tansa kylän vainiolle tiedustellakseen, mitä se on vajaa. 
Kyläläiset vastaavat, että siltä puuttuu suuhun kieltä, pää- 
hän mieltä, rinnan alle sydäntä, sydämeen henkeä ja hen- 
keen elinkohtaa. 

Tämän runon alkuun on Pohjois- Virossa usein liitty- 



nyt runo laulajan kolmesta veljestä. Näistä yksi tulee 
sepäksi Virun maakuntaan ja siellä takoo pitäjäläisille eri- 
laisia esineitä, mutta suorittaa työnsä niin puutteellisesti, 
että saa moitteita. Laulaja-minä kehoittaa sen johdosta 
veljeään heittämään sepinkalunsa ja ryhtymään maanvil- 
jelykseen. 

Toisinaan on runoa Naidun naisen käynnistä kotipuo- 
lella veljensä luona käytetty lisäykseen, jossa kuvataan 
sepän käyntiä sisarensa luona. Tämä moittii häntä emän- 
nättä vanhenemisesta, mikä on otettu Vanhan pojan 
runosta. 

Sekä erillisenä että näine liitteineen virolainen runo on 
vaeltanut yli Narvajoen Inkerin puolelle, jonne sen mukana 
on kulkeutunut myös runo Reentekijästä, joka samoin 
kysyy, mitä vielä tarvitaan, saaden vastaukseksi : „hevonen 
eteen, luokka päälle ja neito sisään”. 

Vielä on Inkerissä virolaisten runojen kokoonpanoon 
lisätty suomenpuolinen runo Kultaneidon taonnasta, joka 
siellä myös itsekseen esiintyy. Sekä erillisenä että toisten 
runojen yhteydessä, etenkin Kilpakosinnan jatkona, se 
tavataan pohjoisilla runoalueilla. Sitä paitsi on siitä 
säkeistöjä otettu itäsuomalaisiin ja rajantakaisiin Raudan 
syntyihin. ' 

Suomalainen Kultaneidon taonta on alkanut Saaren 
kuvauksella, jossa maat on niin tarkoin jaettu, että on jää- 
nyt vain yksi peltosarka, johon Atsarlaiseksi sanottu seppä 
voi rakentaa pajasen. Heitettyään ahjoon kultia, joita 
muutamissa vienankarjalaisissa toisinnoissa mainitaan poi- 
mitun mereltä, hän panee orjat lietsomaan. Ahjosta ilmes- 
tyy ensi kerralla „kultavästi” miekka ja toisella kultaharja 
orit. Kumpiakin muut ihastuvat, ei vaan JLbnari, Viimein 
hän ryhtyessään itse lietsomaan saa ahjosta kultakassan 
neidon, jota muiden kauhistuessa ihastelee. Mutta pannes- 
saan makuulle toteaa hän sen kylmyyden (SMR 6). 



Neidon edellä ahjosta alkuansa ilmestyneet miekka ja 
ori osoittavat seppo Ilmarisen olleen taistelijan, kuten ase- 
sepät skandinaaveillakin, vieläpä ratsumiehen. Miekan 
mainesanassa Jkultavästi” on kahvaa merkitsevä jälkiosa 
ruotsalaisten välittämä a lasaksal ainen lainasana, josta 
saamme paikan ja ajan määreen runolle. 

Myöhemmin miekan jouduttua pois käytännöstä on sen 
sijaan oriin rinnalle tullut jokin eläin, Suomen Karjalassa 
härkä, kukko tai sika. Varsinais-Inkerissä tunkeutuu 
oriin sijalle tammaa tark oittava hepo, härän paikalle lehmä, 
joten sian voidessa tarkoittaa kumpaakin sukupuolta kaikki 
ennen neitoa mainitut ovat naaraseläimiä. 

Vanhassa Kalevalassa ilmestyvät ahjosta alkuperäiset 
miekka ja ori. Mutta Uudessa Kalevalassa Lönnrot käytti 
Kuitaneidon- taonnan säkeitä myös Sammon taonnan ku- 
vaukseen. Miekan taonnan ennen Samporetkeä hän oli jo 
Alku-Kalevalaan sovittanut. Kuitaneidon yhteyteen jäi 
vain ori, jonka hän muutti varsaksi; kun ei lehmää voinut 
enää käyttää, pani hän sep sijalle uuhen, antaen sille hevo- 
sen mainesanoista ..kultakarvan”. 

Yhdessä vienanpuoleisessa. toisinnossa Ilmarinen tarjoo 
takomaansa kultaneittä Väinämöiselle ja tämä todettuaan 
sen kylmyyden lausuu varoittavat sanat. 

Virolaisen ja suomalaisen Kuitaneidon taonnalla on 
yhteinen ainoastaan aihe. Yhteisiä säkeitä ei siinä voi 
osoittaa muita kuin kuvan kylmyyden vastakohtana vaipan 
lämpimyydelle. Mutta tämä tavataan vaan osassa virolai- 
sia toisintoja ja on voinut toisten kylmyyden ynnä muiden 
puutteiden kuvausten lisäksi tulla lainana suomalaisesta 
runosta. Aiheen yhteys on selitettävissä joko yhteisen vie- 
raan esikuvan tai kullasta ja hopeasta rikkaana ryöstöret- 
kien aikana Itämeren rannikoilla syntyneen kotoisen mieli- 
kuvan avulla, joka suorasanaisenakin muistelmana on voi- 
nut siirtyä yli Suomenlahden. 



Ilmarisen toinen kosinta. 


UK 38: 1 — 328 < VK 20: 173 — 202 < AK 10: 146 — 71. 
SMR 31; FFC 71 s. 98 — 145, 58 — 66; KRH s. 315 — 34 - 

Voidakseen palata takaisin Sampojaksoon, joka kes- 
keytyi ennen sitä kohtaa, missä Väinämöinen kysyy Sam- 
mon taonnasta palanneelta Ilmariselta Pohjolan hyvin- 
vointia, oli Ilmarinen uudestaan lähetettävä Pohjolaan ja 
sieltä palautettava. Sopivan liitteen Ilmarisen emännän 
kuoltua ja kultaneidon taonnan epäonnistuttua Lönnrot 
keksi pannessaan erilaisimmista säkeistä kokoon uuden 
kosintaretken, jossa lyhyimmiten esitetään meno Pohjolaan, 
nuoremman tyttären kosinta, emännän torjuva vastaus ja 
paluu. Ajatuksen Pohjolan neidon nuoremmasta sisaresta 
sai hän vienanpuoleisesta Kilpakosinnan toisinnosta, jossa 
tappiolle joutunut Väinämöinen ottaa tätä odottaakseen. 
Pohjolan emännän vastaus, että ennemmin työntäisi tyttä- 
rensä suden suuhun, karhun kitaan, on mukailu Kojosen 
pojan ryöstämän neidon valitusta, että parempi olisi suden 
suussa, karhun kidassa. 

Iivana Kojosen pojan runosta oli Lönnrot, kuten mai- 
nittu, sovittanut kappaleen häävirsiin läksijäisten ja tuli- 
jaisten väliseksi liitteeksi. Näennäisesti ryöstetty morsian 
valittelee useampaan kertaan nähdessään tiellä metsän- 
eläinten jälkiä. Nämä valitukset hän Uudessa Kalevalassa 
siirsi nuoremmalle todellisesti ryöstetylle sisarelle. Sitä- 
paitsi hän käytti Kilpakosinnan suomenpuoleisista toisin- 
noista kappaleita, joita ei ollut saanut mahtumaan Ilmari- 
sen ensimmäiseen kosintaan : neidon pois pyrkimisen 
reestä, jonka uhkaa potkia rikki, neidon ja Ilmarisen vuo- 
rottaiset muuttautumiset sekä neidon uskottomuuden ja 
lokiksi loitsimisen. — — 



Lisäksi Lönnrot sovitti Pohjolan neidon suuhun syytök- 
sen ennen naidun naisen tappamisesta ja epäluulon, että 
vielä hänetkin tappaisi. Tämä kohta kuuluu Umpiruotsalai- 
sen uroon kosintaan (SMR 31), joka ori toisinaan eksyilyt 
Ilmarisen ansiotyökosintaan. 

Iivana Kojosen pojan nimi on suomennos nimeä Ivan 
Godjinovitsh venäläisessä byliinassa. Siinä kerrotaan mi- 
tenkä mainittu pajari suuriruhtinaan Vladimirin hovista 
Kiovasta lähtee toveriensa kera Tshernigoviin kosimaan 
rikkaan kauppiaan tytärtä. Saatuaan kuulla, että hänet on 
luvattu tatarilaiselle ruhtinaalle, he ryöstävät hänet tor- 
nista. Matkalla he näkevät jalopeuran, hirven ja soopelin 
jäljet, joita toverit lähtevät takaa ajamaan. Sulhasen ja 
morsiamen jäätyä yksin saavuttaa heidät tatarilainen ruh- 
tinas. Iskettyään rikki nuijansa, -miekkansa ja keihäänsä 
he ryhtyvät sylipainiin, jossa Ivan Godjinovitshin onnistuu 
kaataa vastustaja selälleen. Mutta morsian, joka toivoo 
pääsevänsä korkeampaan arvoon ruhtinaan puolisona kuin 
ruhtinaan palvelijan vaimona, vetää hänet tukasta toisen 
päältä, jonka kanssa hänet sitten sitoo tammipuuhun. Ruh- 
tinaan yrittäessä ampua kuhertelevaa kyyhkysparia nuoli 
osumatta putoo alas sattuen hänen omaan rintaansa. Nyt 
morsian katuu uskottomuuttaan ja päästää Ivan Godjino- 
vitshin siteistä. Tämä ei kuitenkaan anna hänelle anteeksi, 
vaan silpoo hänen jäsenensä. Itse hän palaa takaisin 
Kiovaan. 

Tästä byliinasta on otettu neidon ryöstö lukitusta 
aitasta, metsän eläinten jälkien näkeminen tiellä, joka antaa 
aihetta ryöstetylle vertaamaan niiden ulkomuotoa ryöstä- 
jänsä kasvoihin, ja kaksintaistelu Torajoella, joka entisen 
kosijan kadottua on siirtynyt' neidon ja Iivana Kojosen 
pojan väliseksi ja toisinaan vielä säilyneestä miekanmitte- 
lystä* kauneuskilpailuksi. Voitettu vihoissaan murtaen mus- 



taa haventa surmaa neidon leikkaamalla pään, rinnat, jos- 
kus kädetkin. 

Runoa on tavallisesti jatkettu kertomuksella, mitenkä, 
naisen surmaaja vie piirakan tuomisiksi, anopilleen, joka 
kiittelee, tuomisten hyvyyttä, kunnes orjatytöltä saa tietää, 
että on syönyt oman lintunsa lihaa, Olonaisen olkaluita, 
Palagaisen pääpaloja. 

Inkerin puolella on vielä johdannoksi otettu kuvaus 
kolmen kälyksen kiistasta, kuka lapsia saisi, ja nuorimman 
tytölle ehdotetuista nimistä: Palaga, Houra, Naasto, Kat- 
rina, kunnes kirjaa avattaessa tulee esille nimi Hekko. 
(Helena). ^ 

Kreikkalaiskatoliset nimet näissä lisissäkin osoittavat 
runon muodostuneen venäläisten yhteyteen joutuneitten 
karjalaisten alueilla. Venäläisyyteen viittaa myös Iivana 
Kojosen pojan musta parta, jonka vastakohtana on^Äijön 
pojan hius keltainen korea (S MR 19). 

Toiseen suuntaan viittaa Ennen naidun naisen tappa- 
jan runo. Siinä on kosijana uros umpiruotsalainen ja 
kosittavina Kalaniemen neidot, jotka vaativat tappamaan 
entisen emännän. Tämän paikannimen ohella mainitaan 
Kolkka eli Korkka , toisinaan vielä Kavala. Surmatun vai- 
mon h imeriä on länsisuomalainen Elina ' tY\ Helena. Saa- 
tuaan käskyn saunassa kylpemään viime löyly jään, hän 
kauniisti puettuna astuu pihalle pyytäen, ettei häntä koti- 
rikoille tapettaisi, jolloin hänet viedään suolle surmatta- 
vaksi. Kosija palattuaan Kalaniemeen saa petollisilta nei- 
doilta kieltävän vastauksen: „tapoit naisen ennen naidun, 
taidat tappaa minutkin”. 

Runo on ilmeisesti syntynyt ruotsinkielisen asutuksen 
läheisyydessä Lounais-Suomessa. 



Laivaretki. 


UK 38: 287 — 40: 204 < VK 20: 203 — 22: 96 < AK 10: 
172 — 326. SMR 5, 10, 43; KKys II 127 — 38; FFC 72 s. 24 — 31, 
77 — 104; KRH s. 85 — 131, 150 — 2, 785 — 8. 

Kolmen sankarin laivaretkestä lauletaan pohjoisilla 
alueilla kahdessa runossa. Toisen retken tarkoituksena on 
Sammori^Työstö, toisessa tarttuu laiva suureen haukeen, 
josta tehdään kannel. Jälkimmäinen on saanut edelliseltä 
muun muassa retkeilijäin nimet, mutta pääosa sisällystä 
kuuluu etelämpänäkin laulettuun Luojan laivaretkeen. 
Johdantonsa, vesille pyrkivän purren valituksen, se on saa- 
nut Ahdin meriretkestä (SMR 15 II). Tämänkin edellä 
usein tavattava hevosen haku on lainattu Marketan ja Han- 
nuksen runosta (SMR 26). 

Samporetkelle lähtijöinä esiintyvät Suomen Pohjois- 
Karjalassa ja joskus Vienan puolellakin Väinämöinen, 
Ilmarinen ja. Joukahainen, joista ensinmainittu asettuu 
perämelän luo, toiset ylemmille ja alemmille airoille. Vii- 
meksimainitun alkuperäisyyttä todistaa myös Ruotsiin 
muuttaneilta savolaisilta saatu katkelma. Vuonnisen Ontrei 
Malinen on Veden synnystä ottanut kolmanneksi Vesiliito 
„laito” pojan (< Vesiviitta Väinön poika). Siitä Lönnrot 
on saanut aiheen sovittaa tälle paikalle »lieto” pojan Lem- 
minkäisen, jonka oli tavannut Gananderilla Kanteleen syn- 
tyyn kuuluvassa laivaretken katkelmassa soutajana. 

Luojan seuralaisina laivaretkellä ovat Antti airollisna 
ja Pietari peränpitäjänä; Jeesuksen paikka on keskellä 
venettä. 

Luojan virren alkuosa, joka Inkerin puolella on paraiten 
säilynyt, on sisältänyt veneen veiston kolmella kultaisen 
kirveen iskulla ja veneen pyrkimisen työntämättä teloilta. 
Tästä on pohjoisilla alueilla muodostunut Väinämöisen 
kysymys, lähtisikö Luojan eli Jumalan veistämä vene työn- 



nöttä vesille. Veneen kieltäytyminen juoksemasta airoitta 
ja tuuletta on tilapäinen muunnos. 

Erilaisen väen latominen laivaan on Luojan laiva- 
retkeen jo Länsi-Inkerissä liittynyt Vironkin puolella lau- 
letusta runosta, jossa kerrotaan neljä laivaa: miesten, nais- 
ten, poikain ja tyttöin, ilmestyneen kylän rantaan. Van- 
hain ja nuorten eritehoinen soutu on tullut Virossa yleisestä 
kosintarunosta. Vanhoilla päät vapisevat matkan edisty- 
mättä, nuorilla airot notkuvat ja päästään perille. Eräässä 
pohjoissavolaisessa Laivaretken toisinnossa ei matka kum- 
paistenkaan soutaessa edisty, vaan on itse Väinämöisen 
astuttava airoihin. Mainitussa Gananderin säilyttä- 
mässä katkelmassa suorittaa Lemminkäinen voimaperäistä 
soutua. Tämän soudun kuvaileminen lintujen äänillä on 
yleistä pohjoispuolella Laatokkaa. 

Kolmannen osanottajan tulo niemestä matkan varrelta 
ynnä varalaidan tuominen, joka tavataan vuonnisenpuolei- 
sissa Samporunon toisinnoissa ynnä vienanpuoleisissa 
saduissa, edellyttää koskimatkaa ja lienee sisämaan kosken- 
laskijan lisäämä, samoinkuin koskenlaskuun viittaava 
sananlasku (UK 39: 416 — 7). 

Lönnrot on Vanhassa Kalevalassa tähän yhteyteen 
sovittanut sekavan kokoonpanon, jossa Ahdin sanotaan asu- 
van saarella ja osattomuuttaan itkevän, kauniin Kaukon 
(< kaaren) ja pilven näkyvän, pdvessä pisaran — lam- 
min — purren — miehen. Laiska la mmin ( !) poika ei 
sano tuntevansa venettä; sen ilmoitetaan olevan Luojan eli 
Kiesuksen veneen ja soudettavan Suomeen kohti itää ja 
luodetta. Lönnrot on muuttanut ilmansuunnat kuulu- 
maan: Suomesta — idästä — luoteeseen. 

Väinämöisen laulua kuuntelevat neidot esiintyvät muu- 
tamissa itäkarj alaisissa Laivaretken toisinnoissa. Kolmen- 
laisten vesien kulkeminen tavataan yleisesti Kantelen syn- 



nyllä jatkuvassa Laivaretkessä, mutta myös Samporunossa, 
johon se mahdollisesti kuuluu. Maa^ ja suovesiä seuraavat 
tavallisesti merenvedet. Eräässä Suojärven toisinnossa sou- 
detaan päivä saloja, toinen meren lahtia, ja kolmas selvällä 
merellä. Kosken on Lönnrot jo »Väinämöisessä” sovitta- 
nut meren sijalle. Vanhaan Kalevalaan käyttämässään 
vienanpuoleisessa toisinnossa Lönnrot löysi kosken korvalle 
laskemisen ja koskenluvut Väinämöisen lausumina. 

Väinämöisen purren puuttuminen, jota kertosäkeessä 
voidaan sanoa Jumalan purreksi, kuuluu Luojan laivaret- 
keen. Eräässä Suomen Pohjois-Kar jalan toisinnossa Väi- 
nämöinen kehoittaa Joukahaista heittäytymään rinnoin ja 
kourin veteen, mikä muistuttaa Pietarin astumista ulos 
haahdesta (Matt. 14:29). Lönnrot on pannut Joukahai- 
sen sijalle asetetun Lemminkäisen miekalla kalaa iskies- 
sään vierähtämään mereen sekä antanut Ilmarisen nostaa 
hänet tukasta ja hänelle lausua Väinämöisen halveksivat 
sanat molemmille tovereilleen. 

Suuren hauen miekalla iskentä on muunnos Sampo- 
runon lopussa esitettyä kohtausta, jossa samat sankarit 
kukin vuorostaan iskevät kokkona laivaan lentänyttä Poh- 
jolan emäntää. Hauen kahdeksi tai kolmeksi palaksi lyö- 
minen kuuluu ruhoon, jossa laulajaneito kehoittaa souta- 
maan suuren hauen päälle luvaten suolet soutajalle, pään 
perän pitäjälle, keskimurun keittäjälle. Mainittu runo on 
vaikuttanut alkuperäisen Luojan purren pidättäjän, mur- 
suksi käsi.tetyn_J[ku-Turson, vaihtumiseen haueksi. Hauen 
kertosanana on usein vedenkoira, s.o. hylje; tämä koira 
konkka- eli lonkkaluineen saa eräässä satakuntalaisessa 
loitsussa pääsanakseen hallin. 

Tilapäisiä vienanpuoleisia muunnoksia ja lisäyksiä ovat 
purren puuttuminen luotoon, jolta Väinämöinen löytää 
kanteleksi soveltuvia kalanluita, sekä vanhimman sulhasen 



kehoittaminen hauenpäätä halkomaan tai keitettäväksi 
kantamaan. Lönnrotin muodostamaa Uudessa Kalevalassa 
on kehoitus nuorimmalle neitosista haukea keittämään ja 
kaikkein kilvan pyrkiminen siksi nuorimmaksi. 

Jo Alku-Kalevalassa on Lönnrot Samporetken alkuun 
erilaisista säkeistä pannut kokoon Ilmarisen miekan taon- 
nan Väinämöiselle ja rautapaitaan pukeutumisen ynnä mo- 
lempien keskustelun maisin ja vesillä matkustamisen 
eduista. 


Kalanluinen kannel. 

UK 40: 205 — 41: 266 < VK 22: 97 — 392 < AK 11: 326 — 
529. S MR 10, vrt'. 9; FFC 75: 127 — 63; KRH s. 60 — 83, 
113 — 26. 


Ajatus kalanluisesta kantelesta ei ole syntynyt vasta 
kantelenteon ja -soiton liittyessä Laivaretkeen pohjoisilla 
runoalueilla kiinteäksi Kantelejaksoksi. 

Virossa on laulettu alkuaan kahdeksansäkeistä runoa, 
jossa joka toisessa säkeessä kysytään, mistä se ja se osa 
kannelta on saatu, ja joka toisessa annetaan vastaus. Kan- 
telessa on koppa lohen leukaluusta, sen kaula hirven 
( podra ) polviluusta, naulat hauen hampaista ja kielet nuo- 
ren neidon hiuksista. Vastaavan suomalaisen säkeistön voi 
todistaa sisältäneen sananmukaisesti samat elävät olennot 
ja niiden ruumiinosat, myös hirven muodossa sinipeura. 
Viimeksimainittu on kuitenkin tavallisesti kadonnut säkeis- 
tön liittyessä Laivaretkeen, jossa haukeen tartutaan. 
Tämän yhdistyksen johdosta on myös lohen leukaluu siir- 
tynyt hauelle, lukuunottamatta yhtä vienanpuoleista toi- 
sintoa. Myös parissa itsenäisenä säilyneessä Savonlinnan 
ja Sortavalan puolisessa kappaleessa on lohi säilynyt, mutta 
leukaluu vaihtunut purstoksi. 



Eteläisillä runoalueillamme on tästä säkeistöstä niin 
harvoja jälkiä, että voi panna kysymykseen, onko se Inke- 
rin kautta Suomeen kulkeutunut. Tässä tapauksessa eivät 
muodolliset eroavaisuudet eikä sisällyskään vaikeuttaisi 
aikaisemman Virosta Länsi-Suomeen kulkeutumisen olet- 
tamista. 

Mainittu säestö on Virossa usein liittynyt toiseen, jossa 
laulajaneidon veli veistää kan telen omena-, pähkinä- ja 
vaahterapuusta. Sen saa veli soimaan yhtä liikuttavasta 
kuin kotoa miehelään menossa oleva neito itkee. 

Länsi-Inkerissä tekee kan telen vaahteran vesasta Ka- 
lervo. Tällä sitten sokea poika soittelee, niin että kaikki 
eläimet tulevat kuulemaan. Idempänä Inkerissä ja Kar- 
jalan kannaksella sokea ja rampa poika soittelee sarvella, 
joka on saatu hirven, härän tai oinaan päästä, kuten joh- 
dannoksi liitetyissä runoissa kerrotaan. 

Sortavalan puolella mainitaan^/T^iö.. niminen Viron 
(< virren?) seppä kantelen tekijänä. Toisten turhaan 
yritettyä haetaan vanha Väinämöinen, joka pyytää Kaukoa 
tuomaan kantelen „sokean pojan” käsille. 

Pohjoisemmassa Väinämöisen laivaretkessä tulee joskus 
esille kantelen tekijänä Kallas. Tavallisesti sen kuitenkin 
Väinämöinen itse valmistaa. Ennen Väinämöistä yrittä- 
vät toisinaan hänen matkatoverinsa, Joukahainen ja Ilma- 
rinen, soittaa. Yhdessä vienanpuoleisessa toisinnossa lähe- 
tetään myös Pohjolaan kannel, jonka emäntä kuitenkin 
käskee palauttamaan. Lönnrot on Alku-Kalevalassa anta- 
nut pohjolaistenkin yritellä ja heidän soittoonsa sovittanut 
uunilta havahtuneen ukon arvostelun käyttäen säkeitä 
uudemmanaikaisesta runotekeleestä, josta vastaava kohta 
pantakoon näytteeksi hänen taidostaan käyttää kelvotto- 
mintakin ainesta. 



kielet parkuivat pahasti, 
ääni kaikui karkiasti. 

Ukko uunilta herännyt 
kiukualta kirsahtaapi : 

,, Soitto saattaapi sorinan, 
sekä pännille pärinän. 

Jos ei soitto Suomenkansan 
vasta vaikuta paremmin, 
eli uuvuta unehen.” 

Samasta runonkyhäyksestä on kuulijoiden luetteloon 
saatu pentunsa( !) jättänyt kokko ynnä tuhat lintua ukon 
harteilla. 

Pohjoisilla runoalueilla mainitaan kuuntelemaan rien- 
tävät eläimet enimmiten vain ylimalkain siiven kahden len- 
tävinä, jalan neljän juoksevina ja evän kuuden kulkevina. 
Joskus on erikoisesti lisätty oravat Metsän luvuista tai hirvi 
Hiiden hirven hiihdännästä ; karhun asettuminen aidalle 
joka kaatuu hänen allaan, osoittaa Pakenijan lorun vaiku- 
tusta. Myös mujeet, lisäyksellä „muut kalatkin”, maini- 
taan tilapäisesti. 

Väinämöisen soittoa ihailevista jumaluusolennoista ovat 
ainoastaan metsän- ja vedenhaltijat kansanomaisia ja niis- 
täkin naispuoliset „emännät” alkuperäisiä. Harvinaista on 
veden emännän, samoinkuin yleensä kuulijain, nukahtami- 
nen. Personoidut Sotkottaret, joille on siirretty veden 
emännän hiusten harjaaminen, ovat Tulen synnystä runoon 
eksyneet. Ilman haltijat ovat Lönnrotin jo Alku-Kaleva- 
laan lisäämät. 

Liikutettujen ihmisten itkuun on sekä Suomen Pohjois- 
Karj alassa että Vienan puolella liittynyt Väinämöisen 
omain kyynelten vierintä, jotka ovat olleet pyynmunia ja 
pääskyn päitä suuremmat. Tähän on yhtynyt virolais- 
peräinen neidon kyynelten vielä yksityiskohtaisemmin 


Tehtiin harppua halulla, 
suositeltiin ^Suomenmaassa. 
Kielet kierohon tulivat, 
koska kansa kahtalainen 

(= kaksikielinen?) 
niitä sormitta(?) sovetit 
eli kiinnitit kynillä. 

Tuota käänsit, tuota väänsit, 
toki ei oikehen osattu; 



kuvattu vierintä pitkin ruumista. Välistä lisätty villavaip- 
pojen läpäiseminen tavataan sopivammin veren vuotamista 
kuvaavana Katrin makuuhuoneeseen tunkeutuneen ja siellä 
surmansa saaneen Vetrikan runossa (SMR 20). 

Latvajärven Arhippa Perttusen mukaan kyynelet valu- 
vat meren pohjaan ja Väinämöinen tiedustelee kyyneltensä 
hakijaa, samoin kuin oran eli vääntiän noutajaa Tuone- 
lasta; sitten johtuu hänen mieleensä sotka, joka ne tuo. 
Toisessa vienanpuoleisessa kappaleessa luvataan korpille 
sulkaturkki noutamisesta, mikä muistuttaa sukeltajalinnun 
palkkiota Venäjän vanhauskoisten levittämässä luomis- 
tarussa. 

Kyynelten muuttuminen simpsukoiksi voi olla kansan- 
omainen, vaikkei ole Lönnrotin käsikirjoituksista löytynyt. 
Myöhemmässä muistiinpanossa ne mainitaan vain olleen 
„sileämmät simpukoita”. Alku-Kalevalan lisissä, jossa 
muuttumista kuvaava säepari kahdessa muodossa esiintyy, 
on toisessa simpsukan kertosanana kuukkunan kivi (Lyco- 
perdon, maanmuna) samoinkuin Käärmeen synnyssä tämän 
silmäin kuvauksessa. 

Kantelejakson alkuosaan Laivaretkeen on, kuten näem- 
me, Väinämöinen tovereineen tullut Samporetkestä, mutta 
kantelensoitossa on hänellä alkuperäinen paikkansa (SMR 
10). Myös soittajan esittäminen sokeana ja rampana 
on runossa alkuperäistä, kuten voimme nähdä Ruotsin 
metsäsuomalaisilta saadusta katkelmasta. Että Väinämöi- 
sen muistellaan vanhetessaan tulleen sekä sokeaksi ja ram- 
maksi, todistaa Koiran syntyyn eksynyt alku kertoma- 
runoa, jossa mainitaan Väinölän sokean ukon loukanneen 
jalkansa vaahteriseen vesaan, kynnäppäisen, s.o. jalavaisen, 
kannon päähän (SMR 9). • : 

Ettei runo Väinämöisen kantelensoitosta ole alkuansa 
ollut yhdistettynä mihinkään laivaretkeen, osoittavat tästä 



yhteydestä huolimatta joskus säilyneet kiviset fortaat, soi- 
ton paikkana. 

Tämänkin runon epäkarj alaisuutta todistaa veden 
emännän vaivautuminen vatsalleen. Puhekielessä käyttä- 
mättömän sanan väännös Vienan Karjalan runoissa vatta- 
lolla viittaa myöhempään länsimurteen muotoon vattallehen. 


Sammon ryöstö. 

UK 42: 1 — 390 , 461 — 43: 434 < VK 23: 1 — 422, 24: 216 — 
329 < AK 12: 1-^309, 375—452. SMR 7 IV— VI; KKys II 
s. 138 — 86; FFC 72 s. 24 — 52; KRH s. 139 — 62. 

Perille tultuaan on Väinämöinen nukuttanut Nuojan 
(< Vuojan) kansan ja mennyt kivimäelle, missä Sampo on 
ollut 9 lukon takana. Lukot rasvattuaan ja avattuaan hän 
kehoittaa Joukahaista sitä kiskomaan irti. Vasta Ilmari- 
sen kynnettyä Sammon juuret, Väinämöinen itse saa sen 
liikkeelle ja purteen kannetuksi. Paluumatkalla Jouka- 
hainen ja Ilmarinen kehoittavat laulamaan Väinämöistä, 
joka ensin epäröityään suostuukin. Vuojolan vankkanenäi- 
nen emäntä herää ja havaitsee Sammon ryöstetyksi. Hän 
aseistaa joukkonsa ja täyttää purtensa sadalla soutajalla, 
tuhannella muulla väellä. Väinämöinen lähettää Jouka- 
haisen ja Ilmarisen tähystämään purjepuun nenään, ruoko- 
nuoraan (< raakanuoraan) ia kasisliekaan (vrt. ruots. 
katt ankkuria nostavan mastoköyden merkityksessä). Ha- 
vaitessaan vaaran Väinämöinen heittää mereen Ilmariselta 
saamansa piin. Siitä syntyy itäiseen ja luoteiseen suun- 
taan iäti pitkä luoto, johon takaa-ajava pursi tarttuu. Tur- 
haan yritettyään purtta irroittaa, emäntä nousee lievon eli 
kokon siiville ja lentää Väinämöisen purjepuuhun, joka 
alkaa kallistua. Hänen ehdottamaansa Sammon jakoon 
Väinämöinen ei suostu, vaan kehoittaa Joukahaista, toisi- 
naan Ilmaristakin iskemään kokkoa miekalla. Viimein hän 



omalla miekallaan, jolla on perää pitänyt, katkoo kokolta 
muut kynnet, paitsi Sakarin. Tällä emäntä tarttuu Sam- 
poon ja vuodattaa sen sisällyksen mereen (SMR 7 IV — V). 

Runon loppua on eri tavoin esitetty. Latvajärven 
Arhippa Perttusen esityksessä on tuuli tuonut rantaan 
Sammon muruset. Ainoalla kynnellään emäntä on kanta- 
nut rivan kotiinsa. Vuonnisen Ontrei Malisen mukaan on 
Väinämöinen seulonut utua toivotellen kyntöä, kylvöä ja 
kasvua Suomen suurille tiloille. Emännän uhatessa rakeilla 
hän on ne toivottanut tämän omille pelloille. Ilomantsin 
Megri järven Simana Sissonen on liittänyt kertomuksen, 
miten emäntä on huokunut udun merelle, mutta Väinämöi- 
nen sen ruoskalla hajoittanut, jonka jälkeen emäntä on 
itkien palannut kotikaupunkiinsa. 

Nukuttamista esittävä säepari tavataan paitsi Sampo- 
runossa myös Luojan ylösnousentavirren toisinnoissa ja on 
nähtävästi sekamuodostus (vrt. SMR 45). Nimi Vuojan 
on siinä säilynyt alkusoinnun muuntamana Nuo jän ja siitä 
edelleen vääntyneenä: Nuovan, Nuuan, Nuivan, Nuijan, 
Noivan ja Noian. Nukutustavan alkuperäinen kuvaus, jos 
sitä on ollut, ei näy säilyneen. Sen paikalle on otettu mil- 
loin Luojan virrestä rukous, että aurinko hei teisesti pais- 
taisi, milloin saduista unineulat, milloin kantelensoitto 
Katrin ja Vetrikan runosta (SMR 20) tai pelkkä laulu 
Sammon ryöstön jälkeisestä laulannasta. Tämän laulan- 
nan ja emännän heräämisen väliin sovitettuna on Lonkan 
Martiska Karjalaisella säikähtyneen kurjen huuto, jonka 
edellä Suomen Pohjois-Kar jalassa yleisesti esiintyy kurjen 
pelästymisen alkuperäinen aihe: muurahaisen purema. 
Takaa-ajavan laivan arvaileminen pilveksi tai havukoita 
täysiksi puiksi on lainattua saduista ja loitsuista; puiden 
edellyttämä saari on Lönnrotin lisäystä Uudessa Kaleva- 
lassa. 



Tarumainen lievo 1 esiintyy kaarneen kertosanana hää- 
runoissa. Lievoksi eli kokoksi muuttautunut emäntä ei 
alkuansa ole ottanut siivilleen sataista ja tuhantista mies- 
joukkoaan; nämä kuuluvat loitsujen kokolle, joka tulee 
Turjasta ja Lapista, luultavasti noidan ilmestysmuotona. 

Ehdotus Sammon jaosta on milloin emännän milloin 
Väinämöisen lausuma. Lönnrot on Alku-Kalevalassa käyt- 
tänyt tätä piirrettä kahdesti antaen Väinämöisen tehdä 
ehdotuksen heti Pohjolaan saapuessaan. Kun vielä Uudessa 
Kalevalassa emännän sotajoukon hälyytys on tullut enna- 
koiduksi, on alkuansa yllättävä nukuttaminen muodostunut 
hereillä ja varuilla olevien nukuksiin painostamiseksi. 
Myrskyn kuvauksen Lönnrot on Alku-Kalevalassa kokoon- 
pannut Raudan synnyssä tavattavasta tuulten lietsomisesta 
ynnä tuulen luontoa hävittävästä vaikutuksesta, joka sii- 
hen yhteyteen on joutunut Sämpsän runosta (s. 42). 
Tämän lisäyksen hän on tehnyt saadakseen ensimmäisen 
kantelen häviämään ja mukaan otetut varalaidat käyte- 
tyiksi. Vielä hän on lisännyt sataisten sotamiesten putoo- 
misen kotkana taistelevan emännän siiviltä ja muodostellut 
rakeilla peloittelun mukaan uusia emännän uhkauksia. 

Vanhassa Kalevalassa Lönnrot on kohdistanut Lem- 
minkäiseen purjepuuhun lentäneen kokon joskus Väinämöi- 
selle lausuman syytöksen äitinsä pettämisestä. Uudessa 
Kalevalassa hän on Lemminkäiselle omistanut Väinämöi- 
sen varomattoman laulun. Sumun nostamisen Sammon 
ryöstäjäin tielle on hän siirtänyt emännän heräämisen 
yhteyteen tämän avuksi pyytämän Ututytön suoritetta- 
vaksi. Ikiturson kohtauksen hän on samaan yhteyteen 

1 Uusi Suomi 1919 n:o 175. Vrt. Zeitschrift des Vereins fiir 
Volkskunde 1925 s. 109 — 10 (T. Itkosen huomauttama lapinkieli- 
nen yhdyssanassa lieventolgi, jota vastaa korpinsulka suomalaisessa 
kansanuskossa) . 



sovittanut Luojan laivaretkestä, muuttaen Jumalan pojan 
Kalevan pojaksi Väinämöiseksi. V een emosen, vaimon 
kauniin, varoituksen takaa-ajavan kokon lähestyessä sai 
Lönnrot Samporunon ja Kilpakosinnan sekamuodostuk- 
sesta, jossa Sammon mukana viety Väinämöisen kaunis 
vaimo kehoittaa katsomaan taakseen. 

Sammon irti kyntäminen härällä soveltuu vain Lounais- 
Suomeen, jossa härkiä on pidetty kyntöeläiminä. Karja- 
laisille laulajille tuntematon nimitys Vuojolainen ja Vuo ja, 
alkusoinnun muuntamassa muodossa Nuoja, siihen liittyvä 
kaupunki portteineen viittaavat merenkulkuyhteyteen 
Voionmaan kanssa. Sen mahtavan hallitsijattaren vankka- 
nenäisyys on jo mainittu (s. 62) osoituksena hänen skan- 
dinaavisuudestaan. 

Samporunossa runollisen ilmaisunsa saaneiden suoma- 
laisheimojen meriretkien aika ulottui n oo-luvun lopulle, 
jolloin Sigtunan kaupunki Mälarin rannalla hävitettiin ja 
tarun mukaan sen hopeiset portit ryöstettiin. Lounaissuo- 
malaisten retket Gotlantiin ovat jonkin verran aikaisempia. 
Skandinaavisen viikinkiajan taakse emme missään tapauk- 
sessa pääse. Rajoittavan ajanmääräyksen antaa meille 
etenkin naisen esiintyminen sotalaivan johtajana, joka on 
historiallisesti mahdollinen vain vuosien 800 ja i.foo 
välillä. q -- 

Että Samporunon Vuojolan retkille on lähdetty Suo- 
men, eikä Viron puolelta, Itämerta, osoittaa jo Lappalaisen 
esiintyminen runon alussa. Hänen jukainen eli marjakuu- 
sinen jousensa voi rajoittaa lähtöalueen Lounäis-Suomeen. 
Mielikuva Väinämöisen merellä ajelehtiessaan luomista 
luodoista kauppamiesten pään menoksi on luonnollisimmin 
voinut syntyä Luotolaksi nimitetyssä Turun saaristossa. 
Väinämöisen joutumisen Vuoj olaan ensi kerran veden varai- 
sessa tilassa saattaa ymmärtää muistoksi jostakin haaksi- 
rikosta Voionmaan rannikolla, josta on selviydytty vain 



lunnaita lupaamalla. Itään iäti pitkä ja luoteeseen loppu- 
maton luoto, jonka Väinämöinen palatessaan Sammon ryös- 
töstä piikiven taakseen heittämällä luo mereen takaa-aja- 
van Vuojan purren tielle, voi tarkoittaa Sandön saarta, joka 
Voionmaalta Suomeen purjehtijasta todella näyttää asettu- 
van poikkiteloin matkan suuntaan nähden. Sen läheisyy- 
dessä ovat myös vaaralliset Kupariluodot. 


Iku-Turso. 

UK 42: 389 — 460. SMR 43; FFC 72 s. 77 — 84; FUF VII 
s. 167 — 80; Skandinavisk mytologi s. 157 — 60; KRH s. 102, 
108 — 9. 

Iku-Ttirson kohtauksen on yksin Latvajärven Arhippa 
säilyttänyt Luojan laivaretkessä. Ainoassa suomenkarja- 
laisessa toisinnossa, jossa Jeesus, Pietari ja Antti eivät ole 
väistyneet Väinämöisen, Ilmarisen ja Joukahaisen tieltä, 
on sen sijalle jo tullut suuri hauki. Inkerin puolella, jossa 
Luojan laivaretken alkuosa on paraiten säilynyt, on loppu- 
osasta jälkenä vain kiveen tarttuminen yhdessä toisinnossa. 

Punaiseen purteen, jossa Santti Antti istuu airollisna 
ja Santti Pietari perässä, asettuu Luoja punaisille puute- 
reille viltin alle lepäämään. Myrskyn noustessa hänet 
herätetään. Vierittäessään viltin kasvoiltaan hän näkee 
Iku-Turson, Äijön (tässä paholaisen merkityksessä käyte- 
tyn) pojan nostavan päätään veneen vierestä. Korvista 
kohottaen hän tältä tiedustelee, miksi on merestä noussut, 
saaden kolmannella kerralla vastauksen, että oli tarkoituk- 
sena kaataa vene. Silloin Luoja heittää hänet takaisin me- 
reen ja kieltää koskaan enää ihmisille näyttäytymästä 
(SMR 43)- 

Vastaava kohtaus tavataan islantilaisessa Hymisqvi- 
dassa, jossa Thor ongella nostaa Midgardin käärmeen 



veneen laidalle ja iskee vasarallaan päähän hirviötä, joka 
taipuu takaisin mereen. Tätä käärmettä nimitetään tur- 
saista pahimmaksi ja Loki paholaisen pojaksi. 

Molemmat runot perustuvat keskiaikaisiin mielikuvitel- 
miin, joissa ovat yhtyneet Uuden Testamentin kertomukset 
myrskystä Genetsaretin merellä ja Vanhan Testamentin 
maininnat alkusyvyydestä, mikä myöhemmin on käsitetty 
personalliseksi olioksi, ynnä Leviathanista (Jobin k. 
4.0 — 1). Keskiaikaisessa kuvassa näemme olennon, joka on 
yläruumiiltaan mies ja alaruumiiltaan käärme, melaan tart- 
tumalla pidättävän venettä, jossa on useampia istujia. Toi- 
sessa kuvassa on vedestä kohoavalla miehellä päällekirjoi- 
tus Abyssus (alkusyvyys). 


Koivuinen kannel. 

UK 44: 1 — 334 < VK 29: 1 — 248 < AK 14: 1 — 119. SMR 
10; FFC 75: 127 — 63; KRH s. 60 — 83, 126 — 31. Niemi Kale- 
valan kokoonpano I s. 396 — 8. 

Gananderilla oli Lönnrot tavannut Kantelen synnyn 
toisinnon, jossa koppa tehdään visaperästä koivusta ja nau- 
lat tammen tasaisista oksista. Voidakseen sitäkin käyttää 
on Lönnrot Alku-Kalevalassa pannut hauenluisen kantelen 
katoomaan myrskyssä. Liitekohdan hän on muodostanut 
vienanpuoleisesta toisinnosta, jossa Väinämöinen merta 
haravoidessaan tapaa kappaleen kalanluuta, mistä tekee 
kantelen. 

Koivuisen kantelen syntyyn Lönnrot yhdisti kielien 
valmistuksen neidon hiuksista, käytettyään edellä muun- 
nosta, jossa hevosen jouhet ovat kielten aineksina. Hius- 
ten nimenomainen pyyntö neidolta tavataan joskus kansan- 
runoissa. Sitävastoin on tasaoksaisen omenatammen runo 



kokonaisuudessaan Lönnrotin paikoilleen panema, joten 
naulat saadaan käkien suusta valahtaneesta kullasta. 

Lönnrotin kokoonpanoa erilaisimmista säkeistä on koi- 
vun puhuttelu ja tämän valittelu, joka on Kalevalan kau- 
neimpia kohtia. Se ei ole kuitenkaan syntynyt kerrallaan, 
vaan monen muodostelun kautta, kansanrunon ainesten 
lisääntyessä ja Lönnrotin oman aistin kehittyessä. Painet- 
takoon tähän »»Väinämöisen” jälkiliitteisiin kirjoitettu alku- 
luonnos verrattavaksi ' Uuden Kalevalan viimeisteltyyn 
muodostukseen (UK 44: 77 — 176). 


Vaka vanha Väinämöinen 
Kuuli koivun itkevänsä, 

Puun vihannan vierevänsä. 
Kysytteli, lausutteli : 

,,Mit’ itket kesänen koivu, 
Vesa lehtinen vetistelet, 

Kuori valkia valitat? 

Ei sua sotahan vieä, 

Ei tahota tappelohon, 

Eikä aalloille ajeta 
Joka tuulen turj otella, 

Laajan lainehen laella.” 

Koivu taiten vastoapi j.n.e. 
,,Kun olen kovin osaton, 
Kovan onnen kohtaamassa, 
Talven tullessa tukela. 

Lempo lehet leikkoapi, 


Otteleepi oksiltani, 

Tuuli turkkini vihannan 
Maahan paiskaapi pakana, 
Jotta talvella takitta 
Aina asun alastonna, 

Palelen pahoilla säiliä, 

Kovan pakkasen käsissä. 

Sit’ itken kesänen koivu j.n.e. 
Miehet kirvestä hivoopi, 
Tapparoitahan teroittaapi, 
Vesa kaunis kaataksensa, 
Hakataksensa haloiksi, 
Pinopuiksi pilkutella.” 

Sano v[anha] V[äinämöi- 
nen] : 

,,Älä itke kesänen koivu !” 

Siitä kan telen kuvasi. 


Alkuosa on mukaelma purren valitusta, jonka pääaihe, 
ettei pääse muiden mukana sotaretkille, on siirretty Väinä- 
möisen suuhun lohdutukseksi. Koivun vastaukseen on käy- 
tetty Paavo Korhosen runoa „Pieni lintu”, jossa valitetaan 
jalkojen palelemista, ynnä tunnelmarunoa, jossa laulaja 
sanoo muiden toivoessa kesää vastaskoivun varovan oksansa 
otettavaksi. Kaukomielen runossa tapaamme pelon joutu- 



misesta pinopuina pilkotuksi (jos piiloutuisi koivuksi 
norolle) ja tapparoiden teroittamisen uhkan. Runon piir- 
teistä ei ainoakaan ole Lönnrotin oma keksimä, mutta niitä 
kokoonpantaessa on uutta luotu. 

Kantelen soiton esityksessä on Lönnrot käyttänyt 
hyväkseen toisintojen tarjoomaa vaihtelua. Soiton vaiku- 
tuksen kuvauksessa on hän etupäässä noudattanut eteläis- 
ten alueitten laulutapaa. Lopussa on säkeitä mainitusta 
kirjallisesta tekeleestä (s. 121), kuten „kukat kulkivat 
kutuhun”( !). 


.Tautien parannus. 

UK 45: i—3Ö2<VK 25: 1—310. SMR 8, 61; FFC 75 
s. 163—7; KRH 463—8; SSL -s. 140—57. Setälä FUF XII 
s. 210 — 64. 

Latvajärven Arhippa Perttunen on säilyttänyt runon, 
jossa Väinämöinen esitetään parantajana Väinöläin las- 
ten sairastaessa nimettömiä tauteja; näiden vaikutuk- 
sesta lattia alta lahoo ja peite päältä märkänee (SMR 8). 
Väinölän kertosanana on hänellä Vuojola, mutta toisista 
katkelmista päättäen se on ollut Luotola, jonka olemme 
nähneet Lemminkäisrunossa saavan kerrokseen Väinön 
(s. 93)- 

Ottaessaan tämän runon Vanhaan Kalevalaan Lönnrot 
on edelle asettanut Yhdeksän taudin synnyn, jossa portto 
Pohjolan emäntä, Lovehettareksi, Loviattareksi tai Louhiat- 
tareksi sanottu, synnyttää yhdeksän lasta. Johanneksen, 
Jumalan papin, kieltäydyttyä niitä kastamasta, hän ne itse 
nimittää erilaisiksi taudeiksi (SMR 61). 

Mainittu syntyloitsu perustuu keskiaikaiseen mieli- 
kuvaan Herodiaasta ja tämän rikoksellisesti Herodeksen 



kanssa synnyttämistä lapsista. Venäläisissäkin loitsuissa 
kerrotaan hänen 12 tyttärensä muuttuneen taudeiksi. 

Uudessa Kalevalassa Lönnrot on erottanut Pohjolan 
emännän Louhen, joka rukoilee Ukkoa nostamaan tauteja, 
ja näiden synnyttäjän Loviattaren, josta on tehnyt pahim- 
man Tuonen tyttären. 

Myös Viron puolella on laulettu mätänevistä vuoteista 
runoissa, joissa esiintyy sankarinimiä. Eräässä, joka alkaa 
laulajan kysymyksellä, ottaisiko aiheekseen Kalevin, Utre- 
gasen vai Lemingäsen, kerrotaan Lemingen isän ja äidin 
poteneen 7 suvea, 10 talvea ja kehoitetaan Leming poikaa 
Varsinais-Viron ja Harjumaan vesiltä pyydystämään kalaa, 
joka tekisi vanhemmat terveiksi. Ainoa suomalaisen runon 
kanssa yhteinen piirre on kuitenkin eroavin sanoin ilmaistu, 
joten alkuperäistä yhteyttä ei ole syytä olettaa. 


Karhiin tappo. 

UK 46: 1 — 644 < VK 28: 1 — 607. SRU s. 146 — 64. 

Karhuntapporunot, jotka Lönnrot otti Vanhaan Kale- 
valaan kertomuksen puitteisiin sovitettuina, ovat näytel- 
mäntapaisia vuorolauluja. Näitä on Vienan Karjalassa 
laulettu tapettua karhua metsästä kuljetettaessa ja kotona 
vastaanotettaessa. Mutta niissä oudoksuttaa kehoitus kul- 
kemaan sikojen silittämiä teitä. Paitsi sianhoidon tunte- 
mattomuutta niillä tienoin, josta Borenius on huomauttanut 
(s. 10), tuntuu sikojen polkujen ulottaminen karhunpesälle 
asti kummalliselta. Yhtä vähän voi syvälle metsään ulot- 
tua (kultainen) kuja, jonka kertona esiintyvät (vaskinen) 
vana {= reen jälki) tai vako ovat väännöksiä alkuperäi- 
semmästä suomenpuolisesta vaja sanasta. Vienan Karja- 



!an kreikanuskoiset laulajat ovat n. s. vanhauskolaisina hyl- 
jänneet karhunlihan syönnin ja siitä syystä siirtäneet 
runot, joita Suomen puolella lauletaan karhukeittoa kannet- 
taessa kodasta tupaan tai karhunkalloa vietäessä tuvasta 
läheiseen pyhään puuhun, karhua pesältä kotiin tuotaessa 
laulettaviksi. 

Suomen puolelle viittaa myös, kuten mainittu, Tukul- 
min ja Suolasalmen ynnä Saksan kaupungin ja Viron esiin- 
tyminen karhunnyljentärunossa (s. n). 

Runojen kotiperää ja samalla syntymäaikaa osoittavia 
ovat vielä Vienan puolella säilynyt karhunpesän nimittä- 
minen säteriseksi (sätiiniseksi) sängyksi ynnä suomen- 
puoleisissa toisinnoissa tavattava tien kattaminen silkillä, 
sametilla ja Saksan palttinalla. - 


Päivän päästö. 

UK 47: 1 — 49: 422 < VK 26: 1 — 27: 277 < JK 13: 1 — 22 1. 
SMR 44, 63; FFC 72: 104 — 24; KR H s. 40 — 59, 132 — 8; 
SSL s. 100 — 31. 

Päivänpäästörunon Lönnrot sanoo Alku-Kalevalan esi- 
puheessa saaneensa vähimmin 'täydellisenä, niin että siihen 
on pitänyt „täytteeksi omiakin sanoja panna, ei kuitenkaan 
sillä tavalla, että olisi itse asian perustuksesta poikettu, 
joka sekä tarinoimalla että laulamalla kansalta toimitet- 
tiin”. 

Käytettävänä hänellä oli pari pohjalaista kirjaanpanoa, 
joissa harvoihin Päivänpäästön sakeisiin on sekaantunut 
muistelmia ja katkelmia Luojalle kahletta takovasta Hiiden 
sepästä, sanomaa tuovasta Ilmarisen sisaresta, Tuonelan 
lautturin puhuttelusta, Ilmarisen lennättämisestä tuulen 



avulla Pohjolaan, Luojan veistämän laivan soutamatta 
kulusta sekä Kaukomielen miekanmittelystä . 1 

Kysymykseen, minne päivä ja kuu ovat kadonneet, vas- 
tataan: kaihoon. Sitten mainitaan Väinämöisen synty- 
neen yöllä ja takoneen Herran ( !) tarpeita. Hänen taimes- 
saan lentää kyy(!) kynnykselle ja ilmoittaa tuovansa sano- 
maa: Jopa kuu kivestä nousi, päivä pääsi kalliosta”. Väi- 
nämöinen päättää lähteä Pohjolaan: , .koska kuun kehästä 
päästin, päivän päästin kalliosta”. Hänen näkyviinsä 
tulevat Pohjolan portit. (Huutamalla ja viheltämällä hän 
pyytää Pohjan poikaa tuomaan venettä poikki pohjolan 
joesta.) Pohjan pojat kehoittavat tulemaan sormin souta- 
matta. Väinämöinen huutamalla ja viheltämällä saa tuu- 
len puhaltamaan hänet yli joen. Kehoitettuna tulemaan 
ensin pihalle, sitten tupaan, hän mittelee miekkoja Pohjan 
poikien kanssa. 

Väinämöisen meno Pohjolaan ei Lönnrotille voinut olla 
muuten ymmärrettävissä, kuin että se tapahtui tarkoituk- 
sella päästää päivä eikä vasta päivän päästyä. Luonnolli- 
sin johtopäätös oli, että päivä oli kätketty Pohjolaan, joka 
onkin myöhemmin täy dell isenä^ävat iin Päivänpäästörunon 
alkuperäisin ajatus. Samoin on alkuansa Päivänpäästö- 
runoon kuuluva eläinten ja ihmisten neuvottomuus, jonka 
Lönnrot tapasi Ison tammen runoon eksyneenä. Kansan- 
omaisia Uuden miekan ja Kultaneidon taontoja mukaillen 
Lönnrot on muodostanut uusien päivänvalojen taonnan kul- 
lasta ja hopeasta sekä lisännyt onnistumattoman yrityksen 
saada ne valaisemaan taivaan laella. Kolmihaaraisen kuo- 


1 Toisessa, jossa sulkumerkkiin pantu piirre on säilynyt, käy 
tämän kokoonpanon edellä vielä Veneen valitus ja alku Laivaretkeä 
sekä Väinämöisen veteen suistuminen Samporunosta ynnä siihen 
liittyvä Luomisruno. 



kan taonnan, jonka löysi Sammon ryöstön toisinnosta 1 , hän 
sovitti taivaanvalojen päästämiseen kalliosta. 

, .Herran” tarpeiden takominen ja kyyn lentäminen 
kynnykselle johti Lönnrotin Hiiden sepän kaularenkaan- 
taontaan, jossa kynnykselle ilmestynyt Luoja tiedustelee, 
mitä hän takoo (K:tar III 6: 706 — 862). Tätä hän muo- 
dosteli siten, että takojaksi tuli Ilmarinen ja kysyjäksi 
Pohjolan emäntä, joka lentää vielä toisen kerran pajalle 
ilmoittamaan taivaanvalojen jo vapautuneen. Lisäksi 
Lönnrot on Alku-Kalevalassa runoon sovittanut Tulen 
synnyn kokonaisuudessaan. 

Uuteen Kalevalaan hän saattoi käyttää suomenkarja- 
laista Kan telen synnyn ja Päivän päästön toisintoa. Siinä 
päivä laskeutuu kuunnellakseen Väinämöisen soittoa hongan 
päähän, josta saadaan kiinni ja suljetaan yhdeksän lukon 
taa. Sitä paitsi Lönnrot on muuntanut yrityksen nostaa 
päivä ja kuu taivaan laelle niiden asettamiseksi pitkän puun 
latvaan. Uusia piirteitä ovat tulen teko ylipäästävän veden 
rannalle, vanha suomalaisen matkamiehen tapa, ja kalana 
yli uiminen, joka vastaa Väinämöisen paluuta käärmeenä 
poikki Tuonelan joen. Lisännyt on Lönnrot vielä Sampo- 
runoon sekaantuneen loitsun, jossa Väinämöinen piirtä- 
mällä, taikakirjaimen katkoo kiven ja sen sisällä olutta juo- 
vilta "kaärmeirtä~leiklcaa päät (SSL s. 238 — 9). 

Snellmanin albumissa hänen täyttäessään 75 vuotta 
v. 1881 ilmestyi Lönnrotin inkeriläisistä toisinnoista ko- 
koonsovittama „Turo, kuun ja auringon pelastaja”. Turo 
on kuitenkin lähtisimpään Inkeriin rajoittuva lainanimi 
Sisarenturmelusrunosta (s. 106). Idempänä Länsi-Inke- 
rissä esiintyy taivaanvalojen vapauttajana sepon tyttö pik- 

1 Alkuansa se kuuluu runoon, jossa pyydetään seppää: ,,tee sä 
kuokka kolmisorkka, jolla keltoja kereän” (Krohn 0334 Itä-Pohjan- 
maalta 1. 



karainen. Mutta Keski-Inkerissä, Karjalan kannaksella 
ynnä Suomen Itä-Karjalassa on päivän päästäjänä Jumalan 
aino a p oika. Kuun kehästä ja päivän pilvestä päästäminen 
mainitaan usein loitsuissakin Jeesuksen tai Neitsyt Maa- 
rian suorittamaksi, joten myös länsi-inkeriläinen sepon 
tyttö ^ on mahdollisesti luettava: sep ’ on tyttö, Neitsyt 
Maariaa tarkoittavana. Että kerfomärmicT Päivän pääs- 
töstähän kristillinen legenda, käy selville sen lopussa ilmais- 
tusta ylevästä aatteesta. 

Runo alkaa kuvauksella, miten ennen on päivättä ja 
kuutta eletty. Kun Jumalan poika ei voi valotta elää, hän 
Luojan luvalla valitsee tallista paraan hevosen, ottaa 
härän sarveen olutta ja keri i.unen_ Lejäll e. Matkalla koh- 
taamistaan esteistä: haosta, kivestä ja ojasta, hän suoriu- 
tuu olutta läikähyttämällä. Pphj(Djan_porttien näkyessä 
hän viskaamalla unikerän nukuttaa kaiken väen, myöskin 
kplme-neittä, jotka aitassa pesevät taivaanvaloja. Otettuaan 
päivän päänsä päälle, kuun kulmilleen, hän ne tuo omille 
maille ja asettaa kiiltakoivuun, hopeahonkaan. Ensin alem- 
mille oksille pantuina ne loistavat vain rikkaille, eivätkä 
köyhille, vaan ylemmille oksille nostettuina ne paistavat 
tasaisesti kaikille (SMR 44). 

Myöskin Tulen synty, jonka Lönnrot on yhdistänyt 
Päivän päästöön, on legendaruno; oikeastaan se on kah- 
desta legendasta kokoonpantu. 

Toisessa kerrotaan tulon iskennästä taivaalla. Sieltä 
tulikipuna kirpoaa tupaan, jossa impi tai vaimo imettää 
lastaan, rikkoen rinnat neidolta, parmaat emolta,,sekä polt- 
taen pojalta polvet. Mutta emo ja poika eivät ole luotuja 
kuolemaan ; he tietävä^ tulen J,mtioa. Tätä neitoemoa on 
joskus nimenomaan sanottu Maariaksi ja hänen poikaansa 
Luojaksi (SMR 63 A). 

Tulen iskijänä on aikaisimmassa kirjaanpanossa vuo- 
delta 1652 Ilman Herra. Mutta yleisesti esiintyvät sillä 



paikalla Ilmarinen ja Väinämöinen. Edellisellä on Länsi- 
Suomessa muoto ilmalainen ja Inkerissä Ismaroinen ; Vie- 
nan Karjalassa on iskijänä A/aza» ukko. Kun tulen isken- 
nän tapahtumapaikkana, paitsi yläilmoja, on usein myös 
meri, sovitin aikaisemman käsitykseni Väinämöisen ja 
Ilmarisen jumaluudesta runoon siten, että tässä ilman ja 
veden jumalat ilmaantuvat yhdessä toimivina. Sen jälkeen 
kuin Väinämöisen jumaluus tuli epäilynalaiseksi eikä sille 
varmaa tukea mistään löytynyt, täytyi ottaa huomioon, että 
tämä sankarinimi useassa sekä kertoma- että loitsurunossa 
esiintyy kristillisen Jumalan pojan, Pätöisen pojan tai Jee- 
suken kertosanana. Ilmarinen on epäilemättä ollut perma- 
laiselta yhteisajalta periytynyt ilmanjumalan nimi, joka 
tavataan, paitsi Agricolan jumalainluettelossa mainittuna, 
suomea puhuvan Lapinnoidan rummulla kuvattuna. Mutta 
runoissa ei jumala-Ilmarisesta tapaa luotettavaa tietoa (vrt. 
s. 8). Seppo Ilmarisen nimen käyttöä henkilönimenä 
todistaa 1500-luvulla mainittu Ilmaristen kylä Ylöjärvellä. 

Väinämöisen ja Kalevan nimien käyttö tähtien nimi- 
tyksissä: Väinämöisen viikate, Kalevan miekka, edellyttä- 
vät jonkinlaista sankariiiimien jumaloimista. Yhtäläinen 
sankarien korottaminen jumaluuden paikalle on tapahtu- 
nut Tulen synnyssä, joka muusta sisällyksestä päättäen on 
katolisaikainen. Pakanuuden loppuajalle sijoitettavien 
sankarien muisto on vaatinut jonkin aikaa muuttuakseen 
siinä määrin tarulliseksi, että voitiin sankarien nimet siir- 
tää taivaalle tähdistöön ja heille omistaa yliluonnollisia 
tehtäviä, kuten seppo Ilmariselle taivaantaonta ja ikivan- 
halle Väinämöiselle maailmanluominen. 

Myös toinen Tulen synty on katolisaikainen. Alussa 
kuvataan tulen tuudittamista taivaan navalla kultaisessa 
kätkyessä sinisen kehän sisällä. Tuudittajina ja kummeina 
mainitaan I^ejtsyt Maaria, Lispettä (Elisabet) tai Katrina. 
Tulikipinä kirpoaa varaa pitämättömältä Alavaan järveen, 



s.o. Kuolleeseen mereen, joka kolmasti kuivuu ja kuohuu. 
Tulikipinän nielevät siika, siian hauki ja hauen lohi. Tuh- 
kaan kylvetystä liinasta kudottu nuotta lasketaan Jordanin 
joen suulta Alavaan järveen. Pyydetyn lohen sisältä löy- 
detään hauki, siitä siika, sinikerä, punakerä ja viimein tuli- 
kipuna (SMR 63 B). 

Apokryyfisissä esityksissä Kristuksen kasteesta maini- 
taan hänen jumaluutensa tulena kuohuttaneen kolmasti 
Jordanin virtaa. Islantilaisessa tarussa taas kerrotaan 
pahan Loken lohen muodossa piiloutuneen koskeen. Aasa- 
jumalat koettivat pyydystää häntä verkolla, joka on valmis- 
tettu tuhkassa löytyneen verkon mallin mukaan. Kolman- 
nen kerran vedettäessä Loki joutui kiinni, kun mereen mene- 
minen koskesta oli hengenvaarallista. 

Jos otamme huomioon Jordanin koskisuuden ja Kuolleen 
meren tuhoisuuden kaikelle elävälle, voimme tämän tarun 
johtaa samasta legendasta kuin suomalaisen loitsun. Toi- 
selta puolen paholaisen toiselta puolen tulen kätkeytyminen 
loheen johtaa mieleen raamatunlauseen, jossa sanotaan saa- 
tanan taivaasta langenneen niinkuin pitkäisen tulen. 


Väinämöisen tuomio. 

UK jo: 1 — 512 < VK 32: 1 — 251 < AK 16: 1 — 67. SMR 11 ; 
KKys II s. 210 — 40; FFC 75 s. 167 — 83; KRH s. 469 — 88. 

Viimeisessä Kalevalan runossa näyttää kuvastuvan kris- 
tinuskon tulo Suomeen, pakanuuden edustajan Väinämöi- 
sen väistyessä Marjatan lapsen tieltä. Tämän lapsen Lönn- 
rot on käsittänyt Kristukseksi ja sen johdosta Vanhassa 
Kalevalassa lisännyt Neitsyt Maarian virrestä marjan syö- 
misen ja saunan haun sekä Uudessa Kalevalassa kadonneen 
lapsen etsimisen ja löytämisen. 



Marjatta nimi on mahdollisesti sekoitus Maariasta ja 
Marjetasta, jonka alkuperäinen muoto on Marketta, s.o. 
Margareta. Kuvaus tämän neidon ylenmääräisestä kai- 
noudesta kuuluu runoon Hannuksesta, Saaren saksalaisesta, 
joka paimeneen lähteneen neidon viettelee (SMR 26). 
Tämän runon alkuosan on Vuonnisen Ontrei Malinen yhdis- 
tänyt runoon Väinämöisen tuomiosta, joka tavallisesti läh- 
tee suoraan pojan syntymisestä (SMR 11). 

Pohjolassa (yhdessä toisinnossa alla : Poimarissa) syn- 
tynyttä poikaa isä nimittää Ilmariksi, äiti ehtopojakseen tai 
Armoksi (< Ahdoksi tai Atsoksi?), veljet Verran (< Vet- 
ran?) tai Vennon Joukariksi, sisaret sotijaloksi. Nämä 
nimitykset, samoin kuin edempänä mainittu , K aleva sekä 
Pohjolan tai Metsolan kuninkaaksi, Rahasaaren vartijaksi 
ristiminen ja kastaminen, jonka ulkomainen pappi Virokan- 
nas toimittaa, viittaavat siihen, että pojasta toivotaan san- 
karia ja heimopäällikköä ynnä yhteisen rahaston vartijaa. 
Paikanosoitukset Pohjola tai Metsola tuskin voivat olla alku- 
peräisiä, mahdollisesti on kysymys Väinän yhteydessä tavat- 
tavan. Luotolan kuninkuudesta; Karjala on Lönnrotin 
Uuteen Kalevalaan sijoittama. 

Pakanalliseen oikeustapaan perustuen Väinämöinen, joka 
aavistaa lapsesta tulevan vallasta kilpailijan, tuomitsee 
hänet suohon surmattavaksi, mutta lapsi syyttää häntä siitä, 
että on aikoinaan nauranut oman emonsa meren rannalla tai 
kirjavassa korjassa. Eräässä loitsussa viitataan kolmiöisen 
Väinämöisen siveysrikokseen. 

Sydäntyneenä Väinämöinen menee vaskiseen veneeseen, 
rautapohjaiseen umpipurteen ja laskee sillä tarunomaiseen 
kurimukseen, jollaisen keskiajalla kuviteltiin olevan poh- 
joisnavalla. Mahdollisesti piilee tässä muisti vainajan 
polttamisesta laivassa, joka palavana työnnettiin merelle. 
Tulen syntyyn eksyneessä säkeistössä mainitaan Tarsilai- 
nen poltetun vaskisessa veneessä, rautapohjassa purressa. 



Muutamiin vienanpuoleisiin toisintoihin liittyy suora- 
sanainen selitys, että Väinämöinen vielä palaa takaisin. 

Alku-Kalevalaan on Lönnrot ottanut kantelen jäljelle 
jättämisen G. A. Brakelin v. 1829 julkaisemasta ruotsin- 
kielisestä kristinuskon tuloa kuvaavasta näytelmästä, jossa 
Väinämöinen niinikään väistyy, hautakumpuun sulkeutuen. 
Vanhassa Kalevalassa hän on antanut Väinämöisen mennä 
yläisiin maaemiin ja alaisiin taivaisiin, käyttäen toisintoa, 
jossa Väinämöisen sijoittuu alaisiin sekä maaemiin että tai- 
vaisiin. Tässä taas on muunnos pistosnuolten ammuntaa 
alaisiin maaemiin ja yläisiin taivaisiin (vrt. SMR 59).) 
Uudessa Kalevalassa Lönnrot on pannut tuomitun pojan 
syyttämään Väinämöistä petollisesta Ilmarisen lähettämi- 
sestä Pohjolaan ja Aino neidon kuoleman aiheuttamisesta. 


Kalevalan kokoonpano. 

KRH s. 1 — 20; FUF I s. 185 — 210; Valvoja 1896 s. 157 
— 78; Niemi Kalevalan kokoonpano I s. 134 — 46, 224 — 50. 

Kalevala alkaa Väinämöisen syntymästä ja päättyy 
hänen poismenoonsa. Molemmat runot ovat alkuperäisesti 
hänen nimeensä liittyviä ja sama on laita Kilpalaulannan, 
Tuonelassa ja Vipusessa käynnin, Kilpakosinnan ja Sampo- 
runon, Kantelensoiton, Sokeana rampautumisen ja Tautien 
parantamisen. Kaikkiaan tunnemme kymmenen runoa, 
joita jo Länsi-Suomessa on voitu Väinämöisestä laulaa. 
Tähän samaa sankaria esittävään runosarjaan rakentuu poh- 
jaltaan mahdollisuus luoda yhtenäinen runoelma kansan- 
lauluistamme. 

Idempänä on Väinämöisen nimi siirtynyt vielä useihin 
runoihin, jotka alkuansa ovat kertoneet muista henkilöistä. 
Näitä runoja ovat Vellamon neidon onginta, johon kuiten- 
kin Väinön tyttö 'orLkuulunut, Taivaan kaarella istuvan 



immen kosinta ja Pätöisen pojan polvenhaava, Venepuun 
etsintä, Purren valitus ja Luojalle, alkuansa kuuluva Laiva- 
retki ynnä Tulensynty, johon Väinämöinen on ensin tulen 
iskijäksi, sitten tulen pyydystäjäksi joutunut. Sitäpaitsi 
mainitaan Väinämöinen tilapäisesti sekä kertovaisissa että 
loitsurunoissa. Lisäksi on Lönnrot muutamia runoja Väi- 
nämöisen nimiin sovittanut. Hänen pääasiallisin suorituk- 
sensa on kuitenkin Väinämöisen runojen järjestykseen 
paneminen, jolloin hän on vienanpuoleisen Samporunon 
hajoittanut kolmeen osaan, niin että se muodostaa kehyksen 
enimmille Kalevalan runoille. 

Lemminkäisrunoja on päinvastoin Länsi-Suomessa lau- 
lettu eri henkilöistä: * Lemminkäisestä, Kaukomielestä, 
Ahdista ja Pätöisestä pojasta ynnä Äijön pojasta ja vuojo- 
laisesta Lyylikistä. Näiden runojen yhdistäminen tapahtui 
vasta pohjoisilla karjalaisalueilla (kts. s. 28). 

Ensimmäisessä yhdistely-yrityksessään „Lemminkäi- 
sessä” sai Lönnrot syntymään kaksi sisällyksellisesti irral- 
lista jaksoa, jotka hän on viivalla toisistaan eroittanut, vaan 
ei yhtenäistä kokonaisuutta. Yhteensulattamista hän ei sit- 
temmin tavoitellutkaan, vaan sovitti ne erikseen Väinämöi- 
sestä kertovien runojen väliin. 

Yhdistävän siteen Väinämöis- ja Lemminkäisrunojen 
välille hän sai, kuten Niemi on osoittanut, paikannimestä 
Pohjola , joka pohjoisilla runoalueilla on tunkeutunut usei- 
hin kertomarunoihin, vaikka se alkuansa on kuulunut vain 
Päivän päästöön ynnä loitsurunoihin. 

Kalevala , , jonka Lönnrot asetti vastakohdaksi Pohjolalle- 
antaessaan nimen kokoonpanolleen ennen Vanhan Kale- 
valan painatusta, ilmaantuu vain_ yhdessä Myödyn neidon 
runon toisinnossa (K:tar III 21) sekä muutamissa hää- 
runoissa Osmolan kertosanana tai vastakohtana: „onkO' 
teiän Osmolassa kuin meiän Kalevalassa”. 

Vielä ovat etenkin Vienan karjalaiset valmistelleet 



Lönnrotin loppusuoritusta monin tavoin yhdistelemällä 
runoja erittäinkin Samporunon ja Kilpakosinnan ympärille. 

Yhtenäisen kokoonpanonsa suoritti Lönnrot varsinai- 
sesti jo AlkurKalevalassa loka- ja marraskuussa 1833. Van- 
haa Kalevalaa toimittaessaan hän vain sovitti uusia lisiä 
valmiiseen järjestykseen, jota ainoastaan Sammon ryöstön 
jälkeisiin tapauksiin nähden vähän korjaili. 

Huomattavin lisäys Uudessa Kalevalassa on Europaeuk- 
sen löytämä runo Untamon ja Kalervon riidasta, jonka joh- 
dosta Lönnrot muodosti kiinteän kokonaisuuden kansanlau- 
Jussa ja vielä Vanhassa Kalevalassa hajanaisesti yhdiste- 
tyistä Kullervorunoista. Tärkein muutos oli Sämpsän kyl- 
vön ja irrallisen Aino-jakson siirtäminen runoelman lopusta 
alkupuolelle sekä Väinämöisen ammunnasta erotetun Maail- 
man luomisen asettamisen näiden edelle ei enää Väinämöi- 
sen itsensä, vaan hänen synnyttäjänsä veen emosen suorit- 
tamana. 


Väinämöinen. 

KRH s. 499 — 504. Julius Krohn SKH 1 I s. 51 — 63. 

Kalevalassa on Väinämöisestä kertovilla runoilla ja niin 
muodoin itse Väinämöisellä valta-asema. Perustuuhan 
runojen kokoonpanon ajatuskin sekä Beckerillä että Lönn- 
rotilla tähän laulajain käsityksessä keskeisimpään persoo- 
nallisuuteen. 

Että Väinämöinen on ollut suuri mies ja hyvää sukua, 
ylin ylpeistä, on nimenomaan sanottu (s. 49, 77). Sampo- 
runosta ilmenee, että hän on ollut lappalaisten vihaama, 
arvattavasti veroittajana, sekä kansansa yhteisissä yrityk- 
sissä tunnustettu johtaja. 

Väinämöisen vakinainen mainesana vanha viittaa sii- 
hen, että hän tavallista pitemmän ajan on hallinnut heimo- 
päällikkönä. Lopun aikaansa mainitaan hänen eläneen 



rampana ja sokeana. Muisto hänen ikivanhuudestaan on 
toiselta puolen aiheuttanut mielikuvan, että hän oli 700 vuo- 
den ikäinen jo syntyessään, jolloin on maailman luonut, toi- 
selta puolen herättänyt ajatuksen, että hän yhä elää ja on 
kerran palaava. 

Että Väinämöinen on ollut taisteluja kokenut merisan- 
kari ja muita etevämpi miekan käytössä, käy ilmi Sampo- 
runosta. Miekan mittelijänä Päivän päästön ja Kilpalau- 
lannan myöhemmissä muunnoksissa hän on Kaukomielen 
sijainen. Hänen halveksiva kieltäytymisensä miekanmit- 
telystä Uudessa Kalevalassa, kun Joukahainen sitä ehdot- 
taa, on Lönnrotin korjausta, joka aiheutuu siitä, että kan- 
sanrunokin panee pääpainon Väinämöisen henkiseen ete- 
vyyteen. 

Väinämöisen mainesanaa viisas valaisevat Väinämöi- 
selle omistetut sananlaskuntapaiset varoitukset ja neuvot 
(K:tar I 90), joita on myös runojen loppuun liitetty. Osa 
Kalevalassa esiintyvistä loppulausunnoista on Lönnrotin 
lisäämiä (UK 9, 19, 36). 

Mainesana tietäjä sisältää kuitenkin enemmän kuin 
tavallista viisautta. Tosin Väinämöisen esiintyminen tai- 
kurina luodessaan piinpalasesta luodon merelle tai muut- 
tautuessaan käärmeeksi päästäkseen pois Tuonelasta osoit- 
taa vain kansanuskomusten ja tärinäin vaikutusta historial- 
lisellakin pohjalla syntyneihin runoihin. Mutta luonteen- 
omaista Väinämöiselle on tietoon yhdistetyn laulun, luottei- 
den eli pyhäin sanojen käyttäminen, jonka johdosta hänen 
suuhunsa toisinaan kansanrunoissa ja vielä runsaammin 
Lönnrotin kokoonpanoissa on sovitettu myöhäisempiä kaava- 
maisia loitsurunoja. Näihin loitsurunoihin on Väinämöi- 
sen nimi voinut kiintyä puhuteltunakin kristillisen Juma- 
lan tai Neitsyt Maarian sijalle. Kristillistä vaikutusta tun- 
tuu Väinämöisen esiintymisessä maailman luojana sanansa 
voimalla. 



Pyhäin sanain kertona käytetty luote, joka johtuu ruot- 
salaisesta Mot 'uh ri’. viittaa uhrilauluun, joka uhrauksen 
ohella kuului heimon päämiehen tehtäviin. Joukahaisen 
äidin ilo siitä, että saa laulajan sukuunsa ja lappalaisen epä- 
röinti Väinämöistä ampuessaan, että laulu ja ilo ilmalta 
katoisi, viittaavat kuitenkin erikoisiin runoilijan lahjoihin. 
Laulullaan Väinämöinen on lumonnut, paitsi ihmisiä, myös 
luonnon eläimiä ja haltijoita. Itsekin hän on ollut laulus- 
taan liikutettu kyyneliin asti. 

Toisesta syystä itkevänä tavataan Väinämöinen ammut- 
tuna merellä ajelehtiessaan sata haavaa sivulla, tuhat muuta 
tutkelmata. Tämä mielen herkkyys ei kuitenkaan ole alkii- 
peräisesti ollut suurempi kuin Homeeroksen sankareilla. 
Ruikutukseksi se on kehittynyt vasta Vienan laulajilla, 
jotka tähän kohtaan ovat sovittaneet vieraissa paikoissa kul- 
jeskelevan laulajateinin omia valituksia. 

Vanhan sankarin mieltymys nuoriin naisiin ilmenee 
alkuperäisenä Kilpalaulannassa ja Kilpakosinnassa. Mui- 
hin runoihin, joissa se tulee näkyviin, Väinämöinen on myö- 
hempäin runolaulajain tai Lönnrotin sovittama. 

Naisihailuun liittyy vielä muutamia vähemmän ihail- 
tavia ominaisuuksia, kuten kiertelevä vastaustapa Ilmarisen 
sisaren hänen matkansa tarkoitusta tiedustellessa. Lönnrot 
on Uudessa Kalevalassa pannut Väinämöisen Pohjan nei- 
don ehdollisen suostumuksen sokaisemana veikaten venettä 
veistämään ja edeltäkäsin kehuskelemaan taitoaan. 

Myös kultaneidon tarjonta sisältää viittauksen Väinä- 
möisen heikkouteen naisten suhteen. Mutta Uudessa Kale- 
välässaTLöÄnfot on antanut Väinämöisen vastalauseellaan 
osoittaa jo vapautuneensa siitä. Muutenkin ilmenee tämän 
laitoksen loppuosassa runojen uudesti järjestelyn kautta 
Väinämöisen luonteessa kohoavaa kehitystä, josta Julius 
Krohn on huomauttanut i( SK H I s. 52,58). 



Ilmarinen. 


KRH s. 335 — 44. Julius Krohn SRH' I s. 63" — 8. 

Ilmarisen pääominaisuus on seppyys, niinkuin hänen 
mainesanansakin seppo ja takoja iänikuinen eli alinomainen 
osoittavat. Kilpakosintarunossa tapaa hänet sisar' pajansa 
siinä määrin työhönsä vajonneena, että on unohtanut 
kosinta-aikeensakin. Kultaneidon taonnassa tulee näkyviin 
hänen taiteellinen kykynsä aineen muovailussa, vaikkei hän 
pystykään sitä elolliseksi muuttamaan. Hänen kuuluisuu- 
tensa korkeinta astetta edustaa Sammon taonta ja sen edellä 
käyvä Väinämöisen kehunta, että hän on taivaan kannen 
takonut. 

Kultaneidon taonnasta Raudan syntyyn siirtyneenä 
Ilmarinen tuli toisiinkin loitsuihin, sepän nimeksi. Samoin 
sepänkäsitettä ympäröivät mielikuvat, kuten 'paja ja ahjo, 
omistautuivat nimenomaan Ilmariselle. 

Myös myöhempien kertomarunojen takojat, kuten Hii- 
den seppä Luojan virressä, ynnä Kullervon emännälle kuu- 
luva. määräyssana sepän ovat välistä liittyneet Ilmarisen 
nimeen. Vielä on Ilmariselle tilapäisesti omistettu erilai- 
sia taontoja, esim. haravan Kantelen synnyssä, samoin Ison 
tammen runossa keihään taonta, jonka Lönnrot on Karhun 
tappoon sovittanut. Niinikään on joskus Ilmarisella tee- 
tetty rautainen korento, jonka Väinämöinen työntää Vipu- 
sen suuhun. Yleensä kaikenlaiset kuvaukset tavallisista ja 
tavattomistakin sepistä osoittavat taipumusta kiintyä Ilma- 
risen nimeen, kuten yöllä syntyminen ja päivällä pajaan 
meno. 

Sepän tottumus ottaa vastaan toisilta tilauksia vaikut- 
taa, että Ilmariselta puuttuu alkuunpanokykyä. Poikkeuk- 
sena on kultaneidon taonta, johon hän omasta aloitteestaan 
ryhtyy, mutta sepä häneltä ei onnistukaan. Siitä myös 
seuraa haluttomuus uusiin yrityksiin. Kuvaillessaan Sam- 



mon tuottamaa onnea Ilmarinen lisää: „vaan on Sampo 
salvattuna yhdeksän lukun taakse”, ikäänkuin siinä olisi 
sepälle voittamaton este. Kehoitus Sammon ryöstöön jää 
Väinämöisen osalle. Eräässä Vipusen runon toisinnossa, 
jossa Väinämöinen pyytää Ilmarista noutamaan sanoja, 
tämä kieltäytyy mielestään turhasta yrityksestä, koska jo 
viikon on Vipunen kuollut. 

Kilpakosinnassa Ilmarinen on saanut onnellisen kosijan 
osan. Kalevalasta päättäen on menestys riippunut hänen 
kauniista ulkomuodostaan, eikä mielevyydestään (UK 18: 
639 — 42). Mutta vastaavassa kansanrunon kohdassa kosit- 
tava neito ei sano menevänsä miehen kauneudelle, vaan 
mielevyydelle. Joka tapauksessa on Ilmarisessa ollut miel- 
ly ttavaä~~hänen puhtaudenharrastuksensa kilpakosintaan 
mennessä, joka sepän ammattiin nähden on ollut varsin 
tarpeellinen. Hän on tässä suomalaisen saunan edustaja, 
joten Lönnrot on luontevasti lisännyt kylpeytymisen myös 
Kultaneidon taontaan (UK 37: 167 — 76). 

Rakastajana Ilmarinen on intohimoton. Väinämöisen 
ei onnistu viehättää häntä lähtemään Sammon takojaksi 
kuvailemalla luvatun neidon ihanuutta. Työnsä suoritet- 
tuaan hän palaa takaisin vaatimatta palkkiotaan. Eräässä 
toisinnossa hän sitä vaan suree, miten pääsisi kotiinsa kuo- 
lemaan; tämä piirre on kuitenkin edellä käyneestä Väinä- 
möisen kotiin pyrkimisestä eksynyt. Että sepon sydämen 
pohjalla piilee syvempi tunne kihlattuansa kohtaan, ilmenee 
tosin sisaren tuodessa sanoman kilpakosijasta, jolloin hänelle 
tulee semmoinen tuska, että sepinkalut kädestä kirpoovat. 
Siitä huolimatta hän Kalevalaan käytetyn toisinnon mukaan 
on valmis ehdottamaan sovinnollista kilpailua. Alkuperäi- 
sempi on epäilemättä tällä kohtaa esiintyvä sananlasku: 
„ei sovi sotaa kaksi yksille yötulille, eikä kaksi nuorta miestä 
yhtäjieittä kosjomahan”. Mutta todellista miekanmittelyä 
ei neidon johdosta synny. 



Ilmarisen rauhalliseen ja hidasmieliseen luonteeseen 
katsoen Lönnrot on epäilemättä tehnyt oikein, kun ei ole 
pannut häntä vihapäissä kostamaan emäntänsä surmaa. 
Kansanruno tietää nimettömästä sepästä ainoastaan, että 
hän kotiin palaavan paimenen torahutellessa torvellaan häm- 
mästyneenä seisahtuu kesken työtä pajassaan. 

Pikemmin saattaisi epäillä, oliko syytä noudattaa niitä 
harvinaisia toisintoja, joissa Ilmarisen kosintaan liittyy 
Iivana Kojosen pojan runo hänen nimelleen sovitettuna. 
Mutta huomattava on, että jo runolaulajat ovat näissä yhdis- 
telyissä jättäneet pois julman surmatavan ynnä tyttären 
lihan syöttämisen anopille, tyytyen pelkkään surman 
uhkaan. Senkin on Lönnrot pyyhkinyt pois 38:nnen runon 
kokoonpanossa, niin että jäljelle on jäänyt vain äkillinen ja 
väkivaltainen neidon ryöstö sekä tämän uudistettujen soi- 
mausten johdosta yhä yltyvä suuttumus, joka ei kuitenkaan 
sanoihin puhkee. Neidon ryöstäminenkin kohtuuttoman ja 
loukkaavan vastauksen jälkeen esiintyy enemmän tuskastu- 
neen mielentilan kuin syttyvän intohimon valossa. Osaa- 
vasti on Lönnrot vielä loppuun liittänyt Kilpakosinnasta 
Ilmarisen uneliaisuuden piirteen. 

Kosintaretkellä Ilmarinen ajaa hevosella kilpaa veneellä 
purjehtivan Väinämöisen kanssa. Sampoa ryöstämässä 
Ilmarinen on mukana meriretkellä istuen ylimmillä airoilla, 
mikä alkuansa lienee käsitetty soudun johtamiseksi, myö- 
hemmin omin käsin soutamiseksi. Jälkimmäisessä mielessä 
Lönnrot on Ilmariselle siirtänyt nuoren väen voimakkaan 
soudun. 

Lisäksi hän on tehnyt sen johtopäätöksen, ettei Ilmari- 
nen soutamisen edustajana harrasta purjehtimista ja tuu- 
lessa hätäilee. Lönnrotin muodostama on Väinämöisen ja 
Ilmarisen neuvottelu, maisinko vai meritse Sammon ryös- 
töön lähteä, samoin kuin Ilmarisen valittelu Pohjolan emän- 
nän nostamassa myrskyssä. Aiheen sekä pelon ilmaisuun 



että viltin pään päälle vetämiseen sai hän Luojan laivaret- 
kestä, jossa Pietari kauhistuu myrskyä ja viltin alle lepää- 
mään laskeutunut Luoja herätettynä vierettää viltin kas- 
voiltaan. 

Lönnrotin ei kuitenkaan ole ollut tarkoitus kuvailla 
Ilmarista arkailevaksi muualla kuin merellä. Ansiotöitä 
suorittaessaan hän esiintyy pelotonna tukalimmissa tehtä- 
vissä. Merelläkin Ilmarinen on urhea miekalla isoa hau- 
kea tavoitellessaan, vaikka onnistumatta, samoin kuin kan- 
sanrunon mukaan myös kokoksi muuttautunutta emäntää 
iskiessään. Vain jälkimmäisen kohdan Lönnrot on jättär 
nyt pois. 

Kan telen synnyssä, johon Ilmarinen on siirtynyt Laiva- 
retkestä molempien runojen yhdyttyä, on hänellä, paitsi 
kantelen takomista, tehtävänä onnistumattomalla soitonyri- 
tyksellään saattaa Väinämöisen kyky oikeaan valoonsa. 
Tätä epäsoitannollisuuden piirrettä Lönnrot on siten syven- 
tänyt, että Ilmarinen kieltäytyy kanteleen teosta eikä yri- 
täkään ottaa osaa yleiseen soittokilpailuun. 

Aivan vaille runollisuuden värettä ei Ilmarisenkaan 
•luonne ole Kalevalassa jäänyt. Niillä leikillisillä jäähyväis- 
sanoilla, jotka neidon ryöstäjä Iivana Kojosen poika eräässä 
toisinnossa lausuu, antaa Lönnrot Ilmarisen katkaista nuo- 
rikkonsa pitkäveteiset lähtöitkut. Ilmarisen takoman kulta- 
neidon tarjoomisen Väinämöiselle on hän varustanut hie- 
non ivan kärjellä, joka kohdistuu naisten oletettuun puhe- 
liaisuuteen: „ei ole suuri suun pidolta”. 

Alunperin Ilmarinen on ollut sankariseppä, jolle skan- 
dinaavisessakin runoudessa on vastineita. Siltä ajalta, jol- 
loin ylimykselle oli kunniaksi osata itse valmistaa aseensa 
on myöhemmissä talonpoikaisissa oloissa säilynyt sepän 
armnatille osoitettu arvonanto, joka sananlaskuistakin 
ilmenee. 



Joukahainen. 


KRH s. 413 — 5 . 

Väinämöisen ja Ilmarisen kera kolmantena on Sampo- 
runossa alkuansa esiintynyt Joukahainen. Hän siis kuu- 
luu suomalaisiin sankareihin, jos kohta näistä kolmesta 
nuorimpana ja arvoltaan alimpana, niin myös alimmille 
airoille laivassa asetettuna. Hän aina huonolla onnella 
aloittaa yritykset, joissa Väinämöinen viimeisenä onnistuu, 
ja ensimmäisenä ajattelemattomasti ehdottaa ennen- 
aikaista voitonlaulua. 

Kilpakosinnassa nuori Joukahainen ajaa varomatto- 
masti yhteen Väinämöisen kanssa eikä ymmärrä väistyä 
vanhempansa tieltä. Kauas ulottuvalla muistilla kehumi- 
seen ovat myöhemmät laulajat ja Lönnrot sananlaskuista 
liittäneet kaikenlaisten tietojen latelemisen, jotka tekevät 
poikamaisen vaikutuksen. Tätä vaikutusta lisää vielä 
Kaukomielen runosta lainattu miekkailun ehdotus ja tila- 
päinen loitsimisen uhkaus, joka viimein saa Väinämöisen 
vihastumaan. Alkuperäistä on täysin masentuneen Jou- 
kahaisen armoille heittäytyminen ja itkusuin kotiin palaa- 
minen. 

Kateuden ja ennakkouhittelun on Lönnrot lisännyt 
muodostaessaan Kilpalaulannalle johdannon Uudessa Kale- 
valassa. Vihan ja koston piirre on Joukahaiselle siirtynyt 
lappalaiselta Kilpalaulannan toisinaan yhtyessä Väinämöi- 
sen ammuntaan. 


Lemminkäinen. 

KHH s. 633 — 42. Julius Krohn SKH I s. 82 — 97. 

Pohjoisten runoalueitten Lemminkäinen, niinkuin olem- 
me nähneet, ei alkuansa ole yksi persoona, vaan on kokoon- 
pano useammasta kansanlaulun henkilöstä: Lemminkäi- 
sestä, Pätöisestä pojasta, Kaukomielestä, Ahti Saarelai- 



sesta, Äijön pojasta ja vuojolaisesta kauppiaasta Lyyli- 
kistä. Kuitenkin juuri Lemminkäisen persoona on runo- 
laulajain tietoisuudessa erittäin selväpiirteinen ja hänen 
luonteenkuvauksensa Kalevalassa on kieltämättä yhte- 
näinen. 

Lemminkäisen luonteen pääpiirteet perustuvat etu- 
päässä Kaukomielen runoon. Siitä johtuvia ominaisuuksia 
ovat : oluenhimo, äkkipikaisuus, tappelunhalu, naisille herk- 
kyys ynnä viehätysvoima naisiin. Inkerin puolella itsenäi- 
senä säilyneessä runossa olutkesteihin rientänyt Kauka- 
moinen juo humalapäihin asti. Tälle paikalle tulee pohjoi- 
silla alueilla Lemminkäisen runosta käärmeoluen tarjonta, 
jonka Lemminkäinen rikat maahan luotuaan empimättä juo 
suuhunsa. Oluen tarjonta on toisinaan aiheuttanut Lem- 
minkäisen puolelta oluenvaatimuksen heti tupaan tulles- 
saan. Pidoista pakenevalta Kaukomieleltä hänen äitinsä 
kysyy ensimmäiseksi, onko hänet olutsarkoin voitettu, 
johon luonnollisesti saa kieltävän vastauksen. Myöskin 
sotaan pyrkivää Ahtia yritetään pidättää kotoisella oluella, 
mutta hänen ylväs vastauksensa: „makeampi on merellä 
vesi tervaisen melan terältä”, viittaa korkeampaan into- 
himoon. 

Kaukamoisen mainitaan joskus Inkerissä tulleen kutsu- 
matta, istuneen käskemättä ja juoneen olutta antamatta, 
mutta varsinaisesti kuuluu kutsumattomuuden piirre Pätöi- 
sen pojan runoon. Joko lähtiessä äidille tai perille tul- 
lessa isännälle tämä Lemminkäinen itsetietoisesti selittää 
kuokkavieraan etevämmyyttä kutsutun rinnalla. 

Myöhemmät runolaulajat ovat panneet Lemminkäisen 
itse lausumaan tervetulijaisensa ja vaatimaan istuinpaikkaa 
perältä sekä kuvanneet hänen istahtamistansa, niin että 
penkki notkuu. Hänen loukkaava käytöksensä menee yhä 
pitemmälle, kun hän pyytää olutta ostaaksensa. Huip- 
punsa se kuitenkin saavuttaa käskyssä tuoda vettä, että 



saisi pestä kätensä puhtaiksi vuodattamastaan isännän 
verestä. Tämän piirteen on jo kansanruno siirtänyt Lem- 
minkäisen surmaajalta itse Lemminkäiselle. 

Läheistä sukua Lemminkäisen tunkeilevaisuudelle on 
hänen kerskailemisensa. Päivölän tupaan tultuaan hän 
vastaa tiedusteluun, mitenkä on päässyt sisään koirain 
haukkumatta, ettei ole tullutkaan tiedoittaan ja mahdittaan. 
Samantapaisia kerskauksia Lönnrot on loitsurunoista lai- 
naten useamman kerran pannut Lemminkäisen suuhun. 
Varsinainen kehuja tuli Lemminkäisestä siirtyessään Hii- 
den hirven hiihtäjäksi alkuperäisen hansakauppiaan Lyyli- 
kin sijalle. Tätä luonteenominaisuutta Lönnrot on vielä 
tehostanut asetettuaan . tilapäisen toisinnon perustuksella 
Lemminkäisen Joukahaisen sijalle Laivaretkeen ja Sammon 
ryöstöön osalliseksi. Sekä kantelensoittoon ryhtyessään 
että Sampoa irti kiskoessaan Lemminkäinen edeltäkäsin 
kehuskelee. Väinämöisen palattua onnettomalta Päivän- 
päästöretkeltä hän on valmis perästäpäin selittämään, 
kuinka toisin olisi käynyt, jos hänet olisi mukaan otettu. 

Inkerin puolella ilmenevä Kaukamoisen äkkipikaisuus 
miekkaan tarttuessa ei ole saanut sijaa Kalevalassa, kun 
kehoitus miekan mittelyyn pohjoisilla alueilla on siirtynyt 
vastapuolelle. Mutta Laivaretkeen sijoitetun Lemminkäi- 
sen tulee niin kiire iskeä haukea miekalla, että itse vieräh- 
tää veteen; Lönnrot on siinä kohden yhdistänyt Joukahai- 
sen miekalla iskennän ja alkuansa Pietarin vapaaehtoisen 
heittäytymisen veteen. Samporetkeltä palattaessa Lem- 
minkäinen sekä Joukahaisen sijaisena hoputtaa Väinä- 
möistä laulamaan että Ilmarisen asemesta kehuskelee : 
„oisinko itse perässä”, vieläpä Väinämöiseltä omistaa kur- 
kea säikyttävän laulunyrityksen. Kiireellisiä ovat myös 
Lemminkäisen puuhat kotoa lähtiessä sekä ensimmäisellä 
että toisella Pohjolanretkellä. Käärmeen mujuissa pestyä 
paitaa hän vaatii kuivaamaan kiireesti (< kesäkuilla) ja 



ruttoisan ruoanpanon ohella, joka on kansanomainen piirre, 
lämmittämään saunan samassa (< saloa). 

Kaukamoisen taistelunhalu leimahtaa ilmi hänen 
»verellä saadun” viittansa ryvettämisen johdosta. Alitui- 
nen miekan käyttö on Luotolaan lähtevälle Lemminkäiselle 
ominaista. Varsinaisesti sotainen luonne puhkee esiin 
Ahdin runossa, josta sotapurren ja miekan pyyntö, mah- 
dollisesti myös miekan esittäminen luissa lohkeilleena, ovat 
Päivölänretkeen siirtyneet. Tilapäinen lisäys äidin lähtö- 
kieltoon on Lemminkäisen vastaus, ettei pelkää seitsentä- 
kään sotakesää. 

Päivölänretkellä ei alkuaan aseiden käyttö ole tullut 
kysymykseen, vaan sanan voima. Pätöisestä, s.o. Jumalan 
kelpaavasta pojasta on lähtöisin loitsijan ominaisuus, joka 
Lemminkäiselle on omistettu. Hänen nimelleen on Ilma- 
riselta tilapäisesti siirretty Hiid en r uunan suistaminen 
loitsun avulla. Tämän johdosta on Lönnrot antanut hänen 
Metsän lukujen avulla ottaa kiinni myös Hiiden hirven. 
Niinikään on Ahdin suuhun hänen meriretkellään sovitettu 
Pakkasen lumous. 

Kauniin Kaukomielen ja naisten suhteeseen kohdistuu 
äidin kysymys hänen kotiin palatessaan : „oletko naisin 
naurettuna”, ja hänen itsetietoinen vastauksensa: ,, naurai- 
sin satakin naista”. Selvimmin tämä suhde kuvastuu mo- 
lemminpuolisessa, purressa pakenijan ja satojen Saarelle 
jääväin neitojen, kaihoisassa kaipauksessa. Tätä keski- 
näistä suhdetta on pohjoisilla alueilla vielä väritetty tun- 
nelmarunojen säkeillä. Kevytmielisyyden piirteen siirryt- 
tyä viittauksen muodossa myös kutsujen kohdalle tuli tämä 
ominaisuus yleistetyksi Lemminkäiselle. Lönnrot on kaik- 
kialla alleviivannut mainittua puolta Lemminkäisen luon- 
teessa sekä muista runoista otettujen että omain muodosta- 
mainsa säkeitten avulla (esim. UK 15: 615, 29: 599 — 62, 
30: 439—46). 



Yhteen naiseen on kuitenkin Lemminkäisen suhde 
aivan erilainen, nimittäin omaan äitiini Se perustuu 
ainoastaan vähäiseltä osalta Kaukomielen runoon, missä 
äiti tihutyöstä palanneen poikansa kanssa neuvottelee pako- 
retkestä. Ahdin vaimon yritykset estää miestään sotaret- 
kelle lähtemästä on kansanrunokin joskus Lemminkäisen 
äitiin sovittanut. Vaan varsinaisesti kuuluu varoittava ja 
pelastava äiti Pätöisen pojan Päivölänretkeen ja on itse 
ihanneäiti Neitsyt Maaria. Paitsi huolehtivaa rakkautta 
tulee tämän äidin luonteessa esiin kiireellisyys, joka ei mis- 
tään esteistä välitä, kun poika on hädässä, sekä häikäile- 
mättömyys, jolla uhkaa taivaan portit rikkoa, jollei saa 
tietoa lapsestaan. Kiireellisyyden piirrettä on Lönnrot 
vielä vahvistanut sovittaessaan Lemminkäisen surmarunoon 
Neitsyt Maarian lapsen etsinnän, johon on joskus sekaan- 
tunut Kadonneen pojan runosta (K:tar III 54) emon 
etsintä nopsajalkaisten eläinten hahmossa, sekä lisätessään 
kuvauksen ylhäisten maitten alentumisesta ja alhaisten 
ylentymisestä Neitsyt Maarian juoksusta kuolevan poi- 
kansa avuksi. Itsetietoisuuden Lönnrot on pannut ilmene- 
mään äidin kerskauksessa pojastaan: „susi ei syö minun 
sukua” (UK 15 : 75). 

Hellästi Pätöinen poika puhuttelee äitiään ja kaikissa 
vaarapaikoissa häntä muistelee, erittäin ennen kuolemaansa. 
Lönnrot on mukailemalla Kaukomielen itkua Saaresta ero- 
tessa antanut Lemminkäisen itkien surra äitiänsä nähdes- 
sään tuvan poltetuksi. Mutta kun tämä on jälleen löytänyt 
äitinsä, antaa hän taas veitikan pilkistää esiin (UK 29: 
541 — 6). 

Väinämöisen ja Ilmarisen usein yht’aikaa_ esiintyvistä 
persoonista ovat kansanlaulajat Lemminkäise n enimmiten 
pitäneet aivan erillään. Sitä vastoin on Lemminkäinen 
sekä Suomen että Venäjän Karjalassa sekaantunut Kuller- 
voon Kalevan poikaan. 



Kullervo. 

KRH s. 737 — 40. Julius Krohn, SKH I s. 97 — m. . 

Kullervon luonnetta on eri tavoin selitetty. V. 1853 
Fredrik Cygnaeus julkaisi ruotsiksi tutkimuksen Kaleva- 
lan traagillisesta aineksesta, joka on suomeksikin ilmesty- 
nyt. Kullervon onnettomuuteen syvimpänä syynä hän 
esittää sen, että luonto oli luonut hänet sankariksi, vaan 
kohtalo alentanut hänet orjaksi. Sitävastoin Fr. Peran- 
derin mukaan, joka v. 1872 kirjoitti traagillisesta periaat- 
teesta Kullervorunoissa (Kaikuja Hämeestä I), Kullervon 
kohtalo* syntyi sen johdosta, että hän oli kostaja, että kosto 
oli hänen elämänsä tarkoitus. 

Mielipiteitten eriäväisyys saa selityksensä siitä, ettei 
Kullervonkaan persoona ole yksinkertainen mielikuvituk- 
sen luoma, vaan useammasta kansanrunon henkilöstä 
kokoonpantu. 

Verikoston pelko on taustana Untamon yrityksissä 
saada ainoa eloon jäänyt vihamiehen poika hengiltä. Tätä 
ajatusta on Lönnrot pitkin kertomuksen kulkua käyttänyt 
Kullervojaksoa koossa pitävänä lankana. 

Kullervon kohtelu orjana perustuu länsisuomalaiseen 
runoon nimettömästä paimenesta, jolle sydämetön emäntä 
leipoo kiven eväskakkuun. Varsinaisen orjuuden leiman 
saa se vasta idempänä, jossa on lisätty Venäjälle myömi- 
nen ja tätä vielä väritetty polkuhinnan määräämisellä. 
Paimenen runosta on orjan nimitys siirtynyt myös muihin 
töihinpanoihin. 

Kaskenkaadantaan se ei ainakaan ole alkuansa kuulu- 
nut. Siinä esiintyy Kalevan poika entisajan väkimiehenä, 
joka myös luonnonmuodostumia selittävissä paikallistari- 
noissa kummittelee. 

Mahdollisesti kostavalle Kullervolle kuuluva sotaan- 
lähtö on joutunut Kuolonsanomia esittävän leikkirunon, 



kerran myös Itkuntiedustelun yhteyteen, joissa alkuansa on 
vaimo, eikä äiti, ollut etualalla. 

Traagillisimman aineksensa on Kullervon luonne saa- 
nut Vienan läänissä, jossa hänen nimensä on siirtynyt sisa- 
ren turmelijalle, sitten kuin tähän Kaukomielen runosta 
liittynyt pako Saareen oli saanut jatkokseen Kullervon pai- 
menessa olon. Erikseen siitä on itsemurhan piirre Riion 
pojan runosta tilapäisesti kiintynyt Kullervon miekan- 
teetäntään. 

Pohjolan emäntä ja Pohjan neito. 

KRH s. 74X — 9. E. Aspelin- Haapkylä Valvoja 1893 s. 141 
— 50; Julius Krohn SKH I s. 69 — 82. 

Pohjola-nimen yleistyminen paikannimenä pohjoisilla 
runoalueilla on aiheuttanut kahden naistyypin: Pohjolan 
emännän ja Pohjan neidon, esiintymisen useammassa 
runossa. 

Helvetin emäntää Herodiasta tarkoittava portto Poh- 
jolan emäntä on Yhdeksän taudin synnystä siirtynyt 
Samporunoon Vuojolan emännän sijalle. Pohjolan emäntä 
esiintyy Kilpakosinnassakin ansiotöitten vaatijana ja tytön 
lupaajana alkuperäisemmän Hiiden eukon asemella. Tila- 
päisesti hän myös Lemminkäisrunoissa tavataan käärme- 
tuopin tuojana sekä surman aiheuttajana. Pohjolan emän- 
nälle jälkimmäisessä kohdassa annettu nimi Louhi on Tau- 
tien synnyn Louhiattaresta lyhennetty muoto. 

Mahtavan Vuojolan emännän esittelyyn perustuu Poh- 
jolan emännän luonteenkuvaus Kalevalassa. Hän on vii- 
kinkiretkien aikuinen sotaisa nainen, joka kykenee johta- 
maan suurta sotalaivaakin. Lisäksi hän on taikuri, joka 
osaa muuttautua kotkaksi, nostaa sumua merellä ja syn- 
nyttää raesadetta. Lönnrot on pannut hänet nostattamaan 



Iku-Turson ja hirmumyrskyn Samporetkeilijäin tielle, 
vieläpä karhun heitä tuhoomaan. Myöskin Pakkasen nos- 
ton Lemminkäisen meriretkellä hän on antanut Pohjolan 
emännän tehtäväksi. Laulajan alkusanoissa Lönnrot on 
siirtänyt Louhelle tunnusmerkiksi Lemminkäiseltä lainatut 
„luotteet” (UK i: 46). Vastakohdaksi Väinämöiselle on 
siten muodostunut toinen loitsijan mielikuva, johon Poh- 
jola-nimen mukana on liittynyt pahan merkitys. 

Korjatessaan merellä ajelehtineen Väinämöisen osoit- 
tautuu Vuojolan hallitsijatar vierasvaraiseksi ja kohte- 
liaaksi emännäksi, samoin vastaanottaessaan Ilmarisen. 
Tosin tällöinkin ilmenee halu kartuttaa talon valtaa ja 
varallisuutta. Väinämöiseltä emäntä jo etukäteen tiedus- 
telee, mitä tämä antaisi palkkioksi kotiin saattamisesta, 
johtuen siten kysymykseen Sammon taonnasta, jota Ilma- 
riseltakin heti tiedustelee. Myös Kilpakosinnassa Hiiden 
eukko on valmis antamaan tyttärensä aarteitten tuojalle 
Väinämöiselle, huolimatta Ilmariselle annetusta lupauk- 
sesta. Määrättyään vielä ansiotöitä Ilmariselle hän ahneu- 
dessaan moittii sitä, ettei Tuonen haukea saatu eheänä tuo- 
duksi. 

Pohjolan emännän kehitys ilkimykseksi, joka suunnit- 
telee vain toisten vahingoittamista, perustuu' hänen Sampo- 
runon lopussa lausumaansa uhkaukseen rakeilla tuhota 
Väinämöisen kylvön. Tähän on Lönnrot liittänyt uhkauk- 
set synnyttää tauteja, nostaa karhun ja ryöstää päivän, 
jonka jo kansanrunokin edellyttää kätketyn Pohjolaan mai- 
nitsematta kuitenkaan viejää. 

Emännän mielen katkeroituminen aiheutuu lähinnä 
Sammon menetyksestä, joka järkyttää hänen valta-ase- 
maansa. Mekrijärven Simana Sissosen mukaan hän heti 
herätessään tuntee „alenevan arvionsa”; säe on eksynyt 
Salamniuksen IlolauTusta, jossa Herodes sen lausuu Jee- 



suksen syntymän johdosta. Samassa ilomantsilaisessa toi- 
sinnossa Pohjolan emäntä, turhaan yritettyään sumulla 
pidättää Sammonryöstäjiä, palaa kotikaupunkiinsa itkien. 
Molemmat piirteet Lönnrot on siirtänyt emännän uhkaus- 
ten ja Väinämöisen rohkeitten vastausten jälkeen. 

Mainittua mielenmuutosta Kalevalassa ikäänkuin val- 
mistelee Pohjolan emännän sydäntyminen kaksintaistelussa 
kaatuneen miehensä puolesta. Tähän Lönnrot on käyttä- 
nyt Lemminkäisen surmarunon toisintoa, jossa karjan- 
paimenen sijalla Louhi suuttuu siitä, että yksi nato on jää- 
nyt laulamatta. Samoin on hän lisännyt Pohjolan emän- 
nän pahanmielen ilmaisun tyttärensä surmaamisesta Ilma- 
risen toista pyytäessä. 

Äkillisempi muutos tapahtuu Pohjan neidon luonteessa, 
kun hän Ilmarisen emäntänä ilkeydessään leipoo kiven Kul- 
lervon eväskakkuun. Mitään yhteyttä seppo Ilmarisen 
kosiman neidon ja paimenrunoon kuuluvan sepän emännän 
välillä ei alkuansa ole ollut. Niiden yhdistäminen Alku- 
Kalevalassa perustuu, kuten mainittu, Vuonnisen Vaassila 
Kieleväisen sekavaan kokoonpanoon, jossa Kilpakosintaa 
ja Ilmariselle sovitettua Kojosen pojan runoa irrallisesti 
seuraa Kullervon paimeneen pano ; siinä ei kuitenkaan 
emäntä saa lisämääräystä : sepän. Vasta myöhemmässä 
Europaeuksen kirjaanpanossa on sepän nimenä Ilmollinen. 
Samoin Vaassila Kieleväisen huomautukseen Kilpalaulan- 
nan jälkeen: „sitten häät piettiin”, perustuu häärunojen 
herkkätunteisen morsiamen yhdistäminen Pohjan neitoon, 
joka sitä ennen on esiintynyt ylimielisenä kaunottarena. 

Ihailluksi immeksikin on Pohjan neito tullut osaksi 
Pohjola nimen yleistymisen johdosta osaksi Lönnrotin 
kokoonpanon kautta toisten henkilöjen sijalle ja siten 
kerännyt itselleen erilaisista runoista sekä saduista kositta- 
van neidon kauneutta ja kopeutta kuvaavia säkeistöjä. 



„ Sankari runojen todellisuuspohja. 

v ,; - / .Ari ■ ■ - --o* ■■ ; V '/• 

KKys I s. 215 — 26. •. * * 

Kalevalan kertomarunoissa olemme alkuperäisesti toi- 
mivina tavanneet 1) pakanallisia jumalia, 2) sankareja, 
3) myöhemmän ajan henkilöitä, 4) raamatun henkilöitä, 
5) laulajan minän. 

Pakanallisia jumalia esiintyy toimivina ainoasti Ison 
härän runossa, jossa ne ovat pilkan kohteina, sekä runossa 
Sämpsästä. Jälkimmäinen on pikemmin toiminnan koh- 
teena, hänen noutamisensa on kerrottu todellisena vuosit- 
tain uudistuvana tapana. Mitään luonnon ilmiöitä kuvai- 
levaa jumalaistarua ei vielä ole voitu epäämättömästi todeta 
enempää suomalaisessa kuin skandinaavisessakaan kansan- 
runoudessa. Virolaisperäinenkään runo taivaankappalten 
kosinnasta eli n. s. Salmeruno ei sisällä muuta kuin naima- 
ikäisen neidon kannalta esitetyn vertauskuvallisen vasta- 
kohdan toiselta puolen auringon lämmön ja kuun valon 
vaihtelevaisuuden, toiselta puolen tähden uskollisen pysy- 
väisyyden välillä. 

Suurin osa kalevalanaineisia kertomarunoja on sankari- 
runoja, jotka kaikki, paitsi venäläisperäistä Iivana Kojosen 
pojan runoa, ovat osoittautuneet kotiperältään länsisuoma- 
laisiksi. 

Myöhemmän ajan henkilöitä ovat Länsi-Suomeen Voion- 
maan kautta saapuneet saksalaiset kauppiaat ynnä skandi- 
naavisista ritariballadeista lainattu sisarenviejtteli j ä Turo. 
Länsisuomalainen on vielä paimenen runossa Elina sepän 
emäntä, jota vastoin Saaren linnassa palveleva itkun tiedus- 
telija voi olla inkeriläinen sotamies. 

Länsisuomalaisia ovat myös kaikki kalevalanaineiset 
legendat, joissa Jeesus tai joku muu raamatun henkilö on 
alkuperäinen esiintyjä; lukuunottamatta pientä virolaista 



runoa Jumalan pojan ihmetöistä, josta muutamat Kosinta- 
runojen ansiotyöt ovat voineet johtua. 

Laulaja itse esiintyy, paitsi Vellamon neidon ongin- 
nassa, myös länsisuomalaisessa kirkontarvispuiden etsin- 
nässä. Mutta erittäin suosittu on laulajan „minä” viro- 
laisissa runoissa, joista Aino-runo on saanut aineksia. 

Aikaan nähden ei niiden runojen suhteen, joissa on 
keskiaikaisia tai raamatullisia henkilöitä, voi olla mitään 
epäselvää. Kysymys kertovaisten runojen syntymäajasta 
kohdistuu siis sankarirunoihin. Näistä aikaa kuvaavia 
piirteitä yhteen kooten pitäisi päästä selville ainakin siitä 
tuhannen vuoden välimatkasta, joka eroittaa yhteissuoma- 
laisen ajan ja pakanuuden loppuajan. 

Esitän vähän korjailtuna sen vertailun, jonka Kale- 
valan Kysymyksissä” keväällä 1918 Jtein sankarirunojemme 
sisältämien kuvausten ja niiden tietojen välillä, joita meillä 
on viikinkiajasta pohjoismaissa. Itsenäisyydestämme tais- 
teltaessa kohosi silmieni eteen skandinaavista viikinki- 
kautta lähinnä seuraava aika, jolloin suomalaiset vielä itse- 
näisinä kulkivat meriretkillä esiintyen vuorostaan ruotsin- 
puoieisilla rannikoilla. 

Myöhemmät muinaistieteelliset tutkimukset, joista uusin 
on A. M. Tallgrenin Suomen muinaisuus, ovat käsitystäni 
vain vahvistaneet. 

Samoin kuin skandinaaveilla oli suomalaisilla johta- 
vaan asemaan kohonneita heimo- ja sotapäälliköitä. Väinä- 
möinen esitetään »suurena miehenä” ja »hyväsukuisena”. 
Ahti Saarelaisen kunniaa ja valtaa kuvailevat mainesanat 
»auvopoika” ja „liioin voipa”. Esiintyypä hän nimenomaan 
Saaren vanhimpana eli kuninkaana. Väinämöisen tuomit- 
semasta pojasta käyttävät sisaret nimitystä »sotijalo” ja 
hänet kastetaan kuninkaaksi sekä rahasaaren vartijaksi. 

Yhteinen rahasto säilytettiin muinaisaikaan pyhäkössä, 
jonka hoitajana skandinaaveilla oli heimopäällikkö. Pyhä- 



kön luona pidettiin myös käräjät uhripitoineen. Väinämöi- 
sen käräjät mainitaan pyhän Kalevan pitojen yhteydessä; 
tuomarina ja lain käyttäjänä toimii Väinämöinen viimei- 
sessä runossa. Myös uhrioluen, n.s. kahjan, valmistajana 
esiintyy Kalevan poika. 

Muinainen uhrilaulu on ollut Ukko-lauluiia Inkerissä 
esitetty runo, jossa skandinaavien Thor jumalaa vastaavalle 
Ukolle osoitettuun rukoukseen liittyy kertomus Sämpsä 
Pellervoisen noudannasta, mikä suomenpuoleisessa toisin- 
nossa esitetään tapahtuneen Luotolan hallitsijan Ahdin 
määräyksestä ja tarkoittaneen maankasvun edistämistä. 
Samassa tarkoituksessa pakanalliset svealaiset määräaikana 
vuodessa kuljettivat ympäri viljavuudenjumalan Freyn 
kuvaa. 

Niin sanotut viikinkiretket olivat kohottaneet varalli- 
suuden pohjoismaissa korkeimmilleen. Ruotsin oloista ker- 
too Adam Bremeniläinen 1 1 :nnellä vuosisadalla, että koko 
maa oli täynnä ulkoa tuotuja tavaroita. Svealaisilla ei ollut 
puutetta mistään, heillä oli kaikkea ylellisyyttä, kultaa, 
hopeaa, komeita ratsuja y.m.s., joihin muut mielettömästi 
ihastuivat, mutta joita he eivät pitäneet minään. Aineelli- 
nen hyvinvointi Ruotsissa oli niin yleinen, että ensimmäis- 
ten kristittyjen keräilemät almut oli lähetettävä ulkomaille, 
kun ei omassa maassa ollut tarvitsevia. Ettei Suomikaan 
jäänyt aivan osattomaksi niistä aarteista, joita viikinkikau- 
della tulvi sekä Länsi- että Itä-Euroopasta pohjoismaihin, 
todistavat muinaislöydöt siltä ajalta. 

Kultaa ja hopeaa kuvitellaan runoissakin niin runsaasti 
olevan saatavissa, että niistä voitiin ajatella ihmisenkokoi- 
sen kuvan takomista. Maahan kätkettynä löytää Ahdin 
orja kyntäessään arkun, jossa on satoja penninkejä. Pöy- 
tänsä päällä Ahti avoimesti raksuttelee rahojaan, joita mai- 
nitaan hopeisiksi ja edempänä kultaisiksi. 

Samassa runossa selitetään, että ennen Ahti maita puut- 



tui kuin Sämpsä siemeniä. Kun Ahdin maita on voitu ver- 
rata viljavuuden jumalan siemeniin, on niitä täytynyt olla 
melkoisen laajalti yhden miehen hallussa. Skandinaaviassa 
tiedetään juuri viikinkiaikana rikkauksien kasaantuessa ja 
epätasaisesti jakaantuessa pientilojen oston kautta muodos- 
tuneen suurtiloja. 

Samat viikinkiretkillä saadut rikkaudet ja itse ryöstö- 
retket lisäsivät myös suhteettomasti orjien lukua pohjois- 
maissa. Orjat eli väkipuolet lietsojina tavataan Ilmarisella 
Kultaneidon taonnassa. Untamon orjat esiintyvät Kuller- 
von kätkyen luona miekka kädessä, josta päättäen he ovat 
ottaneet osaa sotaretkeen; heitä sanotaankin myös sotamie- 
hiksi. Mutta Ahdilla on kyntävän orjansa ohella vapaa 
toveri, joka on altis häntä seuraamaan. Niinikään Sampo- 
runossa mainitaan erikseen orjat t joilla Pohjolan emäntä 
soudattaa purttaan noutaakseen rantaan merellä ajelehti- 
neen Väinämöisen, ja erikseen ne sadat miekalliset miehet, 
jotka hän aseistaa Sammon ryöstäjäin takaa-ajoa varten. 
Samoin skandinaavisella ylimyksellä oli myös vapaita pal- 
velijoita sekä toverillisia seuralaisia, joten hänellä tarpeen 
tullen saattoi olla monisatainen sotajoukko käytettävänään. 

Naisorjien osto ynnä naisten ryöstö lisäsivät suhteetto- 
masti sekä aviollisten että aviottomain vaimojen lukua. 
Roomalaisen kirjailijan Tacituksen ihailema germaanein 
yksiavioisuus Kristuksen syntymän aikoina oli Adam Bre- 
meniläisen mukaan aivan harvinaista viikinkiajan lopulla 
Ruotsissa. Jokainen ruotsalainen piti varojensa mukaisesti 
kahta, kolmea tai useampia vaimoja, mutta rikkailla ja mah- 
tavilla oli niitä lukemattomia. Viikinkiseurueitten ulko- 
maisilla sota- ja kauppa-asemilla pakollinen aviottomuus 
johti vapaisiin lemmensuhteisiin maan asukasten kanssa. 

Etuoikeutetun ylimyksen hurjisteluna on Kaukomielen 
seikkailu sadan ja tuhannen neidon kera samoinkuin Äijön 
pojan naisenryöstö ymmärrettävä. 



Toiselta puolen kohosi ylimysnainen pohjoismaissa vii- 
kinkiaikana yhteiskunnalliseen asemaan, jommoista hänellä 
ei sitä ennen eikä jälkeenpäin katolisella aikakaudella ollut. 
Miehensä kuoltua hän saattoi toimia perheensä päänä Ja 
naittaa tyttäriään, mikä yleensä oli lähimmän miespuolisen 
sukulaisen oikeus. Hän voi myös periä maata ja esiintyä 
suurten tilojen haltiana. Hän sai olla sukupyhätönkin var- 
tijana. Sen ajan nainen sai pukeutua sotasopaan ja johtaa 
joukkojaan taisteluun. Irlantilaisissa aikakirjoissa maini- 
taan viikinkipäälliköiden joukossa 900-luvulla olleen 
«punaisen neidon”, jonka muisto on säilynyt laulussakin; 
tämä johti suurta laivastoa ja oli julmempi kuin mikään' 
yli myrskyisän meren hyökännyt vihollinen. 

Yhtäläinen asema on Samporunossa Vuojolan emän- 
nällä, jonka vankkarakenteinen nenä osoittaa hänen ruotsa- 
laista kansalaisuuttaan. Korkeaselkäistä nenää ovat skan- 
dinaavit pitäneet, kaunistuksena. 

Viikinkiajan ylimyksessä oli huomattava, paitsi hänen 
voimaansa, hänen kauneutensa, jota nimenomaan miehistä- 
kin huomautetaan. Vapaasukuisuuden ulkonaisena merk- 
kinä oli jo aikaisemmin pidetty, pitkää kiharaista tukkaa. 
Ihanteena esitetyn norjalaisen kuninkaan Harald Kauno- 
tukan sanotaan olleen kauneimman kaikista miehistä. 
Rigsthulanimisessä islantilaisessa runoelmassa kuvataan 
ylimyksen vaaleatukkainen ja heleäposkinen poika vasta- 
kohtana harmaaihoiselle ja mustatukkaiselle orjan lapselle. 

Suomalaisissa runoissa on „kaunis” määräyksenä sekä 
Kaukomielellä että Kalevanpojalla ja «verevä” Vetrikalla. 
Äijönpoika saa mainesanakseen ,,hivus keltainen korea”. 
Kalevan poika esiintyy „kähärpäänä”, josta on muistona 
Jussintukan (Eriophorum) nimitys «Kalevanpojan hiuk- 
set” sekä Suomessa että Virossa. 

Myöskin puvusta saattoi erottaa viikinkiaikaisen yli- 
myksen. Tähän aikaan pääsi vallalle ylellisyys vaatepar- 



ressa; muoti ei kohdistunut ainoastaan kangasten laatuun, 
joka voi olla verkaa ja silkkiä, vaan vielä kankaan väriin. 
Mieluisin oli punainen väri, jota irlantilaisilta opittiin val- 
mistamaan eräästä jäkälästä (Lichen tartareus). Ulko- 
mailta tuotu oli sinivärikasvi (Isatis tinctorea), jonka sie- 
meniä on tavattu hautalöydöissä. Erikoisesti silmäänpis- 
tävät olivat kirjavat vaatteet. Ranskalaiset alkoivat jo sii- 
hen aikaan vaikuttaa muotiin pohjoismailla. Eddalauluissa 
puhutaan kauniisti värjätystä valilaisesta eli vallonilaisesta 
vaatteesta. Puvun nimityksistä keijui 'kaapu’ on romaani- 
laista alkuperää. 

Julius Krohn on huomauttanut, että „kalev” sana viron- 
kielessä merkitsee verkaa, ja yhdistänyt tähän punaisen 
värin merkityksen, joka ilmenee tulirokon vironkielisessä 
nimityksessä „Kalevi tobi” (tauti). Kalevanpojan pidot 
nimitetään sini-, kirja- tai kaunisverkojen taikka sini- tai 
verkaviittojen veroiksi eli vakoiksi. Kultia ja verkoja kul- 
jettava Kalevinpoika esitetään kertosäkeissä sini- tai hopea- 
viittoineen. Verkapuvut olivat joko kauppiaitten ulkomailta 
tuomia haahden haljakoita tai ryöstöretkillä saatuja viit- 
toja, kuten Kaukamoisen kaapu. 

Puvunkoristeista huomattava on miestenkin käyttämä 
solki. Islantilaisten mainitaan eräälle norjalaiselle runoi- 
lijalle palkinnoksi hänen sepittämästään laulusta yhteisesti 
koonneen hopeaa ja -taottaneen siitä_ 50 (silloisen) hopea- 
markan arvoisen soljen hänen viittaansa. Myös kultaisia 
viitan solkia mainitaan. Suomalaisissa runoissa on Kale- 
van pojalla kertosanana »kullan solki ”. 

Aseista mainitaan skandinaavisissa lauluissa frakka 
'frankkilainen’ nimiset keihäät ja »valilaiset” miekat. 
Ulkolaisia miekkoja, joihin on takojan nimi kaiverrettu, on 
löydetty Suomestakin. Viikinkiajan aseita on kalleilla 
metalleilla silattu ja taiteellisesti koristettu. Myös täysin 
kultaisia miekankahvoja mainitaan. Keihäisiin on sekä 



terään että varteen käytetty kultaa ja hopeata kaunistuk- 
seksi. Arabialainen matkustaja Ibn Fadhlan kertoo näh- 
neensä Venäjän skandinaaveilla frankkilaisia miekkoja, 
joissa kärjestä päähän asti oli kuvioita. 

Kullalla ja hopealla olivat suomalaisenkin sankarin aseet 
koristeltuja. Ilmarisen ahjosta ilmestyvä miekka on „kulta- 
västi”, s. o. kultakahvainen, tai „pää kulta, terä hopea”. 
Eläinkoristeaiheita kuvaillaan Ahdin toverin Teurin kei- 
häässä, kuten putkessa makaava p,i£ni ja vartta myöten 
juokseva varsa. Koristellut putkikeihäät kuuluvat myö- 
häisemmän rautakauden löytöihin. 

Viikinkiajalla opittiin käyttämään ratsuväkeä taiste- 
lussa. Myös huviteltiin hevostaisteluilla (hestavig), joissa 
kahta oritta yllytettiin toisiaan puremaan, kunnes toinen 
väistyi tai kuoli. 

Satunnaista ei voi olla, että Kilpalaulannassa Joukahai- 
nen tarjoo Väinämöiselle lunnaiksi juuri hevosia, joita tämä 
taas sanoo itsellään kyllin olevan. Ilmarisen ahjosta mie- 
kan jälkeen ilmestyvä ori viittaa ratsujen .käyttöön taiste- 
lussa. Ori tappeluja voi tarkoittaa Kaukomielen äidin kysy- 
mys, oliko hänet orihin voitettu. 

Paitsi hevosta Joukahainen tarjoo Väinämöiselle 
venettä, joka oli vielä tärkeämpi kuljetusväline viikinki- 
ajan retkillä. Pohjoismaissa oli siihen aikaan Euroopan 
taitavimmat laivanrakentajat ja uskaliaimmat merilläkul- 
kijat. Heidän nopeakulkuiset sotapurtensa liikkuivat sekä 
airoin että purjein retken johtajan istuessa peräsimen luona 
korkeammalla paikalla. Korkeammalle kohosi myös etu- 
kpkka, jota koristivat leikkaukset ja kullattu lohikäärmeen 
pää. Pursi oli päältä sivelty loistavin värein, etenkin punai- 
sella, jolla purjekin saattoi olla värjätty. Suurena sotalai- 
vana mainitaan 30-hankaista, mutta kerrotaan 70-hankai- 
sistakin. Pursi oli avoveden aikana meriretkeilijän asun- 
tona, siihen hän aina keväisin pyrki istuttuaan pitkän talven 



umpinaisessa tuvassa. Kuoltuaan hän usein haudattiinkin 
purteensa, joka sitten poltettiin tai peitettiin kummulla. 

Samporunossa näimme Joukahaisen ja Ilmarisen aset- 
tuneen airoille ja Väinämöisen istuutuneen ,, kokan kultai- 
sen nojahan” ; myös punaiset purjeet mainitaan. Pohjolan 
emännän pursi esitetään satahankaisena. 

Suomalaisten sankarien pyrkimystä sotaisille meriret- 
kille kuvaa paraiten Ahdilta vaadittu vala, ettei enää 
„hopeankana halulla, kullankana tarpehella” lähtisi sotaan. 
Eikä rahan ahneus ole päävaikutin hänen seikkailu- 
haluunsa. Parempana kuin kaikki kotoiset aarteet pitää 
hän, jos markankin saa sodassa. Ei edes. kotoisen oluen 
tarjooma nautinto häntä‘voi pidättää: ,, ennen juon mereltä 
vettä, melan tervaisen terältä, makeamp’ on juodakseni”. 
Sama retkeilyhalu tarttuu hänen toveriinsa Teuriin, vaikka 
tämä on vastikään mennyt naimisiin. Elävimmin kuiten- 
kin ilmenee meren vastustamaton vetovoima muinaissuoma- 
laisen sankarin Ahdin veneen valituksessa, ettei pääse $ota- 
retkille. Meriurhon hautaamisesta omaan purteensa on 
muisto säilynyt Väinämöisen poislähdössä, jonka ohella on 
tavattu jälki purressa polttamisestakin. 

Meriretkillänsä viikingit eivät harjoittaneet yksin- 
omaan ryöstöä, vaan myös laajaa kauppaliikettä. .Tunnettu 
on meille kertomus Thorer Hundin ja Karlin retkestä bjar- 
mein maahan, jossa he ensin solmivat kaupparauhan ja 
vasta sen päätyttyä suorittivat Jumalan kuvan kalleuksien 
ryöstön. Kauppamies eli kauppi tuli tähän aikaan laina- 
sanana suomalaisille, samoin kuin kauppapaikan nimitys 
kaupunki. Samporunon lopussa mainittu kaupunki, johon 
Vuojolan emäntä itkien palaa, voinee, jos tämä kohta 
runoon kuuluu, tarkoittaa Visbyn kaupunkia Gotlannissa. 
Tämä saari oli pakanuuden aikana kaupanvälittäjänä Itä- 
merellä. Ulottivatpa gotlantilaiset viikinkiajalla kaup- 
paansa toiselta puolen Englantiin toiselta puolen Venä- 



jälle saakka. Heillä oli oma toimisto Novgorodissa, jossa 
v. 1023 mainitaan rinnan gotlantilaiset ja varjagit. Got- 
lannin silloista rikkautta todistavat paraiten rahalöydöt, 
joita sieltä on saatu melkoista enemmän kuin kaikista 
muista Ruotsin maakunnista yhteensä. 

Skandinaavien käytäntöön saattamat metallirahani 
nimitykset pennin £ ja mark tavataan lainasanoina molem- 
mat Irlannissa, jälkimmäinen myös Englannissa ja Rans- 
kassa. Samat sanat tulivat tällä ajalla suomenkin kieleen, 
kuten näemme Ahdin runosta. 

Skandinaavian sotilas- ja kauppiassiirtoloihin tuli myös 
käsityön taitureita. Näistä tärkeimmät olivat raudansepät, 
joiden ammatti pohjoismailla oli kunniassa pidetty ja soti- 
jalollekin sovelias. Raudan synnyssä puhutellaan rautaa 
nimityksin: mies Kaleva ja poika Vuojahainen, s.o. vuojo- 
lainen eli gotlantilainen. 

Erityisesti Gotlannissa osattiin takoa raudasta ja 
muista metalleista taiteellisiakin aseita ja koristeita. Täällä 
oli .myös korkealle kehittynyt kivisten muistomerkkien 
kuvittaminen ynnä puisten esineitten kirjaileminen. Vii- 
meksimainittu veistotaitokin oli arvossa pidetty. Norjan 
kuninkaan Olavi Pyhän kerrotaan omin käsin veistäneen 
kokkakuvan erääseen laivaansa. 

Myös Väinämöiseen liittyy veneenveiston taito. Ilma- 
risen Vuoj Olassa takoma ja kirjailema eli kirjoittama Sampo 
oli kirjokansi voidaan asettaa viikinkiaikaisen kirjailemis- 
taidon (skrifa) yhteyteen. 

Sankarinimeen liittyvää taitoa kuvastaa ,, Osmon pelto” 
puutarhan merkityksessä, joka on yhdistettävä puutarha- 
viljelyksen saapumiseen pohjoismaihin viikinkiaikana. 
Vanhaan viljelykseen viittaa Saaren peltomaitten tarkka 
jako (s. m) ja Väinän kankaitten maininta ammoin Taat- 
tuina ahoina Äijön pojan runossa (SMR 19). 



Osmo nimeen ja sen rinnakkaissanaan Kaleva liittyy 
vielä oluenvalmistus, joka oli alkuansa miesten tehtäviä. 
Nimitys „oluenseppä” vastaa muinaisskandinaavista 
ölsmidr. Oluen juomiseenkin ottivat varsinaisesti vain 
miehet osaa, niinkuin vielä myöhemmällä ajalla lcarhun- 
peijaispitoihin. Samoin kuin skandinaavit olivat suoma- 
laiset sankarit kovia juomareita, kuten ilmenee Kalevan 
pojan pitojen kuvauksesta. 

Mutta skandinaavien juomapitoihin kuului myös hen- 
kisempi aines: harpunsoitto sekä laulu, jossa kerrottiin 
muinaisista sankareista tai ylisteltiin läsnäolevien urho- 
töitä. Kummankinlaatuinen runous puhkesi kukoistuk- 
seensa viikinkiaikana, jolloin runomuoto kehittyi anglosak- 
silaisen, irlantilaisen ja frankkilaisep vaikutuksen alai- 
sena. Niinkuin tiedämme, on viikinkien sankarilaulut kir- 
jaanpantu Islannissa, jossa vanha runous säilyi kauemmin 
kuin Skandinaaviassa. Ruotsin puolella oli aikoinaan 
tämän runouden keskustana Gotlanti, siellä säilyneistä 
kivipiirroksista päättäen. 

Samoinkuin skandinaaveilla oli suomalaisilla suuressa 
kunniassa virrenseppä, jona saattoi esiintyä jalosukuisin- 
kin sankari: virren takoja Väinämöinen, Viron(!) seppä 
Kauko, virsikäs Vipunen, luottehikas Lemminkäinen. 

Viimeksi ovat huomattavat pakanuuden ja kristinuskon 
vaiheaikaan kuuluvat kirkot ja ulkomaalaiset papit. 

Miten kriitillisesti koettaisikin poistaa sankarirunois- 
tamme mahdollisia myöhempiä lisäyksiä, jäisi riittävästi 
oleellisia piirteitä jäljelle antamaan kokonaiskuvaa, jota ei 
voi sovelluttaa muuanne kuin Lounais-Suomeen eikä muu- 
hun aikaan kuin pakanuuden loppuun. 

